Khin Ma Ma Myo's Blog: ရွေးကောက်ပွဲအား သပိတ်မှောက်ခြင်း\nရွေးကောက်ပွဲဆန့်ကျင်ရေး အတွက် ဖြန့်ဝေရန် လက်ကမ်းစာ...\nရဲဘော်တို့လာ၊ စုရုံးနေ (ကဗျာ)\nအရေးပေါ် ထုတ်ပြန်ကြေငြာချက် (မြန်မာပြည်လွတ်မြောက်ရေ...\nThe Governance of Global Order (Essay)\nUnity and Diversity: How the EU has responded to s...\nအမျိုးသမီးများ၏ နိုင်ငံရေးပါဝင်ပတ်သက်မှုနှင့် ပဋ္ဋိပ...\nတတိယလှိုင်းဒီမိုကရေစီအသွင်ကူးပြောင်းရေး လှုပ်ရှားမှုတွေ ကမ္ဘာတ၀ှမ်းမှာ ကျယ်ကျယ်ပြန့်ပြန့် ထွက်ပေါ်လာပြီး နောက်ပိုင်းမှာ လှုပ်ရှားမှုခေါင်းဆောင်တွေက ဦးစီးကျင်းပတဲ့ ရွေးကောက်ပွဲတွေ၊ နိုင်ငံတကာအဖွဲ့အစည်းတွေက ဦးစီးကျင်းပတဲ့ ရွေးကောက်ပွဲတွေနဲ့ အာဏာရှင်တွေက ဦးစီးကျင်းပတဲ့ ရွေးကောက်ပွဲတွေ ဆိုပြီး ရွေးကောက်ပွဲအမျိုးမျိုးက အသွင်သဏ္ဍာန်မျိုးစုံနဲ့ ပေါ်ထွက်လာခဲ့ပါတယ်။ ရွေးကောက်ပွဲတွေ အများအပြား ပေါ်ထွက်လာတာနဲ့အမျှ ဒီရွေးကောက်ပွဲတွေရဲ့ တရားမျှတမှုရှိမရှိ၊ လွတ်လပ်မှုရှိမရှိ စတဲ့ အချက်တွေပေါ်မှာ အခြေခံပြီး ရွေးကောက်ပွဲကို ဆန့်ကျင်သပိတ် မှောက်မှုတွေလဲ ပေါ်ထွက်လာပြန်ပါတယ်။ ဒီလိုပေါ်ထွက်လာတာနဲ့ ပတ်သက်ပြီး နိုင်ငံရေးပါတီတွေက ဘာကြောင့် ရွေးကောက်ပွဲတွေကို သပိတ်မှောက်ကြသလဲ၊ သပိတ်မှောက်ရာမှာ ဘယ်လိုသပိတ် အမျိုးအစားတွေကို ပြုလုပ်ကြသလဲ၊ သပိတ်မှောက်ခြင်းရဲ့ အကျိုးဆက်က ဘာတွေလဲ၊ ရွေးကောက်ပွဲသပိတ်ဟာ ထိရောက်မှု ရှိနိုင်ပါသလား ဆိုတဲ့ မေးခွန်းတွေကလဲ လူအများကြားမှာ သုံးသပ်ဆွေးနွေးစရာ ဖြစ်လာပြန်ပါတယ်။\nရွေးကောက်ပွဲအား သပိတ်မှောက်ရခြင်း အကြောင်းရင်းများ\n၂၁ ရာစု မတိုင်မီကာလက နိုင်ငံရေးပါတီတွေနဲ့ နိုင်ငံရေးအဖွဲ့အစည်းတွေ ရွေးကောက်ပွဲသပိတ်မှောက်ရခြင်း အကြောင်းရင်းတွေကို ပညာရှင်တွေက သုံးသပ်လေ့လာကြရာမှာ အကြောင်းရင်းနှစ်ချက်ကို တွေ့ရှိခဲ့ကြပါတယ်။ ပထမတချက်က နိုင်ငံရေးတည်ငြိမ်မှု အားနည်းချက် (Lack of Political Stability) ဖြစ်ပြီး၊ ဒုတိယအချက်ကတော့ ပါတီစနစ် အင်စတီကျူရှင်းနာလိုင်းဇေးရှင်း အားနည်းချက် (Lack of Party system institutionalization) တို့ဖြစ်ပါတယ်။ ၂၁ ရာစုထဲ ရောက်လာတဲ့အခါမှာတော့ ရွေးကောက်ပွဲတရားမျှတမှု မရှိခြင်း (electoral unfairness) က ပိုပြီး ရေပန်းစားလာခဲ့ပါတယ်။ အချို့ကလဲ နိုင်ငံရေးပါတီတွေ ရွေးကောက်ပွဲသပိတ်မှောက်ရခြင်း အကြောင်းရင်းဟာ တရားမျှတမှုမရှိခြင်းကြောင့် တခုတည်း မဟုတ်ပဲ ရွေးကောက်ပွဲဝင်ပြိုင်တဲ့အခါ သေချာပေါက် အရှုံးပေါ်ခြင်း (Certain Loss) ကို ရင်မဆိုင်လိုခြင်းကြောင့်လိုလဲ ဆိုကြပါတယ်။\nလက်တင်အမေရိကတိုက်က ရွေးကောက်ပွဲသပိတ်တွေရဲ့ ပါတီစနစ် အင်စတီကျူရှင်နာလိုင်းဇေးရှင်းကို လေ့လာခဲ့တဲ့ Mainwaring နဲ့ Scully တို့ကတော့ ရွေးကောက်ပွဲသပိတ်တွေဟာ ရွေးကောက်ပွဲကျင်းပတဲ့ အစိုးရရဲ့ တရားဝင်မှု (legitimacy) ကို တိုက်ရိုက်စိန်ခေါ်ချက်တွေ ဖြစ်ကြောင်း ရေးသားဖော်ပြခဲ့ပါတယ်။ အတိုက်အခံနိုင်ငံရေးပါတီတွေအနေနဲ့ ရွေးကောက်ပွဲမှာ ၀င်ရောက်ယှဉ်ပြိုင်ပြီး အနိုင်ယူခြင်းထက် ရွေးကောက်ပွဲရဲ့ တရားဝင်မှုကိုသာ မေးခွန်းထုတ်စိန်ခေါ်မှု ပြုလုပ်ခြင်း ဖြစ်တဲ့ inchoate party systems ကို အသုံးပြုတာ ဖြစ်ပါတယ်။ သို့ပေမယ့်လဲ အတိုက်အခံပါတီတွေအနေနဲ့ ရွေးကောက်ပွဲတရားဝင်မှုကို မေးခွန်းထုတ်စိန်ခေါ်မှု ပြုလုပ်ရခြင်းဟာ ရွေးကောက်ပွဲ တရားမျှတမှု မရှိခြင်းကြောင့်လား၊ နိုင်ငံရေးမတည်ငြိမ်မှုကြောင့် ပေါ်ပေါက်လာတဲ့ reflexive reaction ကြောင့်လား၊ သေချာပေါက်ဖြစ်နိုင်ချေ အရှုံးကြောင့်လား ဆိုတာကိုတော့ သူတို့ရဲ့ ရေးသားချက်တွေထဲမှာ ဆန်းစစ်ထားခြင်း မရှိခဲ့ပါဘူး။\nအာဖရိကတိုက် ရွေးကောက်ပွဲသပိတ်မှောက်မှုတွေကို လေ့လာခဲ့တဲ့ Michael Bratton ကတော့ အာဖရိကတိုက်မှာ ရွေးကောက်ပွဲသပိတ်မှောက်မှုတွေ ပေါ်ထွက်လာခြင်းနဲ့ ဒုတိယအကြိမ်ရွေးကောက်ပွဲတွေ ထပ်မံ ကျင်းပရခြင်းဟာ ရွေးကောက်ပွဲတရားမျှတမှု မရှိခြင်း (electoral unfairness) နဲ့ ပိုပြီး ဆက်စပ်တယ်လို့ ဆိုထားခဲ့ပါတယ်။ အစိုးရကျင်းပတဲ့ ရွေးကောက်ပွဲတွေမှာ အမှန်တကယ် မဲခိုးလိမ်လည်မှုတွေ ရှိလာတဲ့ အခါမှာ ရွေးကောက်ပွဲရလဒ်ကို ဆန့်ကျင်သပိတ်မှောက်ပြီး ဒုတိယအကြိမ် ရွေးကောက်ပွဲထပ်မံကျင်းပဖို့ တောင်းဆိုမှုတွေ ပေါ်ထွက်လာတတ်တာတွေ ရှိသလို၊ အစိုးရက မဲခိုးမဲလိမ်နိုင်ဖွယ်ရှိတယ်လို့ ယူဆလာကြတဲ့ အခါမှာလဲ ရွေးကောက်ပွဲတွေကို ကြိုတင်ဆန့်ကျင် သပိတ်မှောက်မှုတွေ ရှိလာနိုင်ကြောင်း ရေးသားဖော်ပြခဲ့ပါတယ်။ အာဖရိကတိုက် ရွေးကောက်ပွဲ (၅၃) ခုကို လေ့လာခဲ့တဲ့ Lindberg ဆိုသူကလဲ ရွေးကောက်ပွဲတွေမှာ အတိုက်အခံနိုင်ငံရေး ပါတီတွေ ပါဝင်မှုဟာ လွတ်လပ်၍ တရားမျှတသော ရွေးကောက်ပွဲ ဖြစ်နိုင်ခြင်း ရှိမရှိ ဆိုတဲ့ အချက်အပေါ် ဆန်းစစ်သုံးသပ်မှုတွေနဲ့ သက်ဆိုင်ကြောင်း လေ့လာတွေ့ရှိခဲ့ပါတယ်။\nအခြားတဘက်မှာလဲ အချို့ နိုင်ငံရေးပညာရှင်တွေက ရွေးကောက်ပွဲ သပိတ်မှောက်မှုတွေ ပေါ်ထွက်လာရခြင်းဟာ ရွေးကောက်ပွဲတရားမျှတမှုနဲ့ ပတ်သက်ဆက်စပ်မှု မရှိကြောင်း ငြင်းဆိုခဲ့ကြပြန်ပါတယ်။ Robert Pastor ဆိုသူက အတိုက်အခံနိုင်ငံရေးပါတီတွေအနေနဲ့ ရွေးကောက်ပွဲကို သပိတ်မှောက်ရခြင်းဟာ သူတို့ရဲ့ အားနည်းချက်တွေကို သိမြင်ပြီး ရွေးကောက်ပွဲမှာ အရှုံးပေါ်မှာ စိုးရိမ်ခြင်းကြောင့်လို့ အဆိုပြုခဲ့ပါတယ်။ ရွေးကောက်ပွဲရလဒ်အရှုံးကို ပြည်သူတွေဆီ ချပြလိုက်ရခြင်းထက် ရွေးကောက်ပွဲကို သပိတ်မှောက်ပြီး အစိုးရအပေါ် သံသယကြီးမားလာအောင် ပြုလုပ်ခြင်းက ပိုပြီး သိက္ခာရှိနိုင်ကြောင်း ယူဆချက်တွေကြောင့် ရွေးကောက်ပွဲသပိတ်တွေ ပေါ်ထွက်လာရတာလို့ ပညာရှင်အချို့က ရေးသားဖော်ပြခဲ့ကြပါတယ်။\nရွေးကောက်ပွဲကျင်းပတဲ့ အစိုးရတွေရဲ့ ထိပ်တန်းခေါင်းဆောင်များကလဲ အလားတူမှတ်ချက်မျိုးကို ဖော်ပြလေ့ရှိကြပါတယ်။ ၁၉၉၅ ခု၊ ဟေတီး ရွေးကောက်ပွဲမှာ အတိုက်အခံနိုင်ငံရေးပါတီရဲ့ ရွေးကောက်ပွဲသပိတ်မှောက်မှုအပေါ် အစိုးရထိပ်တန်းခေါင်းဆောင်များက ' အတိုက်အခံနိုင်ငံရေးပါတီမှာ လူထုထောက်ခံမှု မရှိဘူး။ ဒါကြောင့် ရွေးကောက်ပွဲဝင်ရင် ရှုံးမယ်ဆိုတာ သိတဲ့အတွက် ရွေးကောက်ပွဲမ၀င်ပဲ သပိတ်မှောက်တာဖြစ်တယ်' လို့ မှတ်ချက်ပေးခဲ့ကြပါတယ်။ ၂၀၀၅ ခုနှစ်၊ ဗင်နီဇွဲလား ရွေးကောက်ပွဲသပိတ်မှာလဲ Chavez က 'မဲခိုးတယ်ဆိုတာဘာကို ပြောတာလဲ။ အတိုက်အခံတွေဘက်မှာ လူထုရဲ့ ထောက်ခံမှု မရှိဘူးဆိုတဲ့ အမှန်တရားကို လက်ခံဖို့သင့်ပြီ။ အမှန်တရားကို လက်မခံပဲ သပိတ်မှောက်တာဟာ နိုင်ငံရေးလုပ်ကြံတာပဲ' လို့ ဆိုခဲ့ဖူးပါတယ်။\nနိုင်ငံရေးပညာရှင် Beaulieu နဲ့ Hyde ကတော့ ရွေးကောက်ပွဲသပိတ်တွေဟာ နိုင်ငံတကာက အကဲခတ်လေ့လာစောင့်ကြည့်သူတွေ ရှိနေချိန်တွေမှာ ပေါ်ထွက်လာတတ်တယ်လို့ ဆိုခဲ့ပါတယ်။ တခါတရံမှာ ရွေးကောက်ပွဲ ကျင်းပတဲ့ အစိုးရဟာ နိုင်ငံတကာက စောင့်ကြည့်လေ့လာသူတွေကို ဖိတ်ကြားပြီး၊ ရွေးကောက်ပွဲတရားမျှတမှု ရှိသယောင် အပေါ်ယံဗန်းပြမှုတွေ ရှိတတ်ပါတယ်။ နောက်ကွယ်မှာတော့ ရွေးကောက်ပွဲစောင့်ကြည့်လေ့လာသူတွေ ဖော်ထုတ်လို့ မရနိုင်မယ့် overt fraud တွေကို အသုံးပြုပြီး အတိုက်အခံနိုင်ငံရေးအဖွဲ့အစည်းတွေ အရှုံးပေါ်အောင် ပြုလုပ်လာပါတယ်။ ရွေးကောက်ပွဲဆိုင်ရာ နိုင်ငံရေးပညာရပ်က ဒါကို Prudent manipulation လို့ ခေါ်ဝေါ်သတ်မှတ်ပါတယ်။ ဒီလိုနည်းလမ်းကို အစိုးရက ကျင်းပလာတဲ့အခါ အတိုက်အခံနိုင်ငံရေးပါတီတွေအနေနဲ့ အစိုးရကို overt fraud လုပ်ဆောင်ချက်တွေကို နိုင်ငံတကာစောင့်ကြည့်လေ့လာသူတွေ သိမြင်သွားစေလိုတဲ့ ရည်ရွယ်ချက်နဲ့ ရွေးကောက်ပွဲကို သပိတ်မှောက် လေ့ရှိကြပါတယ်။\nရွေးကောက်ပွဲဆန့်ကျင်ရေးသပိတ်ပဲဖြစ်ဖြစ်၊ အစိုးရဆန့်ကျင်ရေးလှုပ်ရှားမှု သပိတ်ပဲဖြစ်ဖြစ်၊ ကျောင်းသား အခွင့်အရေးသပိတ်ပဲဖြစ်ဖြစ်၊ အလုပ်သမား၊ လယ်သမားအခွင့်အရေးသပိတ်ပဲ ဖြစ်ဖြစ်၊ သပိတ်မှောက်ရခြင်း ရည်ရွယ်ချက်တွေနဲ့ တောင်းဆိုချက်တွေ အမျိုးမျိုး ကွဲပြားနိုင်ပေမယ့် သပိတ်သဏ္ဍာန် အမျိုးအစားကြီး နှစ်မျိုးအပေါ်မှာပဲ မြစ်ဖျားခံလာတတ်ပါတယ်။ ပထမတမျိုးကတော့ ငြိမ်းချမ်းစွာ အကြမ်းမဖက်ရေးလမ်းစဉ်ပေါ် အခြေခံတဲ့ (Gandhian) သပိတ်အမျိုးအစား ဖြစ်ပြီး၊ ဒုတိယသပိတ်အမျိုးအစားကတော့ လူထုလှုပ်ရှားမှုသပိတ်တွေမှာ လက်နက်အင်အားကို ပေါင်းစပ်အသုံးပြုတဲ့ (Fearonian) သပိတ်အမျိုးအစားပဲ ဖြစ်ပါတယ်။\nGandhian သပိတ်အမျိုးအစားကို လက်နက်ကိုင်တော်လှန်ရေးအင်အားအသုံးပြုမှုမရှိတဲ့ အတိုက်အခံတွေက သုံးစွဲလေ့ရှိပါတယ်။ ရွေးကောက်ပွဲသပိတ်တွေမှာ Gandhianသပိတ်အမျိုးအစားကို ဦးဆောင်ဆင်နွှဲတဲ့ နိုင်ငံရေးပါတီတွေက ပြည်တွင်းမဲပေးမယ့် ပြည်သူလူထုနဲ့ ပြည်ပနိုင်ငံတကာ အသိုင်းအ၀ိုင်းက လူတွေရဲ့ မျက်လုံးမှာ ရွေးကောက်ပွဲကျင်းပမယ့် အစိုးရနဲ့ ရွေးကောက်ပွဲကို တရားမ၀င်သူတွေအနေနဲ့ မြင်သွားစေရေးကိုပဲ ဦးစားပေးလုပ်ပါတယ်။ ဒီလိုလုပ်ခြင်းအားဖြင့် သူတို့ပါတီရဲ့ နိုင်ငံရေးပန်းတိုင်ရောက်ရှိရေးကို ပြည်သူလူထုနဲ့ နိုင်ငံတကာအသိုင်းအ၀ိုင်းက ကူညီဆောင်ကျဉ်း ပေးသွားမယ်လို့ မျှော်လင့်ထားကြပါတယ်။ အတိုက်အခံနိုင်ငံရေးပါတီအနေနဲ့ ရွေးကောက်ပွဲကို သပိတ်မှောက်ခြင်းအပေါ်မှာ ပြည်သူလူထုက အားပေးထောက်ခံပြီး မဲမပေးပဲ နေခြင်း၊ ရွေးကောက်ပွဲကို ဆန့်ကျင်ခြင်းတွေ ပြုလုပ်လာမယ်လို့ ယူဆထားကြပါတယ်။ နိုင်ငံတကာအသိုင်းအ၀ိုင်းအနေနဲ့လဲ ရွေးကောက်ပွဲကို အသိအမှတ်မပြုပဲ သံတမန်ရေးရာ ဖိအားတွေ ပြုလုပ်လာမယ်လို့ ယူဆထားကြပါတယ်။\nလက်နက်ကိုင်တော်လှန်ရေးအင်အားနဲ့ အမာခံလူထုအင်အား ပြည့်စုံတောင့်တင်းတဲ့ နိုင်ငံရေးပါတီတွေကတော့ Fearonian သပိတ်အမျိုးအစားကို အသုံးပြုပါတယ်။ သပိတ်စုံ၊ သူပုန်ထနည်းလမ်းတွေကို အသုံးပြုပြီး လက်နက်ကိုင်တော်လှန်ရေးနဲ့ လူထုတိုက်ပွဲကို ပေါင်းစပ်အသုံးပြုပါတယ်။ Gandhian သပိတ်ခေါင်းဆောင်တွေနဲ့ မတူတဲ့ အချက်ကတော့ Fearonian သပိတ်ခေါင်းဆောင်တွေက ရွေးကောက်ပွဲ legitimacy ကို စိန်ခေါ်ပြီး၊ လူထုနဲ့ နိုင်ငံတကာက သူ့အလိုလို အကူအညီပေးလာမယ့် အချိန်ကို ထိုင်စောင့်နေသူများ မဟုတ်ပါဘူး။ ရွေးကောက်ပွဲသပိတ်နဲ့ ပတ်သက်တဲ့ တောင်းဆိုချက်တွေကို အစိုးရဘက်က မလိုက်လျောရင် အစိုးရကို ဖြုတ်ချနိုင်မယ့် တော်လှန်ရေးလှုပ်ရှားမှုတွေအတွက်ကိုပါ ကြိုတင်ပြင်ဆင်တည်ဆောက်ပြီး စုဖွဲ့လေ့ရှိပါတယ်။ လူထုတရပ်လုံးပါဝင်လာမယ့် ရွေးကောက်ပွဲဆန့်ကျင်ရေး လူထုလှုပ်ရှားမှုကြီးတွေကို ဖော်ဆောင်နိုင်ဖို့ ကြိုးပမ်းလေ့ရှိပါတယ်။ အစိုးရရဲ့ အုပ်ချုပ်ရေးယန္တရားကို ပျက်ယွင်းစေနိုင်မယ့် အင်အားကို စုစည်းပြီးမှ အစိုးရရဲ့ တရားဝင်မှု ကို စိန်ခေါ်ခြိမ်းချောက်တာ ဖြစ်ပါတယ်။\nရွေးကောက်ပွဲသပိတ်နဲ့ ပတ်သက်ပြီး နောက်ထပ်ခွဲခြားမှု သဏ္ဍာန်တမျိုးကတော့ သပိတ်ကြီး (Major boycott) နဲ့ သပိတ်ငယ် (Minor boycott) ကွဲပြားမှု ဖြစ်ပါတယ်။ ရွေးကောက်ပွဲသပိတ်မှာ အတိုင်အခံနိုင်ငံရေးပါတီကြီးအပါအ၀င် အတိုက်အခံ အင်အားစုအများက ပါဝင်တယ်ဆိုရင် ဒါကို သပိတ်ကြီးလို့ ခေါ်ဆိုနိုင်ပါတယ်။ သပိတ်ကြီးမှာများသောအားဖြင့် အတိုက်အခံနိုင်ငံရေးပါတီကြီးတခုအပါအ၀င် နိုင်ငံရေးပါတီငယ်များ၊ အဖွဲ့အစည်းများ ပူးပေါင်းပါဝင်လေ့ရှိပေမယ့် နိုင်ငံရေးအဖွဲ့အစည်းအားလုံးက ညီညီညွတ်ညွတ် စုပေါင်းဆင်နွှဲတဲ့ (Unified opposition election boycott) ကတော့ အတော်ရှားပါတယ်။ နိုင်ငံရေးအဖွဲ့အစည်းကြီးတွေအားလုံးက သပိတ်မှောက်ရေးကို သဘောတူညီခဲ့ရင်တောင် အစိုးရရဲ့ အာဏာစက်ကို မလွန်ဆန်နိုင်တဲ့ ပါတီငယ်လေးတွေနဲ့ နိုင်ငံရေးသမားတွေက ရွေးကောက်ပွဲမှာ ပါဝင်ယှဉ်ပြိုင်နေဦးမှာ ဖြစ်လို့ပါပဲ။ တကယ်လို့ နိုင်ငံရေးပါတီငယ်လေးတွေနဲ့ တဖွဲ့စီပျံ့ကျဲနေတဲ့ နိုင်ငံရေးအဖွဲ့အစည်းတွေက ရွေးကောက်ပွဲကို သပိတ်မှောက်တာဆိုရင်တော့ ဒါကို သပိတ်ငယ်လို့ သတ်မှတ်လေ့ရှိပါတယ်။\n၁၉၉၀ နောက်ပိုင်းကာလ ကမ္ဘာတ၀ှမ်းမှာ ပေါ်ပေါက်ခဲ့တဲ့ ရွေးကောက်ပွဲသပိတ်တွေမှာ ဒီလို ကွဲပြားတဲ့ သပိတ်အမျိုးအစားသဏ္ဍာန်တွေကို တွေ့ရှိနိုင်မှာ ဖြစ်ပါတယ်။ (၁၉၉၀) မှာ ဖြစ်ပွားခဲ့တဲ့ အီဂျစ်ရွေးကောက်ပွဲသပိတ်နဲ့ ၁၉၈၃ ခုနှစ်မှာ ဖြစ်ပွားခဲ့တဲ့ ဂျမေကာ ရွေးကောက်ပွဲသပိတ်တွေမှာ အတိုက်အခံနိုင်ငံရေးပါတီအများစုက ရွေးကောက်ပွဲမှာ ၀င်ရောက်ယှဉ်ပြိုင်ရေးကို ငြိမ်းချမ်းစွာနဲ့ပဲ ငြင်းဆန်ခဲ့ကြတဲ့အတွက် Major, Gandhian သပိတ် အမျိုးအစား အဖြစ် သတ်မှတ်နိုင်ပါတယ်။ (၁၉၉၃) ခုနှစ်မှာ ကျင်းပခဲ့တဲ့ ပါကစ္စတန်ရွေးကောက်ပွဲကို MOM က သပိတ်မှောက်မှုကိုတော့ Minor, Gandhian သပိတ်အမျိုးအစား အဖြစ်ပဲ သတ်မှတ်နိုင်ပါတယ်။ အရွယ်အစားနဲ့ လူအင်အားအရ ကြီးမားပေမယ့် ရွေးကောက်ပွဲသပိတ်မှောက်မှုမှာ တနိုင်ငံလုံးအရေးကို တောင်းဆိုခြင်းမရှိပဲ အုပ်စုတစုအခွင့်အရေးကိုသာ တောင်းဆိုခဲ့တာကြောင့် သပိတ်ကြီးလို့ သတ်မှတ်လို့ မရနိုင်တာ ဖြစ်ပါတယ်။\nသပိတ်ငယ်လေးတွေမှာ လက်နက်အင်အားသုံးဖြေရှင်းမှုနဲ့ ထိပ်တိုက်ရင်ဆိုင်တော်လှန်မှုတွေ ပါဝင်လာတဲ့အခါ Minor, Fearonian သပိတ်အမျိုးအစားလို့ သတ်မှတ်နိုင်ပါတယ်။ ဥပမာ- ၁၉၈၈ ခု၊ သီရိလင်္ကာ ရွေးကောက်ပွဲမှာတုန်းက ပါတီငယ်လေးတခုဖြစ်တဲ့ JVP ပါတီဟာ ရွေးကောက်ပွဲသပိတ်မှောက်ခြင်း၊ လုံခြုံရေးဝန်ထမ်းများ၊ အရပ်ဘက်ဝန်ထမ်းများနှင့် ထိပ်တိုက်ရင်ဆိုင်ခြင်း စတာတွေ ပြုလုပ်ခဲ့ပါတယ်။ ၁၉၉၅ ခုနှစ်က ဖြစ်ပွားခဲ့တဲ့ Cote d’Ivoire ရွေးကောက်ပွဲသပိတ်နဲ့ ၁၉၉၇ ခုနှစ်က ဖြစ်ပွားခဲ့တဲ့ အင်ဒိုနီးရှား ရွေးကောက်ပွဲသပိတ်တွေမှာတော့ အစိုးရလက်ကိုင်ဒုတ်တွေနဲ့ ပြည်သူလူထုအကြား ထိပ်တိုက်ရင်ဆိုင်တဲ့ လူထုလှုပ်ရှားမှုတွေ ဖြစ်ပွားခဲ့တဲ့အတွက် Major, Fearonian သပိတ် အမျိုးအစားလို့ သတ်မှတ်နိုင်ပါတယ်။\nရွေးကောက်ပွဲသပိတ်ရဲ့ နိုင်ငံရေးအခင်းအကျင်းတွေနဲ့ ထိရောက်နိုင်မှုက ဦးဆောင်သူတွေ ကျင့်သုံးတဲ့ သပိတ်အမျိုးအစားပေါ်မှာ မူတည်ပါတယ်။\nရွေးကောက်ပွဲသပိတ်မှောက်ခြင်းရဲ့ နိုင်ငံရေးအခင်းအကျင်းတွေကို မဖော်ပြခင်မှာ ဒီမိုကရေစီနည်းလမ်းမကျပဲ အာဏာရယူထားတဲ့ အစိုးရတွေက ဦးဆောင်ပြီး ရွေးကောက်ပွဲကျင်းပရခြင်းရဲ့ အခြေခံသဘောတရားတွေကို လေ့လာသိရှိဖို့ လိုအပ်ပါတယ်။ ဒီနေရာမှာ ဒီမိုကရေစီ နည်းလမ်းမကျပဲ အာဏာရယူထားတဲ့ အစိုးရတွေဆိုတာ တိုင်းပြည်ရဲ့ အာဏာကို လက်နက်နဲ့ ခြိမ်းချောက်ပြီး သိမ်းပိုက်ရယူထားတဲ့ အစိုးရတွေနဲ့ မသမာနည်းလမ်းတွေအသုံးပြုပြီး ရွေးကောက်ပွဲမှာ အာဏာရယူထားတဲ့ အစိုးရတွေကို ဆိုလိုပါတယ်။ ဒီလို အစိုးရတွေအနေနဲ့ ရွေးကောက်ပွဲမကျင်းပပဲ အာဏာကို ဆက်လက်ထိန်းသိမ်းထားလို့ မရနိုင်ဘူးလားလို့ အချို့က ဆိုတတ်ကြပါတယ်။ ဒါပေမယ့် ရွေးကောက်ပွဲ မကျင်းပပဲ အာဏာဆက်ယူထားတဲ့အခါ ပြည်တွင်း၊ ပြည်ပမှာ တရားဝင်မှု (legitimacy) မရတဲ့အတွက် နိုင်ငံရေး၊ သံတမန်ရေး၊ စစ်ရေး၊ စီးပွားရေးတွေမှာ အခက်အခဲတွေ အများကြီး တွေ့ကြရပါတယ်။ အဆိုးဆုံးက ပြည်သူတွေက အစိုးရကို ဖြုတ်ချဖို့ ကြိုးပမ်းမှုတွေပဲ ဖြစ်ပါတယ်။\nဒီအခါမှာ အစိုးရအနေနဲ့ ရွေးကောက်ပွဲ တခု ပြုလုပ်မလား၊ မလုပ်ဖူးလားဆိုတာကို စတင်တွက်ချက်လာရပါတယ်။ ရွေးကောက်ပွဲကို မလုပ်ရင် ပြည်သူတွေက တချိန်မဟုတ်တချိန်မှာ ဒီအစိုးရကို ဖြုတ်ချမှာ ဖြစ်ပါတယ်။ ဒီအတွက် ရွေးကောက်ပွဲကျင်းပပြီး၊ legitimacy ရလာနိုင်မယ့် အခွင့်အရေးကို အစိုးရဘက်က စတင်ကြိုးပမ်းလာလေ့ရှိပါတယ်။ ဒီလိုကျင်းပတဲ့အခါမှာ လွတ်လပ်ပြီး၊ တရားမျှတသော ရွေးကောက်ပွဲကို ကျင်းပဖို့ ကြိုးပမ်းတဲ့ အစိုးရဆိုတာကတော့ အတော်ကို ရှားပါတယ်။ များသောအားဖြင့် အစိုးရပါတီ ကိုယ်တိုင် (သို့) အစိုးရခါးပိုက်ဆောင် ပါတီတွေ အနိုင်ရဖို့အတွက်ကိုပဲ နည်းမျိုးစုံနဲ့ ကြိုးပမ်းလေ့ရှိပါတယ်။ ဒါကို ပြည်သူတွေက မရိပ်မိတဲ့ အချိန်တွေနဲ့ ရိပ်မိပေမယ့် နိုင်ငံရေးနိုးကြားမှု ရေချိန်က လျော့ပါးနေတဲ့ အချိန်မျိုးမှာ ဆိုရင် ဒီရွေးကောက်ပွဲမှာ လူထုပါဝင်မှု ရာခိုင်နှုန်းမြင့်မားပြီး အစိုးရပါတီ (သို့) အစိုးရခါးပိုက်ဆောင်ပါတီတွေက အနိုင်ရသွားလေ့ရှိပါတယ်။ ဒီအခါမှာ ရွေးကောက်ပွဲအသစ်နဲ့ ပြန်ပြီး တက်လာတာ ဖြစ်တဲ့အတွက် legitimacy ရသွားနိုင်ပါတယ်။ နိုင်ငံရေးပညာရှင် Schedler ကတော့ ဒါကို electoral autocracy လို့ ခေါ်ဝေါ်သတ်မှတ်ခဲ့ပါတယ်။\nရွေးကောက်ပွဲမှာ မူလအစိုးရ (သို့) ခါးပိုက်ဆောင်နိုင်ငံရေးပါတီက အနိုင်ရပြီး၊ legitimacy ရသွားတဲ့ အပေါ်မှာ လူအများကတော့ အစိုးရဘက်က နိုင်သွားပြီ၊ ပွဲပြီးသွားပြီလို့ တွက်ချက်တတ်ကြပါတယ်။ သို့ပေမယ့်လဲ ဒီလိုအခြေအနေမျိုးမှာ ပြည်သူလူထုနဲ့ အတိုက်အခံ နိုင်ငံရေးသမားတွေဘက်က အစိုးရကို ဖြုတ်ချနိုင်မယ့် အခွင့်အရေးတွေအားလုံး ဆုံးရှုံးသွားတာတော့ မဟုတ်ပါဘူး။ အတိုက်အခံနိုင်ငံရေးပါတီတွေ၊ အဖွဲ့အစည်းတွေ စုစည်းပြီး အစိုးရရဲ့ ရွေးကောက်ပွဲဟာ ရွေးကောက်ပွဲအတု (fraudulent elections) ဖြစ်ကြောင်း၊ မဲခိုးမဲလိမ်ထားမှုများ ရှိကြောင်းကို သက်သေအထောက်အထားတွေနဲ့ လူထုကို ချပြနိုင်ခဲ့ရင် ပြည်တွင်းတရားဝင်မှု (domestic legitimacy) ကိုသာမက ပြည်ပတရားဝင်မှု (international legitimacy) ကိုပါ ချေဖျက်နိုင်ပါတယ်။ ဒီအခါမှာ အစိုးရရဲ့ ရွေးကောက်ပွဲစီမံကိန်း မျှော်လင့်ချက်တွေ ပျက်စီးသွားမှာ ဖြစ်ပါတယ်။\nရွေးကောက်ပွဲသပိတ်တွေဟာ အစိုးရရဲ့ election fraud ကြောင့် ပေါ်ထွက်လာမယ့် coordination deficiencies တွေကို ကျော်လွှားပြီး၊ Point of coordination တခုကို လူထုကြားမှာ တည်ဆောက်လာနိုင်မှာ ဖြစ်ပါတယ်။ ဒီဆုံမှတ်ကနေ အစိုးရဆန့်ကျင်ရေး၊ ဖြုတ်ချရေး၊ ကြားဖြတ်အစိုးရဖွဲ့စည်းရေးစတာတွေကို အဆင့်တိုးမြှင့် လုပ်ဆောင်လို့ ရပါတယ်။ ဒါပေမယ့်လဲ ဒီလိုလုပ်ဆောင်ဖို့အတွက် ရွေးကောက်ပွဲသပိတ် လုပ်နေစဉ်ကာလမှာကတည်းက ပြင်ဆင်မှု အခင်းအကျင်းတွေ လိုအပ်ပါတယ်။\nMajor Fearonian Boycott ကို ဦးဆောင်ကြမယ့် အတိုက်အခံ နိုင်ငံရေးအဖွဲ့အစည်းတွေမှာ ပြင်ဆင်သင့်တဲ့ နိုင်ငံရေးအခင်းအကျင်းပုံစံတွေ ရှိရပါမယ်။ ဦးဆောင်မယ့် အတိုက်အခံအဖွဲ့ဟာ နိုင်ငံရေးပါတီကြီးတခု ဖြစ်တယ်ဆိုရင် နိုင်ငံရေးပညာရှင် Olson က privileged group လို့ ခေါ်ဝေါ်သုံးစွဲခဲ့တဲ့ သပိတ်ခေါင်းဆောင် အုပ်စုတစုကို ဖွဲ့စည်းထားဖို့ လိုအပ်ပါတယ်။ ဒီအုပ်စုမှာ နိုင်ငံရေးပါတီကြီးမှ လုပ်ရည်ကိုင်ရည်ရှိတဲ့ ခေါင်းဆောင်များပါဝင်ပြီး သပိတ်ကြီးကို ဦးဆောင်ဆင်နွှဲရမှာ ဖြစ်ပါတယ်။ တကယ်လို့ နိုင်ငံရေးပါတီတခုတည်းကနေ သပိတ်ကို ဦးဆောင်နိုင်မယ့် စွမ်းဆောင်ရည် မရှိဘူးဆိုရင်တော့ ပျံ့ကျဲနေတဲ့ နိုင်ငံရေးအဖွဲ့အစည်းတွေအားလုံးကို စုစည်းပြီး၊ နိုင်ငံရေး ပညာရှင် Shelling က k-group လို့ ခေါ်ဝေါ်သတ်မှတ်ခဲ့တဲ့ သပိတ်ခေါင်းဆောင် အုပ်စုကို ဖွဲ့စည်းထားဖို့ လိုအပ်ပါတယ်။ ဒီအုပ်စုထဲမှာ ရွေးကောက်ပွဲကို သပိတ်မှောက်တဲ့ အတိုက်အခံနိုင်ငံရေးအဖွဲ့အစည်းပေါင်းစုံက ကိုယ်စားလှယ်တွေ စုစည်းပြီး၊ သပိတ်ကြီးကို ဦးဆောင်ဆင်နွှဲရမှာ ဖြစ်ပါတယ်။ privileged group ပဲဖြစ်ဖြစ်၊ k-group ပဲ ဖြစ်ဖြစ် အုပ်စုတစုကတော့ ရွေးကောက်ပွဲမတိုင်မီ ကာလမှာကတည်းက ပေါ်ပေါက်နေဖို့ လိုအပ်ပါတယ်။ ဒါဟာ ရွေးကောက်ပွဲသပိတ်ရဲ့ အခရာဖြစ်ပါတယ်။ ရွေးကောက်ပွဲတွင်းကာလမှာပဲဖြစ်ဖြစ်၊ ရွေးကောက်ပွဲလွန်ကာလမှာပဲ ဖြစ်ဖြစ် လူထုအရေးတော်ပုံကို အရှိန်မြှင့်ဦးဆောင်ရမယ့် အုပ်စုဖြစ်နေလို့ပါပဲ။\nMajor Gandhian boycott ကို ဦးဆောင်မယ့် နိုင်ငံရေးအဖွဲ့အစည်းတွေမှာလဲ အခင်းအကျင်းတွေ ပြင်ဆင်ဖို့ လိုအပ်ပါတယ်။ ဒီသပိတ်သဏ္ဍာန်ကို ရွေးချယ်တဲ့ နိုင်ငံရေးခေါင်းဆောင်တွေဆီမှာ အစိုးရကို ဖြုတ်ချဖို့၊ တော်လှန်ဖို့ ဆန္ဒ မရှိတတ်ပါဘူး။ အဓိက နိုင်ငံရေးရည်မှန်းချက်က အစိုးရရဲ့ တရားဝင်မှုကို လူအများက အသိအမှတ် မပြုရေးပဲ ဖြစ်ပါတယ်။ ဒီလိုနိုင်ငံရေးရည်မှန်းချက် ပြည့်မှီရေးအတွက် ပရိသတ်နှစ်မျိုး လိုအပ်ပါတယ်။ ပထမတမျိုးက ပြည်တွင်းက ပြည်သူလူထုဖြစ်ပြီး၊ ဒုတိယတမျိုးက နိုင်ငံတကာ အသိုင်းအ၀ိုင်း ဖြစ်ပါတယ်။ ဒီပရိသတ်နှစ်မျိုးရဲ့ ထောက်ခံမှုကို ရယူနိုင်မယ့် နိုင်ငံရေးအခင်းအကျင်းကို ဖော်ဆောင်နိုင်မှသာ အစိုးရအား တရားမ၀င်အစိုးရအဖြစ် အသိအမှတ်ပြုအောင် ပြုလုပ်ခြင်း (de legitimizing the government) က အောင်မြင်မှာပါ။\nဒီသပိတ်အမျိုးအစားကို အသုံးပြုတဲ့ နိုင်ငံရေးအဖွဲ့အစည်းတွေအနေနဲ့ လူထုထဲကို တတ်နိုင်သမျှ စိမ့်ဝင်ရောက်ရှိနေအောင် ကြိုးပမ်းဖို့ လိုပါတယ်။ ရွေးကောက်ပွဲအနိုင်ရရေး ကင်ပိန်းတခုကို လုပ်နေတဲ့ နိုင်ငံရေးပါတီကြီးတခုလိုပဲ တက်တက်ကြွကြွနဲ့ ရွေးကောက်ပွဲသပိတ်မှောက်ရေး ကင်ပိန်းကို တိုင်းပြည်တ၀ှမ်းလုံးမှာ ပြုလုပ်ဖို့ လိုအပ်ပါတယ်။ တပြိုင်နက်တည်းမှာပဲ သံတမန် ဆက်ဆံရေးအုပ်စုငယ်လေးတွေ ဖွဲ့စည်းပြီး၊ နိုင်ငံတွင်းမှာ ရောက်ရှိနေတဲ့ နိုင်ငံတကာသံရုံးများနဲ့ diplomatic channels တွေ ဖွင့်ရပါမယ်။ အစိုးရကို အားပေးကူညီနေတဲ့ နိုင်ငံတကာအသိုင်းအ၀ိုင်းကိုလဲ တရားမ၀င်အစိုးရအဖြစ် အသိအမှတ်ပြုလာအောင် ဆွဲဆောင်စည်းရုံးဖို့ လိုအပ်ပါတယ်။\nဘယ်လိုသပိတ်အမျိုးအစားကိုပဲ အသုံးပြုသည်ဖြစ်စေ၊ အရေးကြီးဆုံးကတော့ ဖြစ်ပေါ်နေဆဲ နိုင်ငံရေးအခြေအနေကို ထင်ဟပ်စေမယ့် နိုင်ငံရေးပန်းတိုင်ကို ချမှတ်ပြီး၊ ကိုက်ညီမယ့် သပိတ်အမျိုးအစားကို ရွေးချယ်နိုင်ဖို့က အလွန်ပဲ အရေးကြီးပါတယ်။ ရွေးကောက်ပွဲသပိတ်ကနေ လူထုလှုပ်ရှားမှုကြီးတွေ ပေါ်ပေါက်လာပြီး အစိုးရကို ဖြုတ်ချဖို့အထိ နိုင်ငံရေးပန်းတိုင် ချမှတ်ထားရင်တော့ Major Fearonian Boycott ကို ရွေးချယ်ဖော်ဆောင်ရမှာပါ။ ရွေးကောက်ပွဲကျင်းပတဲ့ အစိုးရနဲ့ ရွေးကောက်ပွဲရဲ့ တရားဝင်မှုကို လူထုနဲ့ နိုင်ငံတကာက အသိအမှတ်မပြုရေးဆိုတဲ့ နိုင်ငံရေးပန်းတိုင်ကို ချမှတ်ထားရင်တော့ Major Gandhian boycott ကို ရွေးချယ်ဖော်ဆောင်ရမှာပါ။ ဒီအမျိုးအစားနှစ်ခုကို ဖော်ဆောင်ရမယ့် နိုင်ငံရေးအခင်းအကျင်းတွေ မတူပါဘူး။\nရွေးကောက်ပွဲသပိတ်ပြုလုပ်ရခြင်းရဲ့ အခြေခံနိုင်ငံရေးပန်းတိုင်ကို တိတိကျကျ မဖော်ထုတ်ပဲနဲ့ သပိတ်ပြုလုပ်မှုတွေ ရှိလာခဲ့ရင် ပေါ်ထွက်လာတဲ့ နိုင်ငံရေးအခင်းအကျင်းတွေက Major Fearonian Boycott လိုလို၊ Major Gandhian boycott လိုလိုတွေ ဖြစ်ပြီး မရေမရာနဲ့ ထိရောက်မှု မရှိပဲ ဖြစ်တတ်ပါတယ်။ အစိုးရဖြုတ်ချရေး၊ ကြားဖြတ်အစိုးရဖွဲ့စည်းရေးဆိုတဲ့ ကြွေးကြော်သံကို အော်ပြီး၊ ခင်းကျင်းနေတဲ့ နိုင်ငံရေးအခင်းအကျင်းက Major Gandhian boycott ကို ခင်းကျင်းနေရင် လူထုရဲ့ ယုံကြည်ကိုးစားမှု လျော့နည်းသွားနိုင်ပါတယ်။ ရွေးကောက်ပွဲတရားဝင်မှုမရရှိရေးကို ဦးတည်ပြီး၊ ခင်းကျင်းနေတဲ့ နိုင်ငံရေး အခင်းအကျင်းက Major Fearonian Boycott ဖြစ်နေပြန်ရင်လဲ ဆင်တော်နဲ့ ခလောက်ဖြစ်ပြီး တပ်ကျွံတာတွေ၊ မလိုအပ်ပဲ အင်အားဖြုန်းတီးမိတာတွေ ဖြစ်တတ်ပါတယ်။\nဘယ်လိုပဲဖြစ်ဖြစ် ရွေးကောက်ပွဲသပိတ်တိုင်းမှာ ဖြစ်ပေါ်လာမယ့် နိုင်ငံရေးအကျိုးဆက်တွေ ရှိစမြဲမို့ ရေတို၊ ရေရှည်နိုင်ငံရေး အကျိုးဆက်တွေကို ဆန်းစစ်ပြီး၊ သင့်လျော်မယ့် ရေတို၊ ရေရှည် နိုင်ငံရေးမူဝါဒတွေ ချမှတ်ထားဖို့လဲ လိုအပ်ပါတယ်။\nရွေးကောက်ပွဲသပိတ်အမျိုးအစားပေါ်မှာ မူတည်ပြီး ဖြစ်ပေါ်လာမယ့် နိုင်ငံရေးအကျိုးဆက်တွေကလဲ ကွဲပြားမှုရှိပါတယ်။ Major boycott တွေကတော့ Minor boycott တွေထက် ပိုပြီး ကြီးမားတဲ့ နိုင်ငံရေးအကျိုးဆက်တွေ ရှိပါတယ်။ Major boycott မှာလဲ အစိုးရအုပ်ချုပ်ရေးယန္တရားကို တိုက်ရိုက်စိန်ခေါ်တဲ့ အာဏာရှင်စနစ်ဆန့်ကျင်ရေး၊ လူထုအရေးတော်ပုံ ပေါ်ထွက်ရေး၊ ကြားဖြတ်အစိုးရ ဖွဲ့စည်းရေး ကြွေးကြော်သံတွေပါတဲ့ Major Fearonian Boycott ရဲ့ နိုင်ငံရေး အကျိုးဆက်တွေနဲ့ ရွေးကောက်ပွဲ အသိအမှတ်မပြုရေး ကြွေးကြော်သံတွေပါတဲ့ Major Gandhian boycott ရဲ့ နိုင်ငံရေးအကျိုးဆက်တွေက မတူညီပြန်ပါဘူး။\nဘယ်လိုပဲဖြစ်ဖြစ် ရွေးကောက်ပွဲသပိတ် အမျိုးအစားအားလုံးအတွက် အရေးကြီးတဲ့ လုပ်ငန်းစဉ်တရပ်ကတော့ ရွေးကောက်ပွဲမှာ ပါဝင်မဲပေးတဲ့ လူဦးရေ ရာခိုင်နှုန်း နည်းနိုင်သမျှ နည်းစေဖို့ပဲ ဖြစ်ပါတယ်။ ရွေးကောက်ပွဲဆိုင်ရာ နိုင်ငံရေးပညာရပ်ကတော့ ရွေးကောက်ပွဲများ ပါဝင်မဲပေးမယ့် လူဦးရေ အရေအတွက်ကို voter turnout လို့ သုံးစွဲပါတယ်။ Fearonian boycott ကို ပြုလုပ်သူတွေကလဲ voter turnout နည်းပါးခြင်းအားဖြင့် အစိုးရကို ဆန့်ကျင်သူအရေအတွက် များကြောင်း သက်သေပြနိုင်တယ်လို့ ယူဆထားကြပါတယ်။ Gandhian boycott ကို ပြုလုပ်သူတွေကလဲ voter turnout နည်းပါးခြင်းအားဖြင့် အစိုးရက ကျင်းပတဲ့ ရွေးကောက်ပွဲရဲ့ တရားဝင်မှု (legitimacy) ကို လူထုက အသိအမှတ်မပြုကြောင်း သက်သေပြနိုင်တယ်လို့ ယူဆထားကြပါတယ်။ ဒါကြောင့် voter turnout နည်းပါးမှုဟာ ရွေးကောက်ပွဲသပိတ်ရဲ့ ရေတို နိုင်ငံရေး အကျိုးဆက် ဖြစ်ပါတယ်။ ရွေးကောက်ပွဲပြီးဆုံးသွားချိန်မှာ ရွေးကောက်ပွဲသပိတ် ထိရောက်မှုရှိမရှိကို တိုင်းတာနိုင်တဲ့ နည်းလမ်းတခုလဲ ဖြစ်ပါတယ်။\nရွေးကောက်ပွဲသပိတ် ခေါင်းဆောင်များအနေနဲ့ voter turnout လျော့နေစေရေးကို လုပ်ငန်းစဉ်တရပ်အနေနဲ့ ထိထိမိမိ ပြုလုပ်နိုင်မှသာ ဒီရွေးကောက်ပွဲသပိတ်ဟာ ထိရောက်မှု ရှိပါတယ်။ ဒီလုပ်ငန်းစဉ်ကို အကောင်အထည်ဖော်ဖို့အတွက် voter mobilization ပြုလုပ်ရပါတယ်။ ဒီလို ပြုလုပ်ရာမှာ နိုင်ငံရေးပါတီကြီးတွေကနေ ရွေးကောက်ပွဲမှာ ၀င်ပြီး မယှဉ်ပြိုင်တာနဲ့ ပါတီမှတ်ပုံတင်ပြီးမှ ရွေးကောက်ခံကိုယ်စားလှယ်က ပြန်ပြီး နှုတ်ထွက်ခြင်း (candidate withdrawl) ဆိုပြီး နည်းလမ်းနှစ်မျိုး ရှိပါတယ်။ ပထမတမျိုးက အစိုးရကို တိုက်ရိုက်စိန်ခေါ်ပြီး လူထုအကြားမှာ သတင်းစကား ပျံ့နှံ့သွားစေရေးအတွက် အသုံးဝင်ပါတယ်။ ဒုတိယတမျိုးက ရွေးကောက်ပွဲကို အသိအမှတ်ပြုသယောင်ယောင် ပြုလုပ်ပြီးမှ တရားမျှတမှု မရှိတာတွေကို ဖော်ထုတ်ပြီး နှုတ်ထွက်ခြင်း ပြုလုပ်တာ ဖြစ်တဲ့အတွက် နိုင်ငံရေးရေချိန်မြှင့်ဖို့ အသုံးဝင်ပါတယ်။ နိုင်ငံရေးပါတီတွေအနေနဲ့ ဒီလို voter mobilization ကို တဘက်က လုပ်နေစဉ်မှာပဲ ပြည်သူလူထုကို မဲမပေးပဲနေဖို့ စည်းရုံးလှုံ့ဆော်မှုတွေကလဲ တပြိုင်နက်တည်း ပြုလုပ်ရမှာ ဖြစ်ပါတယ်။\nvoter turnout လျော့နည်းခြင်းဟာ အတိုက်အခံနိုင်ငံရေးပါတီတွေက မီးမောင်းထိုးပြတဲ့ ရွေးကောက်ပွဲတရားမျှတမှုမရှိခြင်း၊ လွတ်လပ်မှုမရှိခြင်းတွေကို သက်သေထူနိုင်ရုံသာမက ရွေးကောက်ပွဲရလဒ်ကို နိုင်ငံတကာက အပြည့်အ၀ ထောက်ခံ အားပေးမှုတွေကိုပါ လျော့ကျစေနိုင်ပါတယ်။ ရွေးကောက်ပွဲသပိတ်နဲ့ မဲပေးတဲ့ လူဦးရေ ရာခိုင်နှုန်း နည်းပါးမှု (low rates of voter turnout)ကို ပေါင်းစပ်နိုင်ခဲ့ရင် ရွေးကောက်ပွဲကနေ ထွက်ပေါ်လာမယ့် အစိုးရသစ်ဟာ စစ်မှန်တဲ့ ဒီမိုကရေစီကို ဆောင်ကျဉ်းပေးနိုင်မယ့် အစိုးရမဟုတ်ဘူး ဆိုတာကို ပြည်သူလူထုနဲ့ နိုင်ငံတကာကို ချပြသွားနိုင်မှာ ဖြစ်ပါတယ်။ တကယ်လို့ ပြည်သူတွေကို မဲမပေး၊ မနေရလို့ အစိုးရက ကန့်သတ်ထိန်းချုပ်လာခဲ့ရင်တော့ ပေးရမယ့် မဲတွေကို ပယ်မဲတွေ ဖြစ်အောင် လုပ်ယူရမှာ ဖြစ်ပါတယ်။ (၁၉၆၀)၊ (၁၉၇၀) ကာလတွေတုန်းက အာဂျင်းတီးနားမှာ ကျင်းပခဲ့တဲ့ ရွေးကောက်ပွဲတွေမှာ ဒီနည်းလမ်းကို အသုံးပြုခဲ့ကြပါတယ်။\nတပြိုင်နက်တည်းမှာပဲ voter turnout နဲ့ ပတ်သက်ပြီး အစိုးရတွေက ပြုလုပ်တတ်တဲ့ election fraud တွေကို စုံစမ်းဖော်ထုတ်ကြရပါတယ်။ voter turnout နည်းပါးခြင်းဟာ ရွေးကောက်ပွဲရဲ့ legitimacy ကို ကျဆင်းစေတယ်ဆိုတာကို အစိုးရကလဲ မသိတာ မဟုတ်ပါ။ ဒါကြောင့် အစိုးရနဲ့ ရွေးကောက်ပွဲရဲ့ သိက္ခာကို ထိန်းဖို့အတွက် voter turnout မြင့်မားအောင် နည်းမျိုးစုံနဲ့ မဲခိုး၊ မဲလိမ်တာတွေ လုပ်လေ့ရှိပါတယ်။ ဒါတွေကို ဖော်ထုတ်နိုင်ဖို့အတွက် မဲရုံကြီးကြပ်သူများကို စည်းရုံးသိမ်းသွင်းခြင်း၊ မဲဆန္ဒနယ်အလိုက် voting pattern စောင့်ကြည့်လေ့လာရေး အဖွဲ့များကို မြေပေါ်မြေအောက် အသွင်သဏ္ဍာန်အမျိုးမျိုးဖြင့် ဖွဲ့စည်းထားခြင်း၊ နိုင်ငံတကာ စောင့်ကြည့်လေ့လာရေး အဖွဲ့များနှင့် စာနယ်ဇင်းသမားများနှင့် ပူးပေါင်းဆောင်ရွက်ခြင်း စတာတွေကို ပြုလုပ်ရမှာ ဖြစ်ပါတယ်။\nရွေးကောက်ပွဲသပိတ်တွေမှာ voter turnout နည်းပါးမှုကို လုပ်ငန်းစဉ်တရပ်အနေနဲ့ အကောင်အထည်ဖော်ကြရာမှာ ထိရောက်မှု ရှိတာတွေလဲ ရှိသလို မထိရောက်တာတွေလဲ ရှိပါတယ်။ ၁၉၉၂ခုနှစ်မှာ ဂါနာမှာ ဖြစ်ပွားခဲ့တဲ့ ရွေးကောက်ပွဲသပိတ်ကြောင့် မဲပေးသူရာခိုင်နှုန်း ၅၀.၂ ကနေ ၂၃.၈ အထိ ကျဆင်းသွားခဲ့ဖူးပါတယ်။ ၁၉၉၆ ခုနှစ်မှာ ဘင်္ဂလားဒေ့ရ်ှနိုင်ငံမှာ ဖြစ်ပွားခဲ့တဲ့ ရွေးကောက်ပွဲသပိတ်ကြောင့် မဲပေးသူ သုံးဆယ့်လေး ရာခိုင်နှုန်း ကျဆင်းသွားခဲ့ဖူးပါတယ်။ ၂၀၀၀ ခုနှစ်မှာ ဖြစ်ပွားခဲ့တဲ့ ဘယ်လ်လားရပ်စ် ရွေးကောက်ပွဲသပိတ်မှာတော့ မဲပေးသူ ရာခိုင်နှုန်းက မကျဆင်းသွားခဲ့ပါဘူး။ ၁၉၉၂ ခုနှစ်နဲ့ ၁၉၉၇ ခုနှစ်တို့မှာ ဖြစ်ပွားခဲ့တဲ့ Cameroon ရွေးကောက်ပွဲသပိတ်မှာတော့ မဲပေးသူ ရာခိုင်နှုန်းက မကျဆင်းပဲ တက်သွားခဲ့ပါတယ်။ (၁၉၉၀) ခုနှစ်ကနေ (၂၀၀၂) ခုနှစ်အတွင်း နိုင်ငံပေါင်း (၃၂) နိုင်ငံမှာ ဖြစ်ပွားခဲ့တဲ့ ရွေးကောက်ပွဲသပိတ်မှောက်မှု ပေါင်း (၁၃၄) ခုကိုလဲ ပညာရှင်တွေက လေ့လာဆန်းစစ်ခဲ့ကြဖူးပါတယ်။ ဒီလိုလေ့လာဆန်းစစ်ချက်တွေအရ ရွေးကောက်ပွဲသပိတ်မှောက်မှုဟာ voter turnout ရာခိုင်နှုန်းကို ပျမ်းမျှ ၅.၄ ရာခိုင်နှုန်းအထိ လျော့ကျစေနိုင်ပါတယ်။ ဒါကြောင့် voter turnout လျော့နည်းမှုဟာ ရွေးကောက်ပွဲသပိတ်မှောက်မှုရဲ့ ရေတိုနိုင်ငံရေးအကျိုးဆက်လို့ ဆိုနိုင်ပါတယ်။\nရွေးကောက်ပွဲသပိတ်မှောက်မှုရဲ့ နောက်ထပ်ရေတိုနိုင်ငံရေးအကျိုးဆက်တခုကတော့ Election-related violence ပါ။ တကယ်တော့ ရွေးကောက်ပွဲဆိုတာက ပါဝါခွဲဝေမှုတွေကို violence နည်းလမ်းတွေ မသုံးပဲ ပြုလုပ်ပေးတဲ့ alternative mean တခုပဲ ဖြစ်ပါတယ်။ ဒါပေမယ့်လဲ ဒီ ရွေးကောက်ပွဲအချိန်မှာမှ violence affairs တွေက ပေါ်ထွက်လာရပြန်ပါတယ်။ အထူးသဖြင့် ဖွံ့ဖြိုးဆဲ တိုင်းပြည်တွေမှာပါ။ ၂၀၀၂ ခုနှစ်၊ အယ်လ်ဂျီးရီးယား ရွေးကောက်ပွဲအချိန်မှာတုန်းက လူပေါင်း ၃၉၀ သေဆုံးခဲ့ပါတယ်။ ရွေးကောက်ပွဲနဲ့ ဆက်စပ်တဲ့ ဗုံးပေါက်ကွဲမှုတွေလဲ ဖြစ်ပွားလေ့ရှိပါတယ်။ ၁၉၉၂ ခုနှစ် ပီရူးနိုင်ငံ ရွေးကောက်ပွဲ၊ ၁၉၉၄ခုနှစ် တောင်အာဖရိက ရွေးကောက်ပွဲ၊ ၁၉၉၆ခုနှစ် အိန္ဒိယ ရွေးကောက်ပွဲနဲ့ ၂၀၀၀ ခုနှစ် ဟေတီ ရွေးကောက်ပွဲ ကာလတွေမှာ ဗုံးပေါက်ကွဲမှုတွေ ဖြစ်ပွားခဲ့ပါတယ်။ ရွေးကောက်ပွဲရုံတွေမှာ ပျက်စီးစေမှုနဲ့ ပါတီတွေ အချင်းချင်း အမတ်လောင်းတွေကို လုပ်ကြံသတ်ဖြတ်မှုတွေလဲ ဖြစ်ပွားလေ့ရှိပါတယ်။\nရွေးကောက်ပွဲသပိတ်တွေနဲ့ ပတ်သက်တဲ့ election-related violence ကို လျှော့ချနိုင်ဖို့အတွက် ရွေးကောက်ပွဲသပိတ်ဦးဆောင်သူတွေက ကြိုးပမ်းတာတွေလဲ ရှိပါတယ်။ (၁၉၈၃) ခုနှစ်၊ ဂျမေကာ ရွေးကောက်ပွဲမှာတုန်းက သပိတ်ဦးဆောင်တဲ့ နိုင်ငံရေးပါတီ ခေါင်းဆောင်က သပိတ်မှောက်သူများမှ စည်းကမ်းရှိကြရန်နဲ့ အကယ်၍ အစိုးရဘက်မှ စတင်ပြီး အကြမ်းဖက်လာပါက သူ့ဆီက စကားသံမကြားရပဲ မည်သူမျှ ပြန်လည်တုန့်ပြန်ခြင်း မပြုရန် စတဲ့ အချက်တွေကို သပိတ်ထောက်ခံသူတွေကို ပြောကြားခဲ့ပါတယ်။ election-related violence ဖြစ်ပေါ်လာရခြင်းကို လေ့လာခဲ့တဲ့ နိုင်ငံရေးပညာရှင် Wilkinson ဆိုသူကတော့ election-related violence ဟာ အတိုက်အခံနိုင်ငံရေးသမားတွေနဲ့ တိုက်ရိုက်မပတ်သက်ပဲ နိုင်ငံတော်အစိုးရတွေနဲ့သာ ပတ်သက်တယ်လို့ ဆိုထားခဲ့ပါတယ်။ ရွေးကောက်ပွဲ သပိတ်မှောက်သူတွေဘက်က ဘယ်လောက်ပဲစည်းကမ်းရှိရှိ၊ အစိုးရဘက်တော်သားတွေက election-related violence ဖြစ်အောင် စတင်ပြုလုပ်လာမှာပဲလို့ သူက ရေးသားဖော်ပြခဲ့ပါတယ်။\nသူ့အဆိုနဲ့ ပတ်သက်ပြီး နိုင်ငံပေါင်း များစွာက election-related violence တွေကို ပညာရှင်တွေက လေ့လာဆန်းစစ်ခဲ့ကြပါတယ်။ ဒီဆန်းစစ်ချက်တွေအရ နိုင်ငံအနည်းငယ်မှာသာ အတိုက်အခံနိုင်ငံရေးသမားတွေက စတင်ပြုလုပ်တဲ့ election-related violence တွေ ရှိခဲ့ပြီး၊ များသောအားဖြင့်ကတော့ ငြိမ်းချမ်းစွာ သပိတ်မှောက်သူများကို အစိုးရဘက်က စတင်ပြီး violence လုပ်ခဲ့တာ ဖြစ်ပါတယ်။ နိုင်ငံပေါင်းလေးဆယ်ကျော်က ရွေးကောက်ပွဲတွေကို လေ့လာခဲ့တဲ့ ဆန်းစစ်ချက်တခုအရ election-related violence ကို အတိုက်အခံတွေဘက်က စတင်ခဲ့တာက ၁၁ ရာခိုင်နှုန်းရှိပြီး၊ အစိုးရတွေဘက်က စတင်ဖော်ဆောင်ခဲ့တာက ၈၉ ရာခိုင်နှုန်းရှိပါတယ်။ ဒါကြောင့် ရွေးကောက်ပွဲသပိတ်ရဲ့ ရေတိုနိုင်ငံရေးအကျိုးဆက်ဟာ election-related violence လို့ ဆိုနိုင်ပေမယ့် election-related violence ဟာ ရွေးကောက်ပွဲသပိတ်မှောက်တဲ့ အတိုက်အခံနိုင်ငံရေးအဖွဲ့အစည်းများကြောင့် ဖြစ်ပွားရတယ်လို့တော့ သေချာတပ်အပ် မဆိုနိုင်ပါဘူး။\nရွေးကောက်ပွဲသပိတ်တွေတိုင်းမှာ ရေရှည်နိုင်ငံရေးအကျိုးဆက်တွေ ရှိပါတယ်။ အထူးသဖြင့် တိုင်းပြည်ရဲ့ ဒီမိုကရေစီအသွင် ကူးပြောင်းရေးဖြစ်စဉ်ပေါ်မှာ သက်ရောက်မှုတွေ ရှိပါတယ်။ ရွေးကောက်ပွဲသပိတ်တွေ ပြုလုပ်တဲ့အခါမှာ ရွေးကောက်ပွဲ အဂါင်္ရပ်တွေဖြစ်တဲ့ တရားမျှတမှုနဲ့ လွတ်လပ်မှုရဲ့ တန်ဖိုးတွေ၊ မဲခိုးမဲလိမ်မှုများ လျော့နည်းပပျောက်ရေး စတာတွေကို ပြည်သူအများက နားလည်သိရှိလာကြပါတယ်။ ဒါတွေဟာ စစ်မှန်တဲ့ ဒီမိုကရေစီစနစ်ရဲ့ အနှစ်သာရတွေပဲ ဖြစ်ပါတယ်။ နိုင်ငံရေးပညာရှင် Dahl က တိုင်းပြည်တခုမှာ\n(၁) အဖွဲ့အစည်းနှင့် အသင်းအပင်းများ လွတ်လပ်စွာ ဖွဲ့စည်းခွင့်ရှိခြင်း၊ ပါဝင်လှုပ်ရှားခွင့်ရှိခြင်း\n(၂) မိမိတို့၏ ယုံကြည်ချက်၊ အယူအဆများကို လွတ်လပ်စွာ ဖော်ပြခွင့်ရှိခြင်း\n(၃) မဲပေးခွင့် ရှိခြင်း\n(၄) နိုင်ငံရေးခေါင်းဆောင်များမှ လွတ်လပ်စွာ စည်းရုံးနိုင်ခွင့်ရှိခြင်း\n(၅) မီဒီယာစာနယ်ဇင်းများ အားကောင်းခြင်း\n(၆) လွတ်လပ်၍ တရားမျှတသော ရွေးကောက်ပွဲများ ပြုလုပ်ကျင်းပခြင်း\n(၇) လူထုမှ ရွေးကောက်တင်မြှောက်ထားသော ကိုယ်စားလှယ်များမှ အစိုးရမူဝါဒများ ချမှတ်ရေးသားခြင်း\nစတဲ့ အချက်တွေပြည့်စုံနေမယ်ဆိုရင် ဒီတိုင်းပြည်ကို ဒီမိုကရေစီစနစ်ကျင့်သုံးတဲ့ တိုင်းပြည်လို့ ဆိုနိုင်ကြောင်း ရေးသားဖော်ပြထားခဲ့ပါတယ်။\nရွေးကောက်ပွဲတွေ ပြုလုပ်တိုင်း ဒီမိုကရေစီအသွင်ကူးပြောင်းမှုလို့ မဆိုနိုင်ပေမယ့် ဒီမိုကရေစီစနစ်ကျင့်သုံးဖို့အတွက်ကတော့ စစ်မှန်တဲ့ ရွေးကောက်ပွဲကတော့ ဒီမိုကရေစီစနစ်ကျင့်သုံးဖို့အတွက် မရှိမဖြစ် လိုအပ်တဲ့ essential condition တခုပဲ ဖြစ်ပါတယ်။ ဒါကြောင့် တရားမျှတမှုမရှိတဲ့ ရွေးကောက်ပွဲကို သပိတ်မှောက်ခြင်းဟာ ရေရှည် ဒီမိုကရေစီ အသွင်ကူးပြောင်းမှုအတွက် အရေးပါတဲ့ နိုင်ငံရေးအကျိုးဆက်တွေ ရှိစေပါတယ်။\nရွေးကောက်ပွဲသပိတ်တွေဟာ အစိုးရတွေကို အနည်းနဲ့အများ ဖိအားစပေးလာနိုင်ပါတယ်။ ရွေးကောက်ပွဲသပိတ်နောက်မှာ လူထုအင်အားပါတယ်ဆိုရင်တော့ အစိုးရကို ဖိအားပေးနိုင်ရုံသာမက ထိပ်တိုက်ရင်ဆိုင် ဖြုတ်ချမှုကိုပါ ပြုလုပ်လာနိုင်မှာ ဖြစ်ပါတယ်။ နိုင်ငံတကာအသိုင်းအ၀ိုင်းအနေနဲ့ကလဲ ရွေးကောက်ပွဲရဲ့ true colour ကို ရိပ်မိသိရှိသွားနိုင်ပါတယ်။ ပြည်တွင်းပြည်သူလူထုကိုလဲ ရွေးကောက်ပွဲသဘောတရားနဲ့ ဒီမိုကရေစီသဘောတရားတွေကို Public awareness ရှိလာအောင် လုပ်လိုက်ပြီးသား ဖြစ်သွားပါတယ်။\nတပြိုင်နက်တည်းမှာပဲ အတိုက်အခံနိုင်ငံရေးပါတီများအနေနဲ့ လူထုပညာပေးရေးနဲ့ လူထုစည်းရုံးရေးကိုသာ စနစ်တကျ လုပ်နိုင်မယ်ဆိုရင် အစိုးရတိုက်ထားတဲ့ ၀ါဒမှိုင်းလုံး ကန့်လကာတွေကို တလွှာချင်း ခွာချနိုင်လာပါတယ်။ ဒါတွေဟာ နိုင်ငံရေးပြုပြင်ပြောင်းလဲမှု (Political Reform) ကို ဦးတည်သွားစေနိုင်ပါတယ်။ (၁၉၉၇) ခုနှစ်မှာ ဖြစ်ပွားခဲ့တဲ့ အင်ဒိုနီးရှား ရွေးကောက်ပွဲသပိတ်ကြောင့် အာဏာရှင် ဆူဟာတို နှုတ်ထွက်သွားရပြီး၊ တိုင်းပြည်မှာ ဒီမိုကရေစီ ပြုပြင်ပြောင်းလဲမှုတွေ စတင်လာခဲ့ပါတယ်။ (၂၀၀၀) ခုနှစ်က Azerbaijan မှာ ဖြစ်ပွားခဲ့တဲ့ ရွေးကောက်ပွဲသပိတ်ကြောင့် အတိုက်အခံနိုင်ငံရေးပါတီတွေကို ဥပဒေပြင်ပ ပါတီတွေအဖြစ် ကြေငြာထားခြင်းကို အစိုးရက ရုတ်သိမ်းပေးခဲ့ရပါတယ်။ ရွေးကောက်ပွဲအလွန်ကာလမှာလဲ အခြားသပိတ်တိုက်ပွဲတွေကို အရှိန်မပျက် ဆက်လက်ဆောင်ရွက်ခဲ့ကြတဲ့အတွက် နိုင်ငံရေးပြုပြင်ပြောင်းလဲမှုများစွာကို အစိုးရက လုပ်ပေးခဲ့ရပါတော့တယ်။\nရွေးကောက်ပွဲအလွန် နိုင်ငံရေးပြုပြင်ပြောင်းလဲမှုတွေနဲ့ ပတ်သက်ပြီး နိုင်ငံရေးပညာရှင်များက လေ့လာဆန်းစစ်ခဲ့ကြရမှာ ရွေးကောက်ပွဲသပိတ်မရှိပဲ ပြုပြင်ပြောင်းလဲမှု ရှိခဲ့တဲ့ နိုင်ငံတွေက လေးရာခိုင်နှုန်းရှိပြီး၊ ရွေးကောက်ပွဲသပိတ်အပြီးမှာ ပြုပြင်ပြောင်းလဲမှု ရှိခဲ့တဲ့ နိုင်ငံတွေက နှစ်ဆယ့်သုံးရာခိုင်နှုန်း ရှိပါတယ်။ ဒီကိန်းဂဏာန်းတွေအရ ရွေးကောက်ပွဲသပိတ်ရဲ့ ရေရှည်နိုင်ငံရေးအကျိုးဆက်ဟာ နိုင်ငံရေးပြုပြင်ပြောင်းလဲမှုလို့ ရာနှုန်းပြည့်မဆိုနိုင်ပေမယ့် ရွေးကောက်ပွဲ သပိတ်ရှိလာခြင်းက သပိတ်မရှိခြင်းထက် ပိုပြီး နိုင်ငံရေးပြုပြင်ပြောင်းလဲမှုကို ပြုလုပ်ပေးနိုင်တယ်လို့ ဆိုနိုင်ပါတယ်။\nပေါ်ထွက်လာတဲ့ နိုင်ငံရေးပြုပြင်ပြောင်းလဲမှုကလဲ များသောအားဖြင့် ဒီမိုကရေစီအသွင်ကူးပြောင်းရေးအတွက် အကျိုးကျေးဇူးတွေ ပိုများလာလေ့ရှိပါတယ်။ ၁၉၉၇ ခုနှစ်၊ အင်ဒိုနီးရှား ရွေးကောက်ပွဲသပိတ်အပြီးမှာ ရွေးကောက်ပွဲဥပဒေနဲ့ သမ္မတ အာဏာဆိုင်ရာ ပြောင်းလဲမှုတွေ ထွက်ပေါ်လာပါတယ်။ ၂၀၀၀ခုနှစ်၊ ဟေတီး ရွေးကောက်ပွဲသပိတ်အပြီးမှာ ရွေးကောက်ပွဲစီမံခန့်ခွဲရေး အဖွဲ့အစည်းတခု ထွက်ပေါ်လာပါတယ်။ ၁၉၉၆ ခုနှစ်၊ ဘင်္ဂလားဒေ့ရှ် ရွေးကောက်ပွဲသပိတ်အပြီးမှာ နောင်ကျင်းပမယ့် ရွေးကောက်ပွဲတွေ မတိုင်မီမှာ ကြားနေအိမ်စောင့်အစိုးရကို ကြိုတင်ဖွဲ့စည်းရေးဆိုင်ရာ ဥပဒေထွက်လာပါတယ်။ ၁၉၉၇ ခုနှစ်၊ Mauritania ရွေးကောက်ပွဲသပိတ်အပြီးမှာ နိုင်ငံရေးပါတီများမှ ပြည်သူ့ဘဏ္ဍာငွေသုံးစွဲခွင့် ဘတ်ဂျက်ချမှတ်ခြင်း၊ proportional representation electoral system ကို အသုံးပြုခြင်း စတဲ့ နိုင်ငံရေးပြုပြင်ပြောင်းလဲမှုတွေကို အစိုးရက ပြုလုပ်ပေးခဲ့ရပါတယ်။\nနိုင်ငံတနိုင်ငံမှာ ရွေးကောက်ပွဲ သပိတ်တွေ ပေါ်ထွက်လာတဲ့အခါ လူအများကြားမှာ ရေပန်းစားတဲ့ ဆွေးနွေးချက်လေး တခု ရှိပါတယ်။ ရွေးကောက်ပွဲဟာ ထိရောက်မှု ရှိပါသလားဆိုတဲ့ ဆွေးနွေးချက်ပါ။ ဆွေးနွေးကြရင်းနဲ့ ထိရောက်မှုရှိတယ်၊ မရှိဘူး ဆိုပြီး ငြင်းခုန်နေမှုတွေလဲ ရှိတတ်ပါတယ်။ တကယ်တမ်းကျတော့ အလုပ်တခု ထိရောက်မှု ရှိမရှိဆိုတာက အဲဒီအလုပ်ရဲ့ ရည်မှန်းချက် ပန်းတိုင်နဲ့ လုပ်ဆောင်ပုံနည်းလမ်း ရွေးချယ်မှုတွေပေါ်မှာပဲ မူတည်ပါတယ်။ မီတာ (၁၀၀) ပြေးပွဲရဲ့ ပန်းတိုင်တွေ၊ လေ့ကျင့်ပြင်ဆင်ဆောင်ရွက်ပုံတွေနဲ့ မာရသွန်ပြေးပွဲရဲ့ ပန်းတိုင်တွေ၊ လေ့ကျင့်ပြင်ဆင်ဆောင်ရွက်ပုံကတော့ တူညီမှာ မဟုတ်ပါဘူး။ ရွေးကောက်ပွဲသပိတ်မှာလဲ ဒီအတိုင်းပါပဲ။ ရွေးကောက်ပွဲသပိတ်ကျင်းပရခြင်းရဲ့ ရည်ရွယ်ချက်ပန်းတိုင်က အစိုးရရဲ့ တရားဝင်မှုကို ပြည်သူလူထုနဲ့ နိုင်ငံတကာက အသိအမှတ်မပြုအောင် ပြုလုပ်ခြင်းလား (သို့မဟုတ်) ရွေးကောက်ပွဲမှာ voter turnout နည်းအောင် ပြုလုပ်ခြင်းလား (သို့မဟုတ်) ရွေးကောက်ပွဲသပိတ်ကို အသုံးပြုပြီး လူထုလှုပ်ရှားမှုတွေ ဖော်ဆောင်ရာကနေ အစိုးရဖြုတ်ချရေး၊ ကြားဖြတ်အစိုးရဖွဲ့စည်းရေးကို အရှိန်မြှင့်ရေးအတွက်လား ဆိုတာက ကြိုတင် ဖော်ထုတ်ဖို့ လိုအပ်ပါတယ်။ ဒါမှလဲ သင့်လျော်မယ့် နိုင်ငံရေးအခင်းအကျင်း သဏ္ဍာန်ကို ပြင်ဆင်တည်ဆောက်ပြီး အကောင်အထည်ဖော်နိုင်မှာပါ။ ထိရောက်မှုရှိမရှိဆိုတာကိုတော့ နောက်ဆုံးမှာ သက်ဆိုင်ရာ ရွေးကောက်ပွဲသပိတ်ရဲ့ မူလက ချမှတ်ထားတဲ့ ရည်မှန်းချက်ပန်းတိုင်ကို အောင်မြင်စွာ ရောက်နိုင်ခြင်း ရှိမရှိဆိုတာနဲ့ပဲ တိုင်းတာကြရမှာဖြစ်ပါတယ်။\nခင်မမမျိုး (၉၊ ၉၊ ၂၀၁၀)\nAhmed, Nizam (2001) 'Bangladesh. Elections in Asia and the Pacific: A Data Handbook- Vol. 1', Middle East, Central Asia, and South Asia, Dieter Nohlen, Florian Grotz, and Christof Hartmann (eds), Oxford: Oxford University Press.\nBratton, Michael & Nicholas van de Walle (1992) Democratic Experiments in Africa: Regime Transitions in Comparative Perspective, Cambridge: Cambridge University Press.\nBratton, Michael (1998) 'Second Elections in Africa', Journal of Democracy 9, no.3: 18- 33.\nCrain, Mark, Donald R. Leavens & Lynn Abbot (1987) 'Voting and Not Voting at the Same Time', Public Choice, 53: 221-9.\nDahl, Robert A. (1971) Polyarchy: Participation and Opposition, New Haven: Yale University Press.\nHuntington, Sammuel P. (1991) The Third Wave: Democratization in the Late Twentieth Century, Norman; London: University of Oklahoma Press.\nHyde, Susan Dayton & Emily Beaulieu. (2004) 'Election Boycotts, Election Observers, and Competition: Do international election observers give parties an incentive to boycott elections?', Presented at the American Political Science Association, annual meeting in Chicago.\nMainwaring, Scott & Timothy R. Scully. (1995) Building Democratic Institutions: Party Systems in Latin America, Stanford: Stanford University Press.\nNelson, Michael H. (2001) Thailand. Elections in Asia and the Pacific: A Data Handbook, Vol. II- South East Asia, East Asia, and the South Pacific, iDieter Nohlen, Florian Grotz & Christof Hartmann (eds) Oxford: Oxford University Press.\nPastor, Robert (1998) 'Mediating Elections', Journal of Democracy 9, no.1: 154-63.\nSchedler, Andreas (2002) 'Elections without Democracy: The Menu of Manipulation', Journal of Democracy 13, no.2.\nSchelling, Thomas C. (1978) Micromotives and Macrobehavior, New York: W.W. Norton & Company.


မြန်မာနိုင်ငံ ရဲ့ ထောင်ဝင်စာ အမှတ်တရ\nကျမကိုရွှေဂျိုးထောင်ထဲမှာ ကျန်းမာရေး မကောင်းဘူးဆိုတဲ့သတင်းကိုဖတ်လိုက်ရတော့တော်တော်\nစိတ်ထဲမှာမကောင်းဖြစ်ခဲ့ရတယ်။ ဘယ်ကြောင့်လဲ ဘာအတွက်လဲဆိုတော့.....။ကိုရွှေဂျိုးတယောက် သွေးတိုးရောဂါနဲ့ကျောက်ကပ်ရောဂါနဲ့နှလုံးရောဂါကိုခံစားနေခဲ့ရတယ်လို့သိခဲ့ရလို့ပါဘဲ...။\nထောင်ထဲကဆေးဝါးကုသမှုကတော့ သိပ်ကိုညံဖျင်းနေတော့ သူအတွက်စိုးရိမ်မိတာပါဘဲ..။\nသူအတွက်ဘာအကူအညီကိုမှမပေးနိုင်ခဲ့တဲ့ အတွက်စိတ်မကောင်းယုံရလွှဲလို့ ဘာမှမကူညီ\nနိုင်သလိုဘဲ...။သူကို ကူညီမှုအနေနဲ့ နောက်သူကျေးဇူးကို မမေ့တဲ့အနေနဲ့ ကျမ ဒီစာလေး\nကျမ နဲ့ကိုရွှေဂျိုးကတော့သိပ်ခင်မင်တဲ့ ရဲဘော်ရဲဘက်တယောက်ပါဘဲ..။၁၉၉၅ မှကျမတို့\nခေါင်းဆောင်နေအိမ်အကျယ်ချုပ် ကပြန်လွတ်လာတဲ့ အချိန်မှာကိုရွှေဂျိုးနဲ့ ရင်းနှီးခဲ့တယ်..။\nအဲဒီအချိန်မှာ ကျမကထောင်ဝင်စာ ပို့နေရတဲ့အချိန်ပေါ့ ကျမလိုဘဲထောင်ဝင်စာပို့ နေရတဲ့\nလူတိုင်းကို သူရင်းရင်းနှီးနှီးနဲ့ကူညီလုပ်ကိုင်ပေးခဲ့တဲ့ စိတ်သဘောထားပြည့်ဝတဲ့ ကိုရွှေဂျိုးကို\nသူခုလိုနေထိုင် မကောင်းဘူးလို့သိရတဲ့ အချိန်မှာ ကျမကိုယ်ကျမ စိတ်တိုနေမိခဲ့တယ်လေ..။\nသူနဲ့ပါတ်သတ်ပြီး မှတ်မှတ်ရရ တစ်ခုကိုပြောပြချင်တယ်။ထောင်ဝင်စာ တွေ့နေရတဲ့\nကျမမှာလဲအဲဒီအချိန်ကအပိုဝင်ငွေ ဆိုတာမရှိခဲ့ပါဘူး..။ကျမအလုပ်လုပ်တယ်ဆိုတာကလဲ ယောင်္ကျားထောင်ဝင်စာနဲ့ ကိုယ်သုံးဘို့ ဘဲရတာလေ..ကျန်တာဘာမှမလုပ်နိုင်ခဲ့ပါဘူး..။\nသူငယ်ချင်းနေမကောင်းတာ ကို ကျမ လဲဘာမှမဝယ်သွားနိုင်ခဲ့ဘူး..။လူသက်သက်ဘဲ\nသတင်းသွားမေးကြတာပါ။ သူငယ်ချင်းကိုတွေ့တော့ တော်တော်နေမကောင်းနေတာဘဲ..၊\nကျမလဲသူကိုကြည်ြ့ပီး မျက်ရည် တွေဘဲကျခဲ့ရတယ်..။ဘာမှမကူညီနိုင်ဘူး..ကိုယ်ကူညီ\nတော့ မတပ်နိုင်ဘူးလေ..။အဲဒီအချိန်က ကိုယ်ကလဲ ကိုယ်ထောင်ဝင်စာကိုအနိုင်နိုင်ပို့နေ\nကိုရွှေဂျိုး နဲ့စကားတွေ ပြောပြီးပြန်လာကျတယ် ကျမစိတ်မကောင်းဘူးဆိုပြီး ကိုရွှေဂျိုးကိုလမ်းမှာ\nပြောပြခဲ့တယ်လေသူလဲ သူငယ်ချင်းကိုကြည့်ပြီး တော်တော်စိတ်မကောင်းဖြစ်နေခဲ့တာပါ.။\nကျမကို ကိုရွှေဂျိုးကမေးတယ် အမ သူကုန်ကျစရိတ် ဘယ်လောက်ကုန်နိုင်လဲ ဆိုပြီး\nကျမလဲ ခုစဉ်းစားနေတာ ကိုရွှေဂျိုး ကျမလဲ အလှူခံ ထွက်မယ် သူကိုကျမခွဲခိုင်းမယ်လို့\nပြောပြီး ကျမထင်တယ်၂သောင်း လောက်တော့ကျမထင်လို့ ပြောပြလိုက်ပါတယ်..။\nအဲဒီအချိန်ကငွေ ၂သောင်းဆိုတာရွှေ ၁ကျပ်သားလောက်ကိုဝယ်လို့ရပါတယ်..။\nကျမတို့ ခဏ လက်ဘက်ရည်ဆိုင်မှာထိုင်ရင်း ကိုရွှေဂျိုးကခဏ အမရေ ဆိုပြီးသူထွက်\nပြန်လာတော့သူလက်ထဲမှာ ပိုက်ဆံ၂သောင်းနဲ့သူပြန်လာတယ်..။ဟယ် ကိုရွှေဂျိုး\nဘယ်ကရလာတာလဲလို့မေးလိုက်တော့ ကျွှန်တော် လက်စွပ် ကိုသွားပေါင်လိုက်တယ်\nအမ သွားပေးလိုက်မယ် ဒီပိုက်ဆံ သူကိုဆိုပြီး ဆိုင်ကနေ ပြန်ထွက်ခဲ့ ပြီးကျမတို့\nသူငယ်ချင်းကို သွားပြန်ပေးတော့ သူလဲခွဲစိတ်ရတော့မယ်ဆိုတာသိတော့ကိုရွှေဂျိုးကို\nလက်အုပ်ချီပြီး ကန်တော့ လိုက်တဲ့ ကျမသူငယ်ချင်းမျက်နှာကို ခုကျမဒီစာရေးနေတဲ့\nကျမပြောချင်တာကတော့ သူများတွေ အတွက်ကို သိပ်ကူညီတတ်တဲ့ ကိုရွှေဂျိုးတယောက်\nခုသူနေမကောင်းဖြစ်နေတယ်ကြားတော့.....။ စိတ်ထဲမှာတော်တော် ကြေကွဲခဲ့ ရပါတယ်..။\nထောင်ဝင်စာတွေဆိုလဲ သူနိုင်သလောက် လိုက်ကူညီပြီး စေတနာသက်သက် နဲ့လုပ်ကိုင်\nပေးတတ်လဲ့ ကိုရွှေဂျိုးတယောက်ခုတော့သူကိုယ်တိုင်မြန်မာနိုင်ငံရဲ့ အကျဉ်းထောင်ထဲမှာ\nနေနေ ရပြီး ထောင်ထဲမှာ ဆေးဝါးခံယူဘို့ကိုသေချာမလုပ်နိုင်ခဲ့ပါဘူး...။\nကျမအနေနဲ့ သူရဲ့ကျေးဇူးတွေကိုလဲရယူခဲ့ဘူးပါတယ်..။ကိုရွှေဂျိုးဟာ သံဈေးမှာ ငါးရှဉ်းဒိုင်\nလုပ်နေတဲ့စီးပွားရေးသမားပါ။ ကျမထောင်ဝင်စာ ကိုပို့မယ်ဆိုတာနဲ့ ကျမ အတွက်သူက\nအပါတ်တိုင်းလိုလို ငါးရှဉ်း လုပ်ပြီးသားတွေကိုလာလာပြီးပို့ နေကြဖြစ်လို့ပါဘဲ။ နောက်ကို\nရောက် အပြင်က မိသားစုတွေကို လိုက်လံသူကူညီနေသူတယောက်ဆိုရင်လဲလုံးဝမမှားပါဘူး..။\nသူကိုနိုင်ငံရေးသမားတွေ တော်တော်များများသိသလောက်ရှိ ကြပါတယ်...။ ထောင်ဝင်စာ\nအချိန်ဆိုရင်ကျမ တော်တော်လေးကို ရုန်းကန်ရပါတယ်..။နိုင်ငံရေးသမားမိသားစုတိုင်းကြုံ\nတွေ့ရတဲ့ အပြစ်အပျက်တွေပါ ကျမတယောက်ထဲတော့ မဟုတ်ပါဘူး..။ အပြင်က\nအဆင်ပြေမှုရှိမှာ မဟုတ်ဘူး ဆိုတာ ကိုသိနေကြတာပါ..။\nနောက်တခုကတော့ဒီအပါတ်ဘယ်သူ ထောင်ဝင်စာ ဘာလေးကို ကူညီလိုက်တယ်ဟေ..။\nထောင်ဝင်စာမှ တယောက်နဲ့တယောက်မြင်ဘူးကြပြီး...။ကိုယ်အပူတွေနဲ့ သူအပူတွေကို\nမျှဝေခံစားပေးကြတဲ့ စိတ်ဓာတ်လေးတွေကတော့သိပ်ကိုလေးစားဘို့ ကောင်းတဲ့အချက်ပါဘဲ..။\nကျမ ရဲ့ထောင်ဝင်စာ ပို့ခဲ့ရတဲ့ တလျှောက်မှာ ထောင်ဝင်စာထုတ် မှာအမြဲမပါဘူးဆိုတာ\nမရှိခဲ့တာကတော့ငါးရှဉ်း ကြော်ပါဘဲ..။နောက်ကျမ ထောင်ဝင်စာပို့နေရစဉ်မှာ ထောင်ဝင်\nစာပို့ ပြီးပြန်လာတိုင်း ကျမတို့ခေါင်းဆောင်ကိုပြောပြောပြရတဲ့ ကျမ အမျိုးသားကျန်းမာရေး ကျမကိုအမြဲအားပေးစကား ပြောပြခဲ့တဲ့ ကျမတို့ခေါင်းဆောင်ရဲ့အားပေးစကား ဆုံးမသွန်\nနောက်တဦးကတော့ ခုဘဘ ဦးဝင်းတင် ကိုမျက်စေ့ခွဲစိတ် ပေးမဲ့ဆရာဝန်ကြီး\nဒေါက်တာဦးလှမြင့်ကျမရဲ့ မွေးစားအဖေပါ။ သူညီမကတော့ခုလက်ရှိ\nအင်းစိန်ထောင်ထဲမှာနေနေရတဲ့ (လမ်းမတော်ကမချို)ပါဘဲ။ နောက်တဦးကတော့\nကျမကို အပါတ်တိုင်း ထောင်ဝင်စာကို တွေ့ဘို့ငွေအားဖြင့်ကူညီပေးခဲ့တဲ့ ထောင်ဝင်စာ\nတခါသွားရင် (၁၀၀၀)အမြဲတမ်းကူညီပေးခဲ့ ဘဘ ဦးတင်ဦး (အဲဒီအချိန်ကအမဲသား\nတပိသာကို ၂၈၀) ဈေးသာရှိခဲ့တဲ့ အချိန် ကပေါ့...။သူတို့တွေ ကခု အချိန်မှာ\nကျမထောင်ဝင်စာတလျှောက်ကို ငွေအားနဲ့ ကူညီပေးကြတဲ့ လူတွေ စိတ်ဓာတ်နဲ့ ကူညီပေးကြတဲ့\nလူတွေကို ကျမ ဘယ်တော့မှာ ကျေးဇူးမမေ့ ပါဘူးလို့ပြောရင်းနဲ့ ကျမ ရဲ့ ရဲဘော်ရဲဘက်တဦး\nဖြစ်ခဲ့တဲ့ ကိုရွှေဂျိုးအတွက် ဒီပို့စ်လေးနဲ့ ကျမ မြတ်လေးငုံ ဘလော့လေးကနေပြီးဂုဏ်ပြုလိုက်\nဒီပို့စ်လေးကိုရေးဖြစ်သွားတာကတော့ http://www.phyowai-myanmar.co.cc မှာတင်\nထားတဲ့ကိုရွှေဂျိုးရဲ့ထောင်တွင်း ၌ ကျန်းမာရေး ချို့ယွင်းနေ လို့တွေ့ပြီးဖတ်ဖြစ်သွားလို့\nPosted by မြတ်လေးငုံ at Saturday, October 10, 2009\nဒေါ်အောင်ဆန်းစုကြည် တောင်းဆိုသည့် Sanction နှင့်ပတ်သတ်သည့် အချက်အလက်များ အနောက်တိုင်း သံတမာန်များ ပြုစုပေးမည်။..။\n..ယနေ့ ဒေါ်အောင်ဆန်းစုကြည် နှင့်အနောက်တိုင်း သံတမာန်(၃)ဦး စိမ်းလဲ့ကန်သာ ဧည့်ဂေဟာ၌့ နံနက်၁၀နာရီမှ ၁၁နာရီအထိ တွေ့ဆုံဆွေနွေးခဲ့ပြီး ဒေါ်အောင်ဆန်းစုကြည် တောင်းဆိုတဲ့ Sanction နဲ့ပတ်သတ်တဲ့ အချက်အလက် တွေကိုပြုစုပေးမယ် သံတမာန်များက လို့ပြောဆိုပါတယ်။ ဆက်လက်ပြီး နေ့လည်ပိုင်း (၃)ရီမှာ အမျိုးသားဒီမိုကရေစီအဖွဲ့ချုပ်ရုံးမှာ CEC (၆)ဥိး ၊ CEC အထောက်အကူအဖွဲ့ဝင် (၁၄)ဦး တို့နဲ့ဆက်လက် တွေ့ဆုံခဲ့ကြောင်း အမျိုးသားဒီမိုကရေစီအဖွဲ့ချုပ် ပြောခွင့်ရပုဂ္ဂိုလ် ရှေ့နေကြီးဦးဥာဏ်ဝင်းက ပြောဆိုပါတယ်။\n.... ဒီနေ့ နေ့လည် (၁၀)နာရီ ကနေ(၁၁)နာရီအထိ ဒေါ်အောင်ဆန်းစုကြည်နဲ့ အမေရိကန်(သံရုံးတာဝန်ခံ)၊ ဗြိတိန်သံအမတ်၊ သြစတြေးလျသံအမတ် တို့အစိုးရဧည့်ဂေဟာမှာ တွေ့ဆုံခဲ့ပါတယ်။ ...ဒေါ်အောင်ဆန်းစုကြည် နဲ့တွေ့ဆုံပြီး အန်ကယ့်ဆီ ဖုန်းလာပါတယ်။ ဒေါ်အောင်ဆန်းစုကြည်နဲ့ တွေဆုံတဲ့ ကိစ္စ နေ့လည်(၃)နာရီမှာ အဖွဲ့ချုပ်ရုံးကို လာပြောပြမယ်ဆိုပြီး ဖုန်းဆက်လာတယ်။ NLD CEC (၆)ဦး နဲ့ အန်ကယ်တို့ CEC အထောက်အကူပြု အဖွဲ့ဝင် (၁၄)ဦး ပေါင်း (၂၀)ဦးပါ။.... CECက ဦးလှဖေ၊ ဦးသန်းထွန်း၊ ဦးညွန့်ဝေ၊ ဦးလွန်းတင်၊ ဦးစိုးမြင့်နှင့် ဦးခင်မောင်ဆွေတို့ပါ။... အန်ကယ်ဦးဝင်းတင်က မျက်စိတိမ်ခွဲနေလို့ မလာနိုင်ဘူး.....။\n.....ရှင်းပြတာကတော့.. ဒေါ်အောင်ဆန်းစုကြည် ကဗိုလ်ချုပ်မှုကြီးသန်းရွှေဆီကို ရေးတဲ့စာမှာပါတဲ့ အချက်တွေဖြစ်တဲ့ စီးပွားရေးပိတ်ဆို့မှု ဘယ်လောက်များများရှိလဲ၊ ဘယ်တုန်းကလဲ၊ ပိတ်ဆို့ရတဲ့ အကြောင်းအရင်း၊ ပိတ်ဆို့မှုကြောင့် ဖြစ်ပေါ်ခဲ့တဲ့ ထိခိုက်မှုစတာတွေကို ဒေါ်အောင်ဆန်းစုကြည်က အချက်အလက်တွေ တိတိကျကျလိုချင်ကြောင်း မေတ္တာရပ်ခံတယ်။ သံအမတ်တွေကလည်း အချက်အလက်တွေကို ပြုစုပေးမယ်ဆိုပြီး အကြောင်းပြန်ခဲ့ကြောင်း ပြောဆိုပါတယ်။ ..သံအမတ်တွေက ဘယ်နေ့မှာ ဒေါ်အောင်ဆန်းစုကြည်နဲ့ ထပ်တွေ့ခွင့် ရမယ်ဆိုတာ မသိရှိကြောင်း ...ထပ်တွေ့ခွင့်ရမယ်လို့ မျှော်လင့်ကြောင်း ပြောဆိုပါတယ်။...မိနစ်(၄၀)လောက် ပြောဆိုဖြစ်ပါတယ်။..\n....အင်းစိန်ထောင်မှာ အဖမ်းဆီးခံထားရတဲ့ အမေရိကန်နိုင်ငံသား ကိုညီညီအောင် အမှုနဲ့ပတ်သတ်ပြီး ဆက်လက် မေးမြန်းရာမှာ ....ဒီကနေ့စာတင်လိုက်ပါပြီ (၁၂)ရက်နေ့မှာ တွေ့ခွင့်ရဖို့ တောင်းဆိုထားပါတယ်ဟု အမျိုးသားဒီမိုကရေစီအဖွဲ့ချုပ် ပြောခွင့်ရပုဂ္ဂိုလ် ရှေ့နေကြီးဦးဥာဏ်ဝင်းက ဆက်လက်ပြောဆိုပါတယ်။\nပြီးခဲ့တဲ့ စက်တင်ဘာလကုန်က လူထုခေါင်းဆောင် ဒေါ်အောင်ဆန်းစုကြည်မှ နအဖဥက္ကဋ္ဌ ဗိုလ်ချုပ်မှုးကြီးသန်းရွှေထံသို့ Sanction နဲ့ပါတ်သတ်ပြီး စာရေးသား ပေးပို့ခဲ့ပြီးချိန်မှ စပြီးဆက်တိုက် ဆိုသလို စစ်အစိုးရမှ ဒေါ်အောင်ဆန်းစုကြည်နဲ့ တွေ့ဆုံမှုတွေကို ပြုလုပ်လာတာကို တွေ့နေရပါတယ်။ လေ့လာ သုံးသပ်သူကတော့ အပြုသဘောဆောင်တဲ့ တိုးတက်မှုဟု ရှုမြင်ကြပြီး Saction ကိစ္စတခုတည်းအတွက် တွေဆုံဆွေးနွေး တာမျိုးဖြစ်မှာကိုလည်း စိုးရိမ်နေကြပြီး သတိထားပြီး စောင့်ကြည့်နေကြပါတယ်။...။\nသံတိုင်ကြားကN.L.D လူငယ်များရဲ့ ထောင်တွင်း မေ့လို့မရတဲ့ ကိုယ်တွေ့ ဖြစ်ရပ်များ\n*သံတိုင်ကြားကN.L.D လူငယ်များရဲ့ ထောင်တွင်းမေ့လို့မရတဲ့ကိုယ်တွေ့ ဖြစ်ရပ်များ*\nPosted by မြတ်လေးငုံ at Friday, October 09, 2009\nကျမတို့နိုင်ငံမှာ စစ်အာဏာရှင်တွေက N.L.D.ပါတီဝင်တွေအပေါ်မှာ ညှင်းပန်းနှိပ်စက်ပုံတွေကျမ လက်လှမ်းမှီသလောက်စုစည်းပြီးတင်ပြပေးသွားပါမယ်။ N.L.D(လူငယ်)နောက်တဦးအနေနဲ့\nကိုမိုးမြတ်သူနဲ့ စကားလက်ဆုံ မေးမြန်းတာတွေကို ပြန်လည်တင်ပြထားပါတယ်။\nဟုတ်ပါတယ်။ ၈၈ အရေးအခင်းမှာသုံးရောင်ခြယ်ကျောင်းသား တဦးအနေနဲ့ပါဝင်လှုပ်ရှားခဲ့ပါတယ်။\nသုံးရောင်ခြယ်အဖွဲ့က ဘယ်တုန်းကဖွဲ့ခဲ့တာလဲ။ ဘယ်လိုဖွဲ့ဖြစ်သွားတာလဲ ဆိုတာပြောပြပေးပါလားရှင့်?\n၈၈ တုန်းက ကျွန်တော်တို့က ကိုယ်နဲ့နီးစပ်တဲ့သူတွေနဲ့ စ,လုပ်ခဲ့ကြရတာ၊ ဒီအစုအဖွဲ့လေးတွေက တိုက်ပွဲတွေထဲမှာဆုံကြပြီးတော့ ပေါင်းစည်းလိုက်တဲ့အခါ “သုံးရောင်ခြယ်”ဆိုတာဖြစ်လာတယ်ပေါ့။ ကျောင်းသားတွေသီးသန့်တော့မဟုတ်ပါဘူး၊ လူငယ်တွေလဲပါပါတယ်။ စဖွဲ့တုန်းက သုံးရောင်ခြယ်\nအမည်ပေးဘို့ မဟုတ်ပါဘူး၊ ၁၉၈၈ ခုနှစ် သြဂုတ်လ ၁၂ ရက်နေ့မှာ ဦးစိန်လွင်အစိုးရပြုတ်ကျပြီး\n(မ.ဆ.လ)က အရေးပေါ်လွှတ်တော်ခေါ်ဘို့ကြေညာပြီးချိန်မှာ လူထု လှုပ်ရှားမှုတွေ အရှိန်လျော့\nသွားတယ်။ လွှတ်တော်အခြေအနေကိုလဲစောင့်ရင်း လှုပ်ရှားမှုတွေလဲသွေးမအေးသွားစေချင်လို့ ပျောက်ကျားလှုပ်ရှားမှုတွေ ဆက်လုပ်ဘို့အတွက် ကျွန်တော်တို့အစုအဖွဲ့လေးတွေ တိုင်ပင်ဖြစ်တယ်။ နောက်ဆက်လုပ်ကြတယ်။\nအဲဒီကာလမှာ ရန်ကုန်ပြည်သူ့ ဆေးရုံကြီးရဲ့ အရေး ပေါ်ဌာနဘက်မှာ ပိုစတာတိုက်ပွဲကဖြစ်နေတယ်။ တိုက်ပွဲခေါ်သံတွေ၊ လာရောက်ပြီးဖတ်တဲ့သူတွေနဲ့ ဆုံမှတ်လိုဖြစ်နေတော့ အဲဒီနေရာကိုရွေးချယ်ပြီး ကျွန်တော်တို့ လုပ်ခဲ့ကြပါတယ်။ တရားဟောလို့ရတဲ့နေရာရှာပြီး သပိတ်စခန်းကို စဖွင့်နိုင်ခဲ့တယ်။ ညနေကျတော့သိမ်းပေါ့။ အဲလိုလုပ်ရင်း နောက်နေ့တွေ မှာ တခြားအင်အားစုတွေလာရောက်\nနောက်တော့ ဒေါ်အောင်ဆန်းစုကြည်နဲ့ အဆက်အသွယ်ရတယ်။ ကျွန်တော်တို့ အဲဒီကထွက်ပြီး ဒေါ်အောင်ဆန်းစုကြည်နဲ့ ပူးပေါင်းခဲ့တယ်။ သြဂုတ်လ ၂၆ ရက် ရွှေတိဂုံဘုရားအနောက်ဘက်မုဒ်မှာ ကျင်းပခဲ့တဲ့၊ လူထုသိန်းနဲ့ချီပြီးတက်ရောက်ခဲ့တဲ့ ဒေါ်အောင်ဆန်းစုကြည်ရဲ့ လူထုတရား ပွဲကစပြီး ကျွန်တော်တို့အဖွဲ့က ဒေါ်အောင်ဆန်းစုကြည်ရဲ့ အနီးကပ်လုံခြုံရေးတာဝန်ယူခဲ့ရပါတယ်။\nအဲဒီအချိန်အထိ ကျွန်တော်တို့အဖွဲ့မှာ နာမည်ဆိုတာမရှိသေးပါဘူး။ အဲဒီနေ့အတွက် ကျွန်တော်တို့\nလှုပ်ရှားမှုတွေကြားမှာ ကျွန်တော်တို့အဖွဲ့ကို “သုံးရောင်ခြယ်”လို့ခေါ်ရင်းနဲ့ အဲဒီနာမည်ဖြစ်သွားပါတယ်။ တကယ်တော့ ကျွန်တော်တို့ကိုယ်တိုင် တမင်ပေးခဲ့တာမဟုတ်ပါဘူး။ ဒါပေမဲ့ ကျွန်တော်တို့အားလုံး ကြိုက်ကြပါတယ်။\nကိုမိုးမြတ်သူ အမျိုးသားဒီမိုကရေစီအဖွဲ့ချုပ်ကိုဘယ်ချိန်က ဝင်ရောက်ပါဝင်ခဲ့ပါသလဲ။ နောက် ပါတီမှာဘာတာဝန်တွေယူခဲ့ပါသလဲ။?\nကျွန်တော် ပါတီကို ၈၈ အောက်တိုဘာလကုန်လောက်မှ ၀င်ဖြစ်ပါတယ်။ ပါတီထောင်တဲ့အချိန်မှာ အန်တီခြံထဲမှာနေပြီး လုံခြုံရေးလုပ်ပေးနေပေမဲ့ တခြား အလုပ်တွေလဲလုပ်နေကြတာဆိုတော့ မ၀င်ဖြစ်သေးဘူး။ နောက် တခြားကျောင်းသားတယောက်နဲ့ကျွန်တော်အထက်မြန်မာပြည်ဘက်\nထွက်သွားသေး တယ်။ တလလောက်ကြာတယ်။ အဲဒီကပြန်လာတော့မှ ၀င်ဖြစ်တာပါ။\nအောက်တိုဘာလကုန်ကနေ နိုဝင်ဘာလလည်လောက်အထိ ဒေါ်အောင်ဆန်းစုကြည်က အထက်မြန်မာပြည်စည်းရုံးရေးခရီးထွက်ခဲ့တယ်။\nကျွန်တော်လဲ လုံခြုံရေးအဖွဲ့ဝင်အနေနဲ့ ပါသွားခဲ့တယ်။ အဲဒီစည်ရုံးရေးခရီးစဉ်တလျှောက်လုံးမှာ\nအန်တီက လူငယ်နဲ့ အမျိုးသမီးကဏ္ဍကို ဖေါ်ဆောင်ဘို့ပြောခဲ့တယ်။ ရောက်ခဲ့တဲ့မြို့တိုင်းမှာက\nလူငယ်နဲ့ အမျိုးသမီးအင်အားက တက်တက်ကြွကြွနဲ့ မြင်ခဲ့ရတာကိုး။ ရန်ကုန်ရောက်ရောက်ချင်းဘဲ လူငယ်ဏ္ဍကို အကောင် အထည်ဖေါ်ဘို့ ကျွန်တော်အပါအ၀င်လူငယ်တွေကို တာဝန်ပေးပါတယ်။ ပထမဆုံးဖွဲ့ခဲ့တဲ့ ဗဟိုလူငယ် ၁၉ ဦးမှာ ကျွန်တော်က ချင်းပြည်နယ်တာဝန်ခံ အဖြစ်တာဝန်ယူခဲ့ပါတယ်။\nတော်တော်များများက အဲဒီလိုထင်နေကြတော့ ဒီအတိုင်းဘဲထားလိုက်ရင်ကောင်းမလားမသိဘူး။\nတကယ်တော့ ကျွန်တော့ထက် အသက်ငယ်တဲ့သူရှိပါ တယ်။ ပထမ ၁၉ ဦးမှာဆိုရင် စစ်ကိုင်းတိုင်း\nတာဝန်ခံ ကိုမိုးကျော်သူက ကျွန်တော့ထက် သုံးလနီးပါးငယ်ပါတယ်။ နောက် ပထမအကြိမ်ညီလာခံ\nအပြီး ဗဟိုလူငယ် ၇ ဦးမှာ တာဝန်ခံတယောက်ဖြစ်လာတဲ့ ကိုမိုးဇော်ဦးလဲ လပိုင်းငယ်ပါတယ်။\nအင်္ဂလိပ်စာကိုသင်ပြပေးခဲ့တယ်လို့ကြားဘူးပါတယ်။ ပြောပြပေးပါလား ရှင်။\nလောက်မှာပါ။ ပထမအကြိမ်လူငယ်ညီလာခံကျင်းပခါ နီးချိန်၊ နောက်“အာဏာဖီဆန်ရေး”အတွက် တိုက်ပွဲအရှိန်မြှင့်နေချိန် အရမ်းအရေးကြီးနေတဲ့ကာလပေါ့။\nအင်္ဂလိပ်စာတခုထဲတော့မဟုတ်ပါဘူး။ အချိန် ဇယားလေးဆွဲပြီးတော့ပေါ့။ စာဖတ်တာ၊\nသတင်းနားထောင်တာ၊ သတင်းစုတာ၊ ကိုယ်လက်လှုပ်ရှားအားကစားလုပ်တာက အစပေါ့။\nကျွန်တော်တို့ကို ကာယကော၊ ဥာဏကောဖွံ့ဖြိုးအောင် စီစဉ်ပေးတာပါ။ အင်္ဂလိပ်စာသင်တာ\nကတော့ ညဘက် ၇ နာရီကနေ ၉ နာရီအထိပေါ့။ “မဟတ္တမ ဂန္ဒီ” အကြောင်းနဲ့ သင်ခဲ့ရပါတယ်။\nစာအုပ်ကော၊ ဗွီဒီယိုနဲ့ကောသင်ရတာပါ။ ကျွန်တော်က ငယ်ငယ်ကဘာကြောင့်မှန်းမသိဘူး၊ အင်္ဂလိပ်စာအရမ်းကြောက်တယ်။ ကိုယ်က ချစ်ခင်လေးစားရတဲ့ အမေလိုဖြစ်နေတဲ့ အန်တီက\nသင်ပေးတော့လဲ ကြိုးစားသင်ယူခဲ့ပါတယ်။ အဲဒီလို ငါအရင်ကသင်ခဲ့ရရင်ကောင်းမယ်လို့\nမေးတာကတော့အင်္ဂလိပ်စာသင်တာဘဲမေးတာ။ဆိုင်မလား၊ မဆိုင်မလားတော့မသိဘူး။ ကျွန်တော်တို့ရေကူးရမဲ့နေ့မှာ သူ့မိတ်ဆွေတယောက်ရဲ့ရေကူး ကန်မှာ သွားကူးရပါတယ်။\nကျန်တဲ့သူတွေကို ကျွန်တော်က ရေကူးသင်ပေးရတယ်။ မိုးရွာနေပေမဲ့ အန်တီကအိမ်ထဲမှာ\nမနေဘဲနဲ့ ရေကူးကန်ဘေးက ထီးအောက်မှာ စာအုပ်ဖတ်ပြီးစောင့်နေပေးတယ်။\nအမှတ်တရမို့လို့ ပြောချင်တာပါ။ကားမောင်းတတ်တဲ့သူငယ်ချင်းက ကျန်တဲ့သူတွေကို\nကားမောင်းသင်ဘို့ စီစဉ်ပေးတယ်ပေါ့။ အဲဒါတွေအားလုံးက အန်တီ ရဲ့အချိန်ဇယားနဲ့\nဒေါ်အောင်ဆန်းစုကြည်ကိုလုံခြုံရေးယူခဲ့စဉ်ကာလမှာ ကိုမိုးမြတ်သူ စိတ်ထဲမှာဘယ်လိုခံစားခဲ့ရပါသလဲ။\nအစကတော့ ရန်ကုန်အပါအ၀င် တနိုင်ငံလုံးမှာမငြိမ်သက်တော့ တတိုင်းပြည်လုံးက မျှော်လင့်နေတဲ့ ဗိုလ်ချုပ်ရဲ့သွေး၊ တဦးတည်းသောသမီးကို ခိုးဆိုးလု ယက်မှုတွေကနေ ကာကွယ်ပေးရုံပေါ့။ ကိုယ်နေတဲ့ရပ်ကွက်က ရပ်ကွက်သူရပ်ကွက်သားတွေ စုပေါင်းလုပ်နေကြတာလေ၊ လူတွေအများ\nကြီးရှိတယ်။အန်တီတို့နေတဲ့နေရာက လူလဲကျဲတယ်၊ အိမ်မှာကလဲ မိန်းမသားတွေနဲ့ဆိုတော့ ကျွန်တော်တို့ဘာသာတိုင်ပင်ပြီး စောင့်ပေးခဲ့ကြတာပါ။\nနောက်တော့အန်တီရဲ့တိုင်းပြည်အပေါ်ထားတဲ့စေတနာတွေ၊ စိတ်နေသဘောထားတွေ၊ ဥာဏ်ပညာတွေကို ကိုယ်တိုင်မြင်တွေ့နေရတဲ့အခါကျတော့ “ငါ့အမေ၊ ငါ့ခေါင်းဆောင်အပေါ် ကျလာမဲ့အန္တရယ်အတွက် ငါ့အသက်ကို ပေးမယ်”လို့အထိခံစားခဲ့ရပါတယ်။\nဒေါ်အောင်ဆန်းစုကြည်ရဲ့မိသားစုနဲ့လဲ ကိုမိုးမြတ်သူ အဲဒီအချိန်တုံးကရင်းနှီးခဲ့တယ်ဆိုတော့\nသူရဲ့အမျိုးသားနဲ့ သားနှစ်ယောက်အကြောင်းလေးကို ပြောပြပေးပါလား။\nဆရာမိုက်ကယ်က ယဉ်ကျေးဖေါ်ရွေတဲ့ ပညာတတ်တယောက်ပါ။ ကျွန်တော်တို့အားလုံးကို လေးလေးစားစားဆက်ဆံတတ်ပါတယ်။ အန်တီကိုကာကွယ် ပေးတဲ့အတွက်ကျေးဇူးတင်ကြောင်း\nလဲပြောပါတယ်။ အန်တီအပေါ်မှာလဲ နွေးနွေးထွေးထွေးနဲ့ အကိုတယောက်လို သူငယ်ချင်း\nတယောက်လို ဆက်ဆံတာ တွေ့ရပါတယ်။ အန်တီက ကျွန်တော်နဲ့ သီးသန့်မိတ်ဆက်ပေးဘူးပါတယ်၊ ကျွန်တော့မိသားစုဝင်တွေအကြာင်းပြောပြဘူးပါတယ်။\nအလက်ဇန္ဒား(ဆန်းမြင့်အောင်)က အဲဒီအချိန်က အသက် ၁၆-၁၇ လောက်ပေါ့။ သူကလူကြီး\nဆန်တယ်။ စာဖတ်တယ်။ ချက်(စ်)ကစားတယ်။ သူက ကျွန်တော့သူငယ်ချင်းတယောက်နဲ့\nကျတော့ တော်တော်ခင်တယ်။ အဲဒီသူငယ်ချင်းက အင်္ဂလိပ်လိုပြောတတ်နေတော့ သူနဲ့ပိုတွဲတယ်။\nကင်(ထိန်လင်း)က အသက် ၁၁ နှစ်လောက်ပေါ့။ သူကတော့ အန်တီအသဲလို့ထင်တယ်။ အမေကိုတွယ်တာလို့ကောင်းနေတဲ့အရွယ်မှာ ခွဲနေရတော့ ရောက် နေတုန်းမှာ ပိုဦးစားပေးရတာလဲ ဖြစ်မှာပေါ့နော်။ ကျွန်တော်က သူနဲ့ပိုတွဲဖြစ်တယ်။ ကျွန်တော်ကလဲ ကလေးဆိုပေါင်းတတ်တယ်လေ။ ကျွန်တော်အားရင် သူဆော့ချင်တာ လိုက်ဆော့ပေးတယ်။ ကုန်းပိုးစီးတာဝါသနာပါတယ်။\nသူ့အမေ မသိအောင် ဂျင်ကလိပစ်ရင် ကျွန်တော်ကကူညီပေးတယ်။ တခါဆို အုန်းပင်ကိုပစ်လိုက်တာ မျက်နှာတည့်တည့်ကို ပြန်ကန်ထွက်လာလို့ မနဲဆွဲလိုက်ရတယ်။ မျက်စိထဲ ပြာသွားတာဘဲ။ ထိများထိရင်\nတော့ ဖြေရှင်းစရာမရှိလို့ နောက်ဆို မလုပ်ပေးဘူးလို့ International Language နဲ့ပြောလိုက်တာ သူနားလည်သွားတယ်။ နောက်ပိုင်း သူပစ်တာလဲ မတွေ့တော့ပါဘူး။ သူက ကျွန်တော့ကို Shorty (ဂျပု)လို့ခေါ်တယ်။ သူ့အကိုနဲ့တွဲတဲ့သူကိုကျတော့ အရပ်ရှည်တော့ (Mile)တဲ့။ တခါ အန်တီကကြားတော့\nသူ့ကို အဲဒီလိုမခေါ်ဘို့ ပြောတယ်။ ဒီနာမည်ကကို သူ လိုလိုလားလားပေးထားပုံရပါတယ်။ နောက်လဲ ခေါ်ဖြစ်ပါတယ်။ အဲဒီကျရင် ကျွန်တော်က အမေနဲ့တိုင်မယ် ဆိုပြီးပြော တယ်။ တကယ်က ကျွန်တော် စိတ်မဆိုးခဲ့ပါဘူး။ နောက်သူက ကျွန်တော့ကို ဘုတ်စကိတ်စီးတာ သင်ပေးတယ်။ ဘယ်ရမလဲ လဲတာပေါ့။ ထိုင်ပြီးတွန်း လွှတ်ရင်တောင် တည့်တည့်မထိမ်းနိုင်တာ။ သူက ရီတာပေါ့။\nသူတို့ ၂ ယောက်လုံးမှာ တူတာကတော့ ကျွန်တော်တို့ကျောင်းသားတွေနဲ့ အတူတူနေတယ်။ မြန်မာစကားသင်တယ်။ သူတို့သင်ထားတွေကို ပြန်ပြန်ပြော တယ်။ နောက်ပြီး သူ့အချိန်နဲ့သူ\nလုပ်စရာရှိတာကို လုပ်တတ်တာပါဘဲ။ မိဘတွေက လေ့ကျင့်ပေးခဲ့တာတွေပါ။ အတုယူစရာ ကောင်းတာတခုကတော့ အန်တီတို့က “မိသားစု စာကြည့်ချိန်”ဆိုတာလုပ်ထားတယ်။\nနေ့တိုင်းထင်တယ်။ ၂ နာရီပေါ့နော်။ အဲဒီအချိန်မှာ မိသားစုလေးယောက်လုံး စာဖတ်ခန်းဝင်ပြီး ကိုယ်ဖတ်ချင်တဲ့ စာအုပ်ကိုဖတ်ကြရတယ်။ ဒါက အင်္ဂလန်မှာကထဲက လုပ်လာခဲ့တာပါ။ ရန်ကုန်မှာဆုံတဲ့အချိန်မှာလဲ မပျက်ကွက်ဘူးပေါ့နော်။ အန်တီကိုယ် တိုင် ကျွန်တော့ကို\nနောက်တခုက “ဂတိ”ဆိုတာကို လေးစားတတ်တဲ့အကျင့်လေးတွေ။ အဲဒါကတော့ ပြောမယ်\nဆိုရှည်ပါတယ်။ ဥပမာအားဖြင့် ကျွန်တော်တို့နဲ့ရှိနေချိန်မှာ ထမင်းစားချိန်၊ စာဖတ်ချိန် မို့လို့\nသူတို့ကိုအန်တီက လှမ်းသတိပေးတဲ့အခါမှာ အလက်ဇန္ဒားကချက်ချင်းလုပ်တတ်ပေမဲ့ “ကင်”ကဈေးဆစ်လေ့ရှိတယ်။ အန်တီကလဲ အလျှော့အတင်းလုပ်ပေးပါတယ်။ ၅ မိနစ်၊ ၄ မိနစ်နဲ့\nနောက်ဆုံး သဘောတူညီချက်ရတယ်ပေါ့ဗျာ။ အဲဒီအချိန်ပြည့်ကာနီးရင် အန်တီက သတိ\nထပ်ပေးတယ်ဆိုရင် ဘယ်နှစ်စက္ကန့်လိုသေးတယ်၊ ဘာ ညာဆိုပြီး ပြည့်တာနဲ့ ချက်ချင်းထသွားပြီး\nလုပ်ပါတယ်။ ကျွန်တော့်မှာတော့ ထူးဆန်းနေတာပေါ့။ စက္ကန့်မှ မဟုတ်ဘူး၊ လေး ငါးမိနစ်လဲ\nဘာကွာလဲပေါ့။ အလေ့အကျင့်မှ မရှိခဲ့တာကိုး။\nအဲဒါလေးက ဘာမှမဟုတ်ဘူးလို့ထင်ရပေမဲ့ ကျွန်တော်တို့နိုင်ငံမှာ ဒီလို “ဂတိ”တည်တဲ့ လေ့ကျင့်မှုမျိုးတွေအားနည်းနေခဲ့လို့ ဖြစ်နေရတဲ့ ပြဿနာတွေနဲ့ ကြည့်လိုက်ရင် ကွင်းကွင်းကွက်ကွက်ကို မြင်သာပါတယ်။ သူ့သားသမီးတွေလို သဘောထားတဲ့ ကျွန်တော်အပါအ၀င် မြန်မာလူငယ်တွေကိုလဲ ဒီလိုအလေ့ အကျင့်လေးတွေ ကျင့်ကြံတတ်အောင် ပျိုးထောင်ပေးချင်တဲ့ ဆန္ဒတွေရှိနေခဲ့ပါတယ်။ ပြောမယ်ဆိုရင်တော့များပါတယ်။ ဒီလောက်ဆို ရမယ်ထင်တယ်နော်။\nဒေါ်အောင်ဆန်းစုကြည်ရဲ့ စည်းရုံးရေးခရီးစဉ်တွေမှာပါဝင်ခဲ့စဉ် မေ့လို့မရတဲ့ ပြည်သူလူထုရဲ့ ထောက်ခံမှုလေးတွေကိုပြောပြပေးပါလား။\nအကြီးမားဆုံးလူထုထောက်ခံမှုကတော့ အားလုံးသိကြတဲ့ အစိုးရဌာနတွေက ၀န်ထမ်းတွေပါတက်\nရောက်ခဲ့တဲ့ “ရွှေတိဂုံဘုရားအနောက်မုဒ်”လူထုတရား ပွဲပေါ့ဗျာ။ နယ်တွေကိုသွားခဲ့တဲ့ ခရီးစဉ်တွေထဲကပြောရမယ်ဆိုရင်တော့ မြို့တွေ၊ ရွာတွေမှာလဲ လူထုကကြိုကြတာဘဲ။\nအင်န်အယ်လ်ဒီ ပါတီက အဖွဲ့ဝင် တွေတင်မကဘူး၊ ရဟန်းသံဃာတွေ၊ ဒီမိုရေစီလိုလားတဲ့\nမဟာမိတ်ပါတီတွေ၊ ကျောင်းသား လူငယ်တွေ အားလုံးက ထောက်ခံကြိုဆိုကြပါတယ်။\nတချို့ ရွာတွေဆိုရင် ရ.၀.တ တွေကိုယ်တိုင်က လူထုတရားပွဲကို ကြီးကြပ်ပေးတာ၊\nစည်းကမ်းထိမ်းပေးတာ၊ ပြီးတဲ့အခါမှာလဲ နှုတ်ဆက်ပြီး အဆင်ပြေမှု ရှိ/မရှိ တောင်\nမေးတတ်ပါတယ်။လူထုက ဘယ်လောက်တောင်ဝမ်းသာကြသလဲဆိုရင် မှတ်မိတာလေး\nပခုက္ကူမြို့ ရောက်တဲ့အခါကျတော့ မဟာမြတ်မုနိဘုရား တန်ဆောင်းနဲ့တူတဲ့ဘုရားကို\nအရင်သွားဖူးရတယ်။ ဘုရားတန်ဆောင်းမှာတင်မဟုတ်ဘူး၊ အပြင်မှာပါ လူထုကြီးကအပြည့်ပေါ့။ ကျွန်တော်တို့လုံခြုံရေး လုပ်တယ်ဆိုတာက ၁၀ ယောက်လောက် ၀ိုင်းပြီတော့လက်ချင်းချိတ်၊ အန်တီကိုအလယ်မှာထားပြီး လမ်းလျှောက်လို့ရအောင် သွားရတာကိုး။ ဘေးမှာက နယ်ခံအဖွဲ့ဝင်\nတွေက လက်ချင်းချိတ်ပြီး သွားမယ့်လမ်းတလျှောက် မျက်နှာချင်းဆိုင် နေကြတာ။\nအဲဒီကြားကသွားရတာ။ လူတွေက အန်တီကိုမမြင်ရလေ တိုးလေနဲ့ နောက်ဆုံးဘေးမှာရှိတဲ့ လုံခြုံရေးအဖွဲ့ဝင်တွေလဲ လက်တွေပြုတ်ပြီး လူထုက ကျွန်တော်တို့ကို အုံသွားတာပေါ့။\nကျွန်တော်တို့က ခါးတွေကိုပါ ဖက်ပြီး တောင့်ခံထားရတာ အန်တီတောင်လမ်းလျှောက်လို့မရအောင်\nဖြစ်တယ်။ အန်တီကို မြင်ရတဲ့သူတွေက ပျော်ကြတာပေါ့။ အဲဒီထဲက အသက် ၄၀ ၀န်းကျင်လောက်\nကျန်းမာပါစေ”ဆိုပြီး ကျွန်တော့် အနားမှာ အော်တော့တာဘဲ။ အန်တီကို ကြည့်လိုက်၊\nတဖက်လှည့်အော်လိုက်၊ သူတိုင်ပေးရင် အနီးအနားကလူထုကလဲ လိုက်အော်ပေါ့။\nသူ့မှာ ဘယ်လို ခံစားချက်တွေ တက်ကြွလာလဲမသိဘူး၊ သူတိုင်လိုက်တိုင်းမှာ ကျွန်တော့်ပုခုံးတွေ၊ ကျောကုန်းကို စည်းချက်နဲ့ထုတော့တာဘဲ။ ကျွန်တော်တို့က ရှေ့ကို ခက်ခက်ခဲခဲတိုးနေရချိန်မှာ အရမ်းကိုသတိထားနေရတယ်လေ။ အဲဒီအချိန်မှာ ကျွန်တော်တို့ ခေါင်းတွေကငုံ့ထားပြီး\nကိုယ်ခါးအောက်ကနေ အထဲကိုဝင်လာ နိုင်တဲ့ လက်တွေကို ကြည့်နေရတာဆိုတော့ အရိုက်ခံလိုက်ရလို့လှည့်ကြည့်လိုက်တော့ သူဖြစ်နေတယ်။ သူကလဲ ကျွန်တော့်ကိုကြည့်ပြီး\n“ဗိုလ်ချုပ်သမီးကို ကာကွယ်ရမယ်..ဟုတ်တယ်မဟုတ်လား”၊ ကျွန်တော်ကလဲ “ဟုတ်တာပေါ့”\nဆိုတော့ သူက “ဆက်လုပ်”ဆိုပြီး ထပ်အော်ပါလေရော။ သူတခါအော်တိုင်း ကျွန်တော်တို့\nတခါအရိုက်ခံရတာ ညဘက်နားတော့ ပက်လက်လှန်ပြီးတောင် မအိပ်နိုင်ခဲ့ပါဘူး။\nနောက်အရေးကြီးဆုံးထောက်ခံမှုကတော့ တိုင်းရင်းသားတွေရဲ့ လိုလိုလားလားကြိုဆို\nထောက်ခံမှုတွေပါဘဲ။ အားလုံးလဲတွေ့ဘူးကြမှာပါ။ တိုင်းရင်းသား ပေါင်းစုံရဲ့ ရိုးရာအ၀တ်အစားတွေနဲ့ရိုက်ထားတဲ့ အန်တီရဲ့ ဓါတ်ပုံတွေ၊ အဲဒီ ၀တ်စုံတွေဟာ\nတိုင်းရင်းသားတွေကပေးတဲ့ လက်ဆောင်တွေပါ။ တိုင်းရင်းသား တွေဟာ\nအမြဲတန်းရိုးရာအကတွေ၊ ၀တ်စုံတွေနဲ့ အသိအမှတ်ပြုထောက်ခံကြိုဆိုလေ့ရှိပါတယ်။\nလူထုကိုစကားပြောတဲ့အခါ သက်ဆိုင်ရာတိုင်းရင်းသား ၀တ်စုံလေးတွေကိုဝတ်လေ့ရှိပါတယ်။ ဘာသာပြန်နဲ့ပါပြောဆိုရပြီး မေးခွန်းတွေကိုလဲ ဖြေဆိုရပါတယ်။ အဲဒီအချိန်တွေမှာ\nတိုင်းရင်းသားတွေကလဲ ကျေနပ် မှုတွေပြကြပါတယ်။ ကချင်ခရီးစဉ်မှာဆိုရင်\nမြစ်ကြီးနားမှာပေါ့။ မပြန်ခင်ညမှာပေါ့။ ကချင်ရိုးရာအစားအစာတွေနဲ့ ညစာစားပွဲ\nတိုင်းရင်းသား အဖွဲ့အစည်းတွေ၊ ကျောင်းသားတွေ၊ လူငယ်တွေတက်ရောက်ပါတယ်။\nအဲဒီအခမ်းအနားမှာ ကချင်တိုင်းရင်းသားတွေက ကချင်ရိုးရာဝတ်စုံ၊ ကချင်ဓါးတို့\nလက်ဆောင်ပေးပြီး ကချင်နံမည်လေးပါပေးပြီး ဂုဏ်ပြုခဲ့ပါတယ်။\nကိုမိုးမြတ်သူ က နိုင်ငံရေး အကျဉ်းသားတဦး ဖြစ်ခဲ့တော့မေးချင်တာ လေးတစ်ခု နှစ်ခုလောက်\nပထမတခေါက်က အင်းစိန်ထောင်မှာပါ၊ ထောင်မကြီးမှာကော၊ “သီးသန့်”မှာကောပေါ့။\n၈၉ ဇူလိုင် ၂၀ မှာ အန်တီကို နေအိမ်အကျယ်ချုပ်နဲ့ ထိမ်းသိမ်းတော့ အန်တီအိမ်မှာနေတဲ့\nကျွန်တော်တို့ကိုလဲ ညဘက်ကျတော့ အင်းစိန်ထောင်ကိုပို့လိုက်ပါတယ်။\nပုဒ်မက ၁၀(က)ပေါ့။ ထိမ်းသိမ်းပေါ့။ ထောင်ဝင်စာမတွေ့ရဘဲ သုံးနှစ်နီးပါးနေပြီးမှ\nပုဒ်မ ၅(ည)ပြောင်းပြီး ထောင် ၈ နှစ်ချခဲ့ပါတယ်။ စစ်ခုံရုံးကဘဲ။ “ဒေါ်အောင်ဆန်းစုကြည်ရဲ့ နိုင်ငံရေးလှုပ်ရှားမှုများကို အားပေးကူညီ” လို့ဆိုပြီး ဆွဲချက်တင်ခဲ့တယ်။\nအမှုတွဲတွေက စဖမ်းဖမ်းခြင်းတုန်းက ၃၈ ယောက်ပါ။ အန်တီအိမ်ဝင်းထဲက လ္ဘက်ရည်ဆိုင်က အလုပ်သမားတွေပါ ပါလာတယ်။ တလကျော်ကျော်လောက် မှာတော့ ၂၃ ယောက်ကျန်တယ်။\n၁၉၉၀ ရွေးကောက်ပွဲနီးတော့ တချို့ကိုထပ်လွှတ်ပေးလိုက်တယ်။နောက်၁၉၉၂ကျွန်တော်တို့ကို\nအမိန့်မချခင်မှာ ထပ် လွှတ်လိုက်သေးတယ်။ အမိန့်ချတဲ့အချိန်မှာ ကျွန်တော်အပါအ၀င် ၆ ယောက်\nကျတယ်။ ခု ဂျပန်ရောက်နေတဲ့ ကိုမော်(မော်မင်းလွင်)၊ ကွယ်လွန်သွားတဲ့ ကိုကေမျိုး\n(ပန်းချီ/သီချင်းရေးဆရာ)၊ ကျော်သူရကိုကို(Mile)၊ ဒေါ်သိင်္ဂီ တို့ပါ။ ပထမအကြိမ်ရုံးထုတ်တော့ ဗိုလ်ကြီးဝင်းထိန်ကို အတူတူတွဲထားသေးတယ်။ အမိန့်ချမဲ့နေ့ကျမှ သပ်သပ်ဖြစ်သွားတာ။\nအဲဒီအချိန်တုံးက ကိုမိုးမြတ်သူနဲ့အတူတူ အကိုဖြစ်တဲ့(ABSDF)က ဆေးကျောင်းသား“ကိုစိုးမြတ်သူ”ပါ\nဟုတ်ကဲ့၊ ABSDF မှာက အကိုကော၊ ညီမကောလေ။ အကိုက သွား/ဆေးက စတုတ္ထနှစ်\nကျောင်းသားပါ။ ညီမကသင်းမြတ်သူ(အိမ်နံမည်သီတာ)က ဒုတိယနှစ် အဏ္ဏ၀ါ ကျောင်းသူပေါ့။ ခုတော့\nဒီဗွီဘီမှာ ဒေါ်သီတာပေါ့။ Entertainmant Editor အဖြစ်တာဝန်ထမ်းဆောင်နေပါတယ်။\nကိုစိုးမြတ်သူကို ဇူလိုင်လ ၂၂ ရက်နေ့ညကျမှ တွေ့ပြီးဖမ်းမိတာပါ။ ၂ ရက်ကျော်ကျော်\nလောက်ပုန်းနေခဲ့ တာပေါ့။ သူ့ကို ၁၉၉၀ ဇန္န၀ါရီ ၁၅ မှာ ထောင်ဒဏ် သုံးနှစ်ချခဲ့တာပါ။\nဇွန်လထဲမှာ မန္တလေးထောင်ကို အပြောင်းခံခဲ့ရပါတယ်။\nနိုင်ငံရေးအကျဉ်းသားမိသားစုတွေရဲ့ အခက်အခဲတွေကတော့များပါတယ်။ ဘ၀တွေ ဘ၀တွေ\nပေးဆပ်ရပြီး လွတ်လာတာတောင် ပြန်ပြီးမတည်ဆောက်နိုင် တာတွေအများကြီးပါ။\nကျွန်တော့်တို့အဖေက အကျဉ်းဦးစီးကဲ့ ထောင်မှူးကြီးတယောက်ပါ။ အဖေနဲ့ပါတ်သတ်ပြီးတော့\nအဲဒီမတိုင်ခင်က လေတပ်နဲ့နောက် ရဲအရာရှိအဖြစ်တာဝန်ထမ်းဘူးပါတယ်။ ကျွန်တော်တို့အဖမ်းခံရစဉ်က ဘီးလင်းနားက နောင်ရိုးရဲဘက်စခန်းမှာ တာဝန်ထမ်းဆောင်နေတာပါ။ ကျွန်တော်တို့ အဖမ်းခံရတော့ အဖေ့ကိုလဲ မော်လမြိုင် ထောက်လှမ်းရေး (၅)က လာရောက်ခေါ်ယူစစ်ဆေးပါတယ်။ နောက် အင်းစိန်ထောင်“အရာရှိရိပ်သာ”မှာ အကျယ် ချုပ်နဲ့ ၆ လလောက်နေရပါတယ်။\nS.B ကညဘက်မှာ အဖေ့ကို ကျွန်တော်တို့နဲ့သပ်သပ်ဆီပေးတွေ့ပြီးတော့ နိုင်ငံရေးမလုပ်ဘို့\nစည်းရုံးခိုင်းပါတယ်။ သူတို့ရှိ နေတဲ့အချိန်မှာ အဖေကအထိုက်အလျှောက်ပြောပြီး သူတို့မရှိတဲ့\nအချိန်ကျရင် “အဖေ့ကို မပူနဲ့၊ အဖေဘာမှမဖြစ်ဘူး၊ အဖေ့ကိုငဲ့ပြီး သားတို့လုပ်စရာရှိတာ တွေကို မလုပ်ဘဲမနေနဲ့..”လို့ပြောခဲ့ပါတယ်။ သုံးညတွေ့ခဲ့ရပြီး နောက်ဆုံးအခေါက်က အမေ့ကိုပါပေး\nအဲဒါနောက်ဆုံး အဖေနဲ့တွေ့ခဲ့ရတာပါ။ ကျွန်တော် ထောင်ကမလွတ်ခင် ခြောက်လလောက်\nအလိုမှာ အဖေဆုံးသွားပါတယ်။ အဲဒီလိုအဖေကို ပြန်တွေ့ခွင့်က နောက်နောင် ထောင်က\nဘယ်နှစ်ကြိမ် လွတ်လွတ် ပြန်မရတော့ပါဘူး။အဖေဆုံးပြီး ကျွန်တော်တို့ကြောင့် မဖြစ်စလောက်\n်ပင်စင်ကလွဲလို့ တခြားသူတွေရတဲ့ ခံစားခွင့်တွေမရခဲ့ပါဘူး။ ဘာမှ စုမိဆောင်မိမရှိထားဘူးလေ။\n၁၉၉၀ မတ်လ ၁၃ ရက် ကိုဖုန်းမော် ကျဆုံးခြင်း ၂ နှစ်ပြည့်နဲ့ မြန်မာနိုင်ငံလူ့အခွင့်အရေးနေ့မှာ ဂုဏ်ပြုသီချင်းဆိုပြီး အလေးပြုလို့ စစ်ခွေးတိုက်ကို အပို့ခံခဲ့ ရပါတယ်။ ဒေါက်ခြေကျင်း\nတရက်ခတ်ခံရပါတယ်။ ၂ လလောက် အဲဒီမှာနေရပါတယ်။\n၁၉၉၀ အာဇာနည်နေ့မှာတော့ အာဇာနည်ခေါင်းဆောင်တွေကို ကိုအောင်သူ(ယခု ပူတာအိုထောင်တွင်ထောင်ဒဏ် ၆၅ နှစ်ကျခံနေရသော ၈၈ မျိုးဆက် ကျောင်းသား)နဲ့\n၂ ယောက်ထဲ အခမ်းအနားလုပ်ပြီး အလေးပြုခဲ့လို့ ဒေါက်ခြေကျင်းခတ်ပြီး သီးသန့်ထောင်၊\nကျွန်းတိုက်ကို အပို့ခံရပါတယ်။ ၂ ပတ်လောက် ကြာတော့ ဒေါက်ဖြုတ်ပေးပြီး ခြေကျင်းနဲ့ သုံးလတိတိနေခဲ့ရပါတယ်။\nထောင်ထဲမှာ ဘယ်နှစ်နှစ် နေခဲ့ရပါသလဲ။\nပထမတခေါက်က သုံးနှစ်နီးပါးပါ။ ၁၉၈၉ ဇူလိုင် ၂၀ ကနေ ၁၉၉၂ ဧပြီ ၂၇ အထိပါ။\nထောင်ကပြန်လွှတ်တာနဲ့ ဘာတွေလုပ်ခဲ့လဲ။နိုင်ငံရေး ပြန်လုပ်ခဲ့သေးလားပြောပြပါအုံးရှင်။\nကျွန်တော့အရင်လွှတ်လာတာပါ။ ကိုကြီးကိုထောင်ဝင်စာ သွားတွေ့တယ်။ အဲဒီတုန်းက တခြားသူငယ်ချင်းတွေကိုပါ ခေါ်တွေ့လို့ရတယ်။ တလ တခေါက်သွားတွေ့တယ်။ ထောင်ဝင်\nစာသွားတဲ့အခါ လူကြုံပေးတာတွေ၊ သတင်းစကားတွေကို တတ်နိုင်သလောက်ယူသွားပေးတယ်။\nမိသားစုတွေက ဒီလိုဘဲတလှည့်စီ ကူညီနေကြတာလေ။ရန်ကုန်မှာဆိုလည်း ထောင်ဝင်စာရက်\nတွေဆိုရင် မိသားစုတွေနဲ့သွားတွေ့ပြီး ကူညီနိုင်သလောက်ကူညီပါတယ်။ ငွေရေး ကြေးရေး\nမကူညီနိုင်ခဲ့ပေမဲ့ အနဲဆုံး အထုတ်ဝိုင်းဆွဲပေး၊ ထောင်ဝင်စာလက်မှတ်ယူပေး၊ သတင်းလေးတွေမျှပေး၊ ထောင်ထဲကရဲဘော်တွေကို ငါတို့မမေ့ဘူး၊ အားပေးနေတယ်၊ အနီးဆုံးမှာရှိနေ တယ်ဆိုတဲ့ မက်ဆေ့ဂ်ျပေးတာလောက်တော့ အပတ်တိုင်း လုပ်ခဲ့ပါတယ်။ ကျွန်တော်တယောက်ထဲမဟုတ်ပါဘူး။\nတခြား နိုင်ငံရေးအကျဉ်းသားတွေလဲပါ ပါတယ်။\nအဲဒီကာလလေးတခု ရှိတယ်ဗျာ။ ပြောပြချင်တယ်။ ၉၂ နောက်ပိုင်းမှာ ထောင်ကနေလွတ်လာတဲ့ နိုင်ငံရေးအကျဉ်းသားတွေရှိတယ်။ ကိုယ်လွတ်လာပေမဲ့ အထဲမှာကျန်နေခဲ့တဲ့ ရဲဘော်တွေအတွက်တခုခုလုပ်ပေးချင်တဲ့စိတ်တွေအပြည်နဲ့ပေါ့။ အဖွဲ့အစည်းပေါင်းစုံကနော်။\nကျွန်တော်တို့မှာ ဘ၀တူအိမ်မက်က တူကြတယ်။နောက်ပြီး အဲဒီအိမ်မက်က ကြီးစိုးနေတော့\n၈၈ မတိုင်ခင်မှာ ကိုယ်ကျင်လည်ခဲ့တဲ့ပတ်ဝန်းကျင်၊ ငယ်ပေါင်းတွေနဲ့က သဟဇာတ\nသိပ်မဖြစ်ချင်တော့ဘူး။ ဒီ လေးနှစ်အတွင်းမှာ အခြေအနေတွေက ပြောင်းသွားခဲ့ပြီလေ။\nအဲဒီတော့ ကျွန်တော်တို့ဟာ ကိုယ့်ထောင်ထွက်အချင်းချင်းဘဲ အတွေ့များလာတယ်။\nအတွဲ များလာတယ်။ ဖေးမလာကြတယ်။ ဂရုစိုက်လာကြတယ်။ တနေ့တနေ့ ဘယ်ထောင်က\nဘယ်သူ ဘာဖြစ်တယ်၊ ဘာမှာတယ် စသဖြင့်ပေါ့၊ ဒါဘဲ အာရုဏ် စိုက်ဖြစ် ကြတယ်။ ဘယ်သူ့ရဲ့\nသာရေး ဘယ်သူ့ရဲ့နာရေး အဲဒီလိုလဲ ၀ိုင်းကြ၀န်းကြပေါ့နော်။\nကျွန်တော်တို့ထောင်မကျခင်က မသိခဲ့ မရင်းနှီးခဲ့တဲ့သူတွေဟာ ဆိုင်းဘုတ်တွေ အလံတွေပျောက်ပြီး နီးစပ်ကုန်ကြတယ်။ ထောင်ထဲမှာကျန်နေသူတွေက လဲ မိသားစုတွေကတဆင့် ရင်းနှီးလာကြတယ်။\nအဲဒါဟာ လုပ်ယူတာမဟုတ်ဘူး။ ရဲဘော်ရဲဘက်စိတ်ဓါတ်နဲ့ တည်ဆောက်ပြီးသားဖြစ်သွားတာ။\nအဲဒီထဲကမှ ပိုရင်းသွားကြတာက ကိုတိတ်၊ ကိုသားကြီး၊ ကိုဌေးအောင်၊ ကိုဘိုကြည်တို့ပေါ့ဗျာ။\nအဲဒီကာလက ကျွန်တော်တို့မှာ စီးပွားရေးတွေအဆင်မပြေလဲ စိတ်ချမ်း သာတယ်။\nပိုက်ဆံကုန်မဲ့နေရာတွေမသွားနိုင်ပေမဲ့ ကျွန်တော်တို့ပျော်တယ်၊ ၀င်ငွေတွေမရှိခဲ့ပေမဲ့ အဓိပ္ပါယ်အပြည့်နဲ့လို့ခံစားရတယ်။ အတွဲညီလို့ ရဲတွေနဲ့ တောင် ရန်ဖြစ်တဲ့အထိပါ။\nထောင်ဝင်စာကူညီဘို့အတွက် ကျွန်တော်တို့ ဈေးရောင်းကြတယ်။ ထောင်ဝင်စာတွေသွားတယ်။ လူမှုရေးကိစ္စတွေ ကူညီတယ်။ စုပေါင်းပြီးတော့ပေါ့။ နိုင်ငံရေးလှုပ်ရှားမှုလေးတွေလဲ ကြုံသလိုလုပ်ဖြစ်ခဲ့ကြတယ်။\n၉၃ လောက်မှာ ကျွန်တော်စီးပွားရေးလုပ်ကြည့်တယ်။ အရောင်းအ၀ယ်ပေါ့။ သိပ်မလုပ်လိုက်ရပါဘူး။ ထောက်လှန်းရေးနှောင့်ယှက်တာနဲ့ ကိုယ်နဲ့လုပ်နေတဲ့ စီးပွားဘက်တွေက ကိုယ်နဲ့မလုပ်ရဲတော့ဘူး။\nအိမ်ကလဲ ရန်ကုန်ပြန်ပြောင်းလာပြီးလေ။ နောက်တော့ ၉၄ မှာ အိမ်ထောင်ကျတယ်။\nအိမ်ထောင်ကျပြီးတော့ ၇ လလောက်ကျတော့ နောက်တခေါက်အဖမ်းခံရတယ်လေ။\nနောက်တခေါက်ထောင်ပြန်ကျတော့ ဘာကိစ္စနဲ့လဲ။ ဘယ်နှစ်နှစ်လဲ။ အမှုတွဲတွေကကော။?\n၉၅ နှစ်လပိုင်း ၁၄ ရက်နေ့မှာ “ဦးနု”ဆုံးတယ်လေ။ ၂၀ မှာ သူ့ ဈာပနရှိတယ်ပေါ့။\nကျွန်တော်တို့ ဈာပနကျမှ သွားဖြစ်တယ်။ တစုတစည်းထဲ ကားတစီးမှာစီး ဖြစ်တယ်။\nသုဿာန်သွားတဲ့လမ်းမှာ ကျောင်းသားသမဂ္ဂသီချင်း၊ ကမ္ဘာမကြေဘူးသီချင်းတွေ ဆိုသွားကြတယ်။\nကြံတောကိုရောက်တော့ အခေါင်းမသွင်း ခင်မှာ တရားဟောတဲ့သူကဟောကြတယ်။ လှုပ်ရှားမှုလေးဖြစ်သွားတယ်။ တကယ်တော့ ကျွန်တော့်မှာအဲဒီတုန်းက ဈာပနပို့ဘို့ဘဲ\nအစီအစဉ်က၊ ဒီကိစ္စကို ဖမ်းမဲ့စာရင်းထဲမှာလဲ ကျွန်တော်မပါဘူး။ ဒါပေမဲ့ စာရင်းထဲပါတဲ့\nသူငယ်ချင်းနဲ့ အတူတူရှိတုန်း သူ့ကိုလာဖမ်းတော့ ကျွန်တော်ပါပါသွားတာ။\nကျွန်တော်တို့ကို ဖမ်းဖမ်းခြင်း နာမည်မေးလို့ ဖြေလိုက်တော့ သူတို့က “ဟာ ငါတို့တော့\nတချက်ထဲနဲ့ ဇရက် ၂ ကောင်ရဘီ”လို့ ပြောလိုက်တော့ တော်တော်အားတက်သွား တယ်။\nသေချာသွားပြီပေါ့။ အထဲမှာကျန်ခဲ့တဲ့သူတွေနဲ့ ပြန်တွေ့ဘို့တော့…။\nမျှော်လင့်ထားတဲ့အတိုင်းဘဲ၊ ထောင် ၇ နှစ်ကျပြီး မိတ်ဆွေဟောင်းတွေအများကြီးနဲ့ကို\n၁။ ကိုအောင်ဇေယျ (လူ့ဘောင်သစ်)\n၂။ ကိုတင်သန်းဦး (လူ့ဘောင်သစ်)\n၃။ ကိုညွန့်မြိုင်/ကိုထိုက်/ပေါက်ပေါက်/ကျော်ညွန့်/ကျားကြီး (ရ.က.သ)\n၄။ ကိုမောင်မောင်ဦး (NLD)\n၅။ ကိုမိုးမောင်မောင် (မ.က.သ)\n၆။ မမိုးကလျာဦး (ဗ.က.သ)\n၇။ မချိုနွယ်ဦး (ဗ.က.သ)\n၈။ မအေးအေးမိုး (ဗ.က.သ)\nနောက် ကျွန်တော်ပေါ့။ အားလုံး ကိုးယောက်ပေါ့။ ကျွန်တော်တို့အမှုမှာ လူ့ဘောင်သစ်က\nမရီရီထွန်း၊ ကိုတင်ဦးနဲ့ နောက်တယောက်က မျက်ကွယ်အမိန့် ချခံရပါတယ်။\nဒါက အမိန့်ချခံရသူတွေပေါ့။ ရမန်ကြီးတပတ်လောက် ဖမ်းပြီးပြန်လွှတ်ပေးလိုက်တာက\n၆။ ကိုသားကြီး တို့ ခြောက်ယောက်ပါ။\nအပြေးကောင်းလို့ ကံကောင်းသွားသူကတော့ ကိုတိတ်ပေါ့။\nဒီအမှုမှာ နိုင်ငံရေးအသိုင်းအ၀ိုင်းထဲကမဟုတ်ဘဲ ဈာပနကိုလာပို့ပြီးအပြန်မှာ\nအဖမ်းခံရသူ ၂ ယောက်ကိုလည် ထောင် ၇ နှစ်ချပါတယ်။ သူတို့ကတော့\nဒုတိယအခေါက်မှာတော့ ထောင်ကျပြီး သုံးနှစ်ပြည့်ကာနီးမှာ ၁၉၉၇ နိုဝင်ဘာလ ၁၅ ရက်နေ့မှာ သရက်ထောင်ကို ပြောင်းရွှေ့ခံရပါတယ်။ သရက်ထောင် ကနေဘဲ ၂၀၀၁ မတ်လ ၁ ရက်နေ့မှာ\nဆယ်နှစ်နီးပါးလောက် နေခဲ့ရတာဆိုတော့ မေ့လို့မရတဲ့အတွေ့အကြုံတွေကတော့ အများကြီးပါ။ စိတ်ဓါတ်တွေကို ဖိနှိပ်ချိုးနှိမ်ဘို့ အမြဲတမ်ဲး ကြံဆနေသူ တွေရဲ့လက်ထဲမှာ နှစ်တွေ အများကြီး နေခဲ့ရတာဆိုတော့ အတွေ့အကြုံတွေလဲအများကြီးရပါတယ်။ တခုခုဖြစ်လာတိုင်းမှာ\nကျွန်တော်တို့ အားလုံးစုပေါင်းပြီး ရင်ဆိုင်ခဲ့ကြပါတယ်။\nအောင်မြင်တာတွေရှိခဲ့သလို မအောင်မြင်သေးတာတွေလဲရှိခဲ့ပါတယ်။ ရှုံးနိမ့်တာတော့မရှိဘူး\nထင်တယ်။ ဘာလို့လဲဆိုတော့ ခုချိန်ထိ ဆက်လက်တိုက်ပွဲဝင်နေကြလို့ပါဘဲ။ မပြီးသေးပါဘူး။ အဲဒီအတွေ့အကြုံထဲကတခုပေါ့၊ ပြောပြချင်ပါတယ်။\nပထမအခေါက်တုန်းကပေါ့။ မတ်လ ၁၃ ၁၉၉၀ ပေါ့။ မနက်အစောကြီးမှာ ကျွန်တော်တို့\nအခမ်းအနားကို လုပ်ကြတယ်။ ကျွန်တော်တို့ (၃)တိုက်မှာ ကျွန်တော်နေတဲ့အခန်းက ကျွန်တော်တယောက်ထဲလုပ်ဖြစ်တယ်။ နောက်တခန်းက ရဲဘော်တွေလုပ်တယ်။ ထောင်မှူးကလိုက်ကြည့်ပြီးတော့ တအောင့် နေတော့ ကျွန်တော်တို့ကိုလာခေါ်တယ်။\nကျွန်တော်က ကျွန်တော်တယောက်ထဲလုပ်တာပါဆိုပြီး လိုက်သွားတယ်။ တိုက်ရုံးခန်းကနေ\nတဆင့် ကျွန်တော် တို့ကို စစ်ခွေးတိုက်ကိုပို့လိုက်ပါတယ်။ ကိုအောင်သူ(၈၈ မျိုးဆက်ကျောင်းသား)၊ ကိုအောင်ကျော်မိုး၊ ကိုမောင်မောင်စိုး………ပြောမှဘဲ နောက်တယောက် ကိုမေ့နေပြန်ဘီ၊ သတိရရင်ပြန်ပြောမယ်နော်။ နောက် ကျွန်တော်ရယ်ပေါ့။ ကိုအောင်သူကလွဲလို့ အားလုံးက ကျွန်တော်တို့အမှုတွဲတွေဆိုပါတော့။\nအင်းစိန်ထောင်က ဘာနဲ့တူလဲဆိုတော့ ဘယ်၊ညာလှုပ်ပြီးရမ်းတဲ့ တိုင်ကပ်နာရီကြီးလိုပေါ့။ နာရီနဲ့မိနစ်တံရှိတဲ့အပိုင်းက ထောင်မကြီးပေါ့။ သူ့အောက်က ဘယ် ညာရွေ့ပေးနေတဲ့\nစက္ကန့်တံနေရာက အလုပ်ကြီး(ယက္ကန်း၊ လက်သမားနဲ့ ၀က်ခြံ)နဲ့ တဖက်က စစ်ခွေးတိုက်ပေါ့။\nဒါနဲ့ ကျွန်တော်တို့ စစ်ခွေးတွေကို လေ့ကျင့်ပေးတဲ့ ကွင်းလေးကျော်တော့ ဆယ်ခန်းတွဲတိုက်တခုဆီကိုရောက်လာတယ်ပေါ့။ ရောက်ပြီးတော့ အခန်းတခန်းဆီမှာနေရတယ်။\nစစ်ခွေးတိုက် ဆိုတာက ထောင်ထဲမှာပြစ်ဒဏ်ထပ်ဖြစ်တဲ့သူတွေကိုထားဘို့ရည်ရွယ်ပြီး\nလုပ်ထားတဲ့နေရာပါ။ အကျဉ်းသားအချင်းချင်း ရန်ဖြစ်တာ၊ မူးယစ်ဆေးဝါးသုံး တာ၊\nနောက် လိင်တူဆက်ဆံတာ အဲဒီလူတွေအတွက်ပေါ့။ ၀င်ကြေးကတော့ ကြီးပါတယ်။\nတိုက်ဝင်းအပေါက်ဝကနေ တိုက်ခန်းအထိ ခြေလှမ်းတရာ လောက်လေးကို နာရီဝက် တနာရီလောက်အချိန်ပေးပြီးမှရောက်တာပါ။ ခဲခင်းတာတဲ့လမ်းတလျှောက်ကို\nတံတောင်တွေ ဗိုက်တွေ ဒူးတွေကတော့ ရစရာမရှိအောင် စုတ်ပြတ်ပြီး သွေးချင်းချင်းနီပေါ့။\nဒါတင်မဟုတ်ပါဘူး၊ အပေါ်ကနေလဲ နံပါတ်တုတ်နဲ့ ကျောကုန်း၊ တင်ပါး၊ ခြေထောက်၊ ခေါင်းတွေကိုရိုက်နေတာပါ။ အခန်းထဲနေစဉ်မှာလဲ ရေချိုး မိလ္လာကိုတောင်ပေးမထွက်ဘဲထားတဲ့နေရာပေါ့။\nကျွန်တော်တို့မရောက်ခင် ကြည့်မြင်တိုင်က ကိုဇော်သန်းထွဋ်က တလလောက်ကြိုပြီး\nအဲဒီကိုရောက်နေတယ်။ အဆောက်မှာနေတုန်း ပုံစံပုဆိုးပေါ်မှာ ခွပ်ဒေါင်းပုံဆွဲလို့ဆိုပြီးတော့။\nသူလာတုန်းက ပုံမှန်ဝင်ကြေးအပြင် စစ်ခွေးတကောင်နဲ့ အနောက်ကနေ ခြောက်လိုက်၊\nကိုက်ခိုင်းလိုက်နဲ့ ခံလိုက်ရတယ်။ နောက်ပြီး ဘာဆေးမှမပေးဘဲ ဒီအတိုင်းထားထားတယ်။\nကျွန်တော်တို့ရောက်တဲ့အချိန်မှာ သူ့တကိုယ်လုံးကဒဏ်ရာတွေက အသားတက်လို့ဖြူဖတ်ဖြူရော်\nတွေတောင် ဖြစ်နေပြီ။ တခြားအကျဉ်းသားတယောက်က သူ့နည်းသူ့ဟန်နဲ့ရထားတဲ့ အ၀ိုင်းမင့်\nကျွန်တော်တို့တော့ ၀င်ကြေးမပေးခဲ့ရပါဘူး။ အဲဒီတုန်းက စစ်ခွေးတိုက်တာဝန်ခံက အဖေကြောင့်ကျွန်တော်တို့အကြောင်းကိုသိနေတဲ့သူပါ။ ကျွန်တော်တို့ ကျွန်တော်တို့အဲဒီကိုရောက်ပြီး\n၂ ရက်လောက်နေတော့ ကျွန်တော့်အကိုလဲ ရောက်လာတယ်။ သူလဲ ဘာဖြစ်လို့ရောက်လာမှန်း\nမသိဘူးလေ။ ပို့လို့သာ ရောက်လာတာ။\nကျွန်တော်တို့ကတော့ ညီအကိုနှစ်ယောက်ပြန်ဆုံရတော့လဲ ကောင်းတယ်ပေါ့။ နောက်နေ့ကျတော့ ထောင်ပိုင်(ဦးဘိုကြည်)တန်းစီလာလို့ ဘာကြောင့် သူ့ကိုပို့ရတာလဲမေးတယ်။ သူက “မင်းတို့လုပ်တာမင်းတို့သိမှာပေါ့”ဆိုပြီးပြန်ဖြေတယ်။ ကျွန်တော်ကတော့ ကိုယ်လုပ်တယ်\nလို့ပြောပြီးကို ဒီကိုရောက်လာပေမဲ့၊ ကျွန်တော့်အကိုက အဲဒီအချိန်က ထောင်ဆေးရုံမှာနေနေတာလေ။ အတူတူလုပ်မဲ့ နိုင်ငံရေးအကျဉ်းသားလဲ မရှိဘူး။ အဲဒါကို ပြောပြတော့ သူက ဘာဖြေရှင်းချက် ပြန်ပေးလဲဆိုတော့ “မင်းတို့ ညကစကားပြောတုန်းက စိုးမြတ်သူ အချက်ပေးတာကို မစောင့်လိုက်လို့ ဒီလိုဖြစ်သွား တယ်”လို့ ပြောတယ်တဲ့။\nအဲလိုပြောလိုက်တော့ ကျွန်တော်တို့အားလုံး ရီကြတယ်။ စဉ်းစားကြည့်လေ၊ ညီအကို ၂ ယောက်က တယောက်တနေရာ၊ အဆက်အသွယ်မရအောင် သူတို့ဘဲခွဲထားတာ။ နောက် ကိုဖုန်းမော်ကို\nဂုဏ်ပြုတဲ့ကိစ္စက တိုက်ဝင်းထဲမှာရှိတဲ့ တိုက်တိုင်းမှာလုပ်ကြတာ။ အချက်ပေးမှလုပ်ရအောင်\nဆေး ရုံနဲ့တိုက် လှမ်းအော်လို့လဲမရ။ သက်သက်မဲ့ကြီးကို ညစ်တာ။ သူပြန်သွားပေမဲ့\nသိပ်မကြာခင်မှာ မိန်းဂျေးလ်က ဒေါက်ခြေကျင်းရိုက်တဲ့အဖွဲ့တဖွဲ့ရောက်လာပြီး ကျွန်တော်တို့ကို ဒေါက်ခတ်တယ်။ ဒီကိုရောက်ရင် အားလုံးကို ဒေါက်ခတ် ရလို့ ဆိုပြီးပြောပါတယ်။ စစ်ခွေးတိုက်တာဝန်ခံ တပ်ကြပ်ကြီးလဲပါလာတယ်။ ကောင်းကောင်းမွန်ပါဘဲ။ နေ့လည်လောက်ကျတော့ ဦးဘိုကြည်ပြန်ရောက် လာတယ်(ထောင်ပိုင်)။ “ပုံစံ”ဆိုပြီးအော်တယ်။\nကျွန်တော်တို့လဲ အပေါက်ဝရှေ့မှာ ပုံမှန်ဘဲထိုင်နေကြတာပေါ့။ တခန်းချင်း လိုက်ကြည့်ပြီးတော့\nမင်းတို့က ဘာလို့ ခေါင်းမငုံ့တာလဲ ဆိုပြီးမေးတယ်။ ကျွန်တော်တို့က မငုံ့နိုင်ဘူး ဆိုတဲ့အကြောင်း\nပြောတယ်။ “ကျွန်တော်တို့ ကိုယ်ကျင့်သီလပျက်ပြားပြီး ထောင်ကျတဲ့သူတွေ မဟုတ်ဘူး၊\nရာဇ၀တ်သားတွေ မဟုတ်ဘူး အဲဒါကြောင့်မငုံ့နိုင်ဘူး” ပေါ့။\nအဲဒီတော့ သူက မထင်ထားတဲ့စကား၊ တခြားသူတွေနဲ့မသက်ဆိုင်တဲ့စကား၊ နားမလည်နိုင်တဲ့\nစကားကို ပြောလိုက်တော့ တော်တော်အံ့သြသွားတယ်။ “မင်းတို့လိုကောင်တွေကို ငါ ချွတ်တတ်\nတယ်ကွ၊ ထောင်မှာ မင်းအဖေထက် ငါပိုလုပ်တတ်တယ်”တဲ့။ စကားအနက်ကို\nအဲလိုပြောပြီးတော့ တခြားအခန်းတွေမှာရှိတဲ့ ရာဇ၀တ်သားတွေကို အားလုံးထုတ်ပြီး ကျွန်တော်တို့အခန်းတွေထဲကို ထဲ့ခိုင်းလိုက်တယ်။ အမှုပေါင်းစုံနဲ့ ထောင်ကျပြီး ထောင်တွင်းပြစ်ဒဏ်မျိုးစုံနဲ့ရောက်နေတဲ့သူတွေပေါ့။ တခန်းကို လေး ငါးယောက်ထဲ့တယ်။ ကျွန်တော့်အခန်းကိုကျတဲ့သူတယောက်ကတော့ အဆောင်မှာ အကျဉ်သားတယောက်ကို ချွတ်(ခြေကျင်းကိုသွေးထားသော သံချွန်)နဲ့ အသေထိုးသတ်ခဲ့လို့ စစ်ခွေးတိုက်ရောက်နေတဲ့သူပေါ့။ သူအမှုဖြစ်တဲ့ ညက ကျွန်တော်တို့ (၃)တိုက်မှာလာထားလို့ နောက်နေ့မှာ စကားပြော၊ ငပိကြော်လေးပေးဘူးတဲ့သူပေါ့ဗျာ။ သူ့နာမည်က ဖြူလေး။\nအခန်းတွေထဲကို လူထပ်ထဲ့ပြီးတော့ ထောင်ပိုင်က ၀န်ထမ်းကို “ပုံစံ”အော်ခိုင်းတယ်။\nသူတို့အားလုံးက ခေါင်းတွေငုံ့နေချိန်မှာ ကျွန်တော်တို့က ထိုင်ပုံစံနဲ့ဘဲ နေတယ်။ သုံး လေးခါ\nအော်ပြီးဘာမှ မထူးတဲ့အချိန်မှာ သူကဘာပြောလဲဆိုတော့ “မင်းတို့အခန်းထဲမှာ\nစည်းကမ်းဖေါက်တဲ့သူရှိတယ်၊ အဲဒီတော့ မင်းတို့ အားလုံးကို ရေချိုး၊ မိလ္လာမချဘူး။\nစည်ကမ်းလိုက်နာရင် ပြန်ချပေးမယ်” လို့ပြောတယ်။ ကျွန်တော်က ကျွန်တော်စည်းကမ်း\nမလိုက်နာရင် ကျွန်တော့်ကိုဘဲ အရေးယူပါ။ သူတို့ကို ဓါးစာခံမလုပ်နဲ့” “လူစစ်လို့ရအောင်\nကျွန်တော်တို့ ပုံစံလဲထိုင်ထားတာဘဲ”ပြောတော့ “ငါက ခေါင်းငုံ့တာဘဲ လိုချင်တာ”ဆိုပြီး ချဉ်ခြင်း ကပ်နေတယ်လေ။ နောက် သူပြန်ထွက်သွားတယ်။\nသူထွက်သွားတော့ အခန်းထဲကလူတွေနဲ့ အဓိကက ဖြူလေးနဲ့အခြေအတင်တွေဖြစ်တော့တာဘဲ။ သူတို့တွေကလဲ ၀န်ထမ်းတွေခိုင်းတာလုပ်ပြီးအခွင့် အရေးယူနေကြလေ၊ ထောင်ပိုင်ဘာလိုတယ်၊ ဘာကြိုက်တယ်သိကြတယ်။ အဲလိုဘဲ ခုကိစ္စမှာလဲ ဘာလုပ်ပေးရမယ်ဆိုတာ သူတို့သိကြတယ်။\nကျွန်တော့ အကိုအပါအ၀င် တခြားရဲဘော်တွေကလဲ ဓါးစာခံတွေအတွက် နောက်ဆုတ်ပေးရမယ်\n်ဆိုတာကို ပြောလာကြတယ်။ အမှန်က ကျွန်တော့်ကိုကျွန်တော်လဲ သိနေပါဘီ။ မခံရပ်နိုင်ဖြစ်နေတာပါ။ ဖြူလေးကို ရင်ဆိုင်ရမှာ၊ ကျွန်တော့်တယောက်ထဲအရိုက်ခံရမှာကို ဂရုမစိုက်ပါဘူး။ နောက်ဆုံးကျွန်တော် အားလုံးကို ပြောလိုက်တယ်။ ကျွန်တော့်ကိုဘဲ အရေးယူဘို့ ထောင်ပိုင်ကိုပြောမယ်ပေါ့။\nစကားပြောပြီးချိန်လောက်မှာဘဲ ထောင်ပိုင် ဦးဘိုကြည်ပြန်ရောက်လာပါတယ်။ “ပုံစံ”လို့\nအော်သံကြားပြီးတော့ “ဘယ်လိုလဲ မင်းတို့ဘယ်လို ဆုံးဖြစ်ထား လဲ”ဆိုပြီး မေးသံကြားပါတယ်။\nကျွန်တော့်က အခန်းတစ်ဆိုပေမဲ့ ၀င်ပေါက်ကအလယ်မှာဆိုတော့ နောက်ဆုံးမှ ကျွန်တော့်အခန်းကိုရောက်တာကိုး။ တခန်းချင်းဆီက “အားလုံးကို ငဲ့ပြီး ငုံ့ပေးပါမယ်”ဆိုပြီး ဆို့ဆို့နင့်နင့်နဲ့ပြောသံတွေကြားရတယ်။ အသားတွေဆိုတာ ထုံကျင်နေပြီး ရင်ထဲမှာ ဗလောင်းကို ဆန်နေတာဘဲ၊ မျက်ရည်တွေဝဲပြီး ဘာမှမမြင်တော့ဘူးလေ။\nတခန်းခြင်းဆီမှာ ပုံစံအော်ခိုင်းပြီး ကိုယ့်ရဲဘော်တွေခေါင်းငုံ့ပြနေရတာကိုကော၊ ကျေနပ်ပီတိ ဖြစ်ပြီး မိန့်မိန့်ကြီးအောင်ပွဲခံနေတဲ့ သူ့မျက်နှာကိုကော အခန်းထဲကနေ အတွေးထဲမှာမြင်နေရတယ်။ ပြီးရင် ခြေကျင်းဖြုတ်ပေးလိုက်၊ ရေချိုး မိလ္လာချပေး လိုက် ဆိုတာလဲကြားရတယ်။\nနောက်ဆုံးတော့ ကျွန်တော့်အခန်းကိုရောက်လာပါတယ်။ ကျွန်တော်က “မငုံ့နိုင်ဘူး”\nပြောလိုက်တယ်။ ပုံစံထပ်အော်တယ်။ တင်းထားတယ်။ လေး ငါးခါ ထပ်အော်တယ်။\n“ဒါဆို မင်းတို့အခန်းကတော့ ဒီအတိုင်းနေပေါ့ကွာ။”တဲ့။ ဖြူလေးက “ငုံ့လိုက်ပါဗျာ၊ ဘဲကြီး”\nဆိုပြီးပြောတော့ “မင်း ၀င်မပြောနဲ့”လို့ တုံ့ပြန် လိုက်သေးတယ်။ တကယ်ဆို ထောင်ပိုင်တန်းစီမှာ စကားပြောခွင့်မရှိဘူးလေ။\nအဲဒီအချိန်မှာ ကျွန်တော်အကိုက “ဘယ်သူမှ ၀င်မပြောနဲ့၊ ကျွန်တော့်ညီကို ကျွန်တော်ပြောမယ်၊\nထောင်ပိုင်ကြီး ခွင့်ပေးပါ။”လို့ လှမ်းအော်တယ်။ ထောင်ပိုင်က သူ့ကိုဖွင့်ပေးဘို့ပြောတယ်။ သူတို့ကြားထဲကနေဘဲ ကိုကြီးက ကျွန်တော့ရှေ့ကိုရောက်လာတယ်၊ သံတိုင်ကြားကနေ\nကျွန်တော့်ခေါင်းကို ကိုင်ပြီးတော့ “အခန်းထဲက ရဲဘော်တွေအတွက် စာနာပေးလိုက်ပါ”လို့\nပြော တယ်။ နောက်ဆုတ်ပေးရမှာကို သိနေပေမဲ့ ကျွန်တော်တင်းထားသေးတယ်။\nမျက်ရည်တွေက ထိန်းမရတော့ဘူး၊ ဒေါသတွေကြောင့်ပေါ့။ “ပုံစံ”၊ “မလုပ်ပေး နိုင်ဘူး”၊\n“လုပ်ပေးလိုက်ပါ”ဆိုတဲ့ ဆူညံသံတွေနောက်မှာ “ငုံ့မယ်”ဆိုပြီး ကျွန်တော် အကျယ်ကြီး\nထောင်ပိုင်က သုံးခါလောက်အော်ပြီးတော့ ငုံ့ခိုင်းတယ်။ ခြေကျင်းဖြုတ်ခိုင်းပြီးတော့\nကျွန်တော်တို့အားလုံးကို တခန်းထဲထားပေးဘို့ပြောပြီးထွက်သွားတယ်။ အဲဒီအဖြစ်အပျက်\nကလေးက ဘယ်တော့မှမေ့လို့ရမှာ မဟုတ်ပါဘူး။ မိဘရဲ့ အကြွးတွေကြောင့် ချစ်တီးသိမ်းပိုက်\nတာကို ခေါင်းငြိမ့်လိုက်ရတဲ့ ကွမ်းတောင် ကိုင် တယောက်လို ခံစားရပါတယ်။\nထောင်ထဲမှာ ဆေးဝါးကုသမှုတွေကိုဘယ်လို လုပ်ပေးပါသလဲ။\nထောင်ဝင်စာလာနိုင်တဲ့သူတွေက မိသားစုတွေဆီကနေ ဆေးတွေမှာပြီး လိုအပ်တဲ့သူကို\nဒုတိယအကြိမ်အဖမ်းမခံရခင်ကတည်းက ကျွန်တော်ကအိမ်ထောင်ကျနေတာဆိုတော့ မိသားစုဘ၀ပြန်စဘို့အတွက် လွတ်လွတ်ချင်း စီးပွားရေးတွေလုပ်ခဲ့ ပါတယ်။ အဖွဲ့ချုပ်ရုံးမှာ လုပ်တဲ့အခမ်းနားတွေတော့ မကြာခဏသွားခဲ့ပါတယ်။ ရုံးကိုကတော့ ရောက်ဖြစ်နေပါတယ်။\n၂၀၀၄ ခုနှစ်မှာ အမေရိကန် စင်တာမှာ အင်္ဂလိပ်စာသင်ယူခဲ့ပါတယ်။ ၂၀၀၅ ခုနှစ် ဒီဇင်ဘာမှာ လွတ်မြောက်နယ်မြေကို ထွက်ဘို့ဆုံးဖြတ်ခဲ့ပါတယ်။\nဒေါ်အောင်ဆန်းစုကြည်နဲ့ အနီးကပ်နေလာတဲ့လူတယောက်ဖြစ်တဲ့ ကိုမိုးမြတ်သူက\nအန်တီနဲ့ပါတ်သက်လို့ကတော့ “မြန်မာပြည်ရဲ့ တခုတည်းသော မီရှူးတန်ဆောင်”အဖြစ်မြင်ပါတယ်။ ခေါင်းဆောင်ဆိုတာ ခေတ်အဆက်ဆက်တော့ ရှိနေမှာ ပါ။ ဒါပေမဲ့ အန်တီလိုခေါင်းဆောင်မျိုးကတော့ ပေါ်ဘို့မလွယ်ပါဘူး။ အန်တီဦးဆောင်မှုနဲ့သာ တိုင်းပြည်ကိုတည်ထောင်ရမယ်ဆိုရင် အရှိန်အဟုန်ကော\nသိက္ခာ အရပါ သူတို့တွေလုပ်နေတာထက် အများကြီးခရီးရောက်မှာပါလို့ အပြည့်အ၀ကိုယုံကြည်မိပါတယ်။\nကျွန်တော်တို့တိုင်းပြည်ရဲ့ ဒီမိုကရေစီရေးအတွက် အမျိုသားဒီမိုကရေစီအဖွဲ့ချုပ်(လွတ်မြောက်နယ်မြေ)မှာ လုပ်ဖေါ်ကိုင်ဘက်တွေနဲ့ ကိုယ့်တိုင်းပြည်၊ ကိုယ့်ခေါင်းဆောင်နဲ့ နိုင်ငံရေးအကျဉ်းသားတွေအားလုံး လွတ်မြောက်ရေးအတွက် တတ်နိုင်သလောက် လုပ်နေပါတယ်။\nအခုလို ကျွန်တော့်ကိုယ်တွေ့လေးတွေကို ဖေါ်ပြခွင့်ရတဲ့အတွက် ကျေးဇူးတင်ပါတယ်။ ဒီမိုကရေစီ တော်လှန်ရေးသမိုင်းမှာ ကျွန်တော်တို့တယောက်ချင်း စီရဲ့ အတွေ့အကြုံတွေ ပေးဆပ်မှုတွေက\nအုဌ်တချပ် သဲတပွင့်ပါ။ အဲဒီလိုမျိုး သဲပွင့်လေးတွေ အုဌ်ချပ်လေးတွေနဲ့ မြတ်လေးငုံရဲ့ဘလော့ကို အလှဆင်ထား တာတွေ့ရတော့ ကျေနပ်ပါတယ်။ အရောင်မျိုးစုံ အုဌ်ချပ်လေးတွေ သဲပွင့်လေးတွေနဲ့ ထာဝရရှင်သန်နိုင်ပါစေလို့။\nPosted by မြတ်လေးငုံ at Thursday, October 08, 2009\nနိုင်ငံရေး အကျဉ်းသားဟောင်း ကိုဘိုကြည် လူ့အခွင့်အရေးဆု ချီးမြှင့်ခံရ ..။\nနယူးယောက် အခြေစိုက် လူ့အခွင့်အရေး စောင့်ကြည့်ရေး အဖွဲ့ကြီးက လူ့အခွင့်အရေး လှုပ်ရှားသူ ၄ ဦးကို ယခုနှစ် လူ့အခွင့်အရေးဆုအတွက် ရွေးချယ်ရာ နိုင်ငံရေး အကျဉ်းသားများ ကူညီစောင့်ရှောက်ရေး အသင်း (မြန်မာနိုင်ငံ) တွဲဘက် အတွင်းရေးမှူး ကိုဘိုကြည် ပါဝင်ကြောင်း သိရသည်။\nနှစ် ၂၀ ကျော်အတွင်း မြန်မာပြည်ရှိ နိုင်ငံရေး အကျဉ်းသားများ၏ အခြေအနေများနှင့် စစ်အစိုးရ၏ မြောက်မြားစွာ လူ့အခွင့်အရေး ချိုးဖောက် မှုများကို သိရှိစေရန် ကြိုးပမ်းခဲ့သူ ဖြစ်သဖြင့် ကိုဘိုကြည်ကို 2009 Alison Des Forges Defender အမည်ရ လူ့အခွင့်အရေး ကာကွယ်သူများဆုကို ချီးမြှင့်ကြောင်း လူ့အခွင့်အရေး စောင့်ကြည့်ရေးအဖွဲ့ HWR ဝက်ဘ်ဆိုဒ်တွင် ယနေ့ ကြေညာလိုက်ခြင်း ဖြစ်သည်။\n“ကျနော့်ကို ဂုဏ်ပြုတယ် ဆိုတာထက် အထဲမှာ ကြံ့ကြံ့ခံ တိုက်ပွဲဝင်နေတဲ့ နိုင်ငံရေး အကျဉ်းသားတွေ၊ အညတြ နိုင်ငံရေးသမားတွေကို ဂုဏ်ပြုတယ်လို့ ကျနော် ထင်ပါတယ်” ဟု ထိုင်းနိုင်ငံ အခြေစိုက် နိုင်ငံရေး အကျဉ်းသားများ ကူညီစောင့်ရှောက်ရေး အသင်း (မြန်မာနိုင်ငံ) AAPP (B) မှ တွဲဘက် အတွင်းရေးမှူး ကိုဘိုကြည်က မဇ္ဈိမကို ပြောသည်။\nသူက ဆက်ပြီး “မြန်မာပြည် အပြောင်းအလဲပေါ့။ ဒီမိုကရေစီနဲ့ လူ့အခွင့်အရေး ရရှိဖို့အတွက် ကြိုးစားနေတာပဲ။ ဆုရသည် ဖြစ်စေ၊ မရသည် ဖြစ်စေ ကျနော်တို့ ဆက်လုပ်ရမယ့် အလုပ်ပါ။ ကျနော်တို့ လှမ်းရမယ့် ပန်းတိုင်ကို ဆက်လှမ်းရမှာပဲ။ ဆုရတဲ့အခါ ကျနော်တို့ စိတ်ပိုင်းဆိုင်ရာ အားတက်မှုတွေ ဖြစ်လာတယ်။ မြန်မာနိုင်ငံမှာ ခံစားနေရတဲ့ အရာတွေကို ကမ္ဘာကြီးက ကျယ်ကျယ်ပြန့်ပြန့် သိလာပါတယ်။ ဒါတွေက ကျနော်တို့ အတွက် အားတက်စေတဲ့ အရာတွေ ဖြစ်တယ်” ဟု ပြောသည်။\nကိုဘိုကြည်နှင့်အတူ အီသီယိုပီးယားမှ တက်ကြွ လှုပ်ရှားသူ ရှေ့နေ မစ္စတာ Daniel Bekele ၊ ရုရှမှ အမျိုးသမီး သတင်းထောက် Elena Milashina ၊ ကွန်ဂိုမှ လိင်ပိုင်းဆိုင်ရာ အကြမ်းဖက်မှု ရပ်တန့်ရေး ဆောင်ရွက်နေသည့် အမျိုးသမီးအခွင့်အရေး လှုပ်ရှားတက်ကြွသူ မစ္စစ် Mathilde Muhindo တို့ကို HRW က ရွေးချယ်သည်။\nလာမည့်လထဲတွင် ဆုရရှိသူ ၄ ဦးကို အင်္ဂလန်၊ ဂျာမဏီ၊ ပြင်သစ်၊ အမေရိကန်နှင့် ဆွစ်ဇာလန်သို့ ခေါ်ဆောင်ကာ မြို့ကြီး ၁၀ မြို့ထက်မနည်း တွင် အဖွဲ့နှစ်ပတ်လည် ညစာစားပွဲများဖြင့် ဂုဏ်ပြုသွားမည်။\nသူတို့ထဲမှ ၂ ဦးကို ဥရောပနိုင်ငံများသို့၎င်း၊ ကျန် ၂ ဦးကို အမေရိကန်နှင့် ကနေဒါသို့၎င်း ခေါ်ယူ၍ သက်ဆိုင်ရာ နိုင်ငံများ၏ လက်ရှိ လူ့အခွင့်အရေးနှင့် နိုင်ငံရေး အခြေအနေကို ရှင်းလင်းတင်ပြခွင့် ပေးသွားဦးမည် ဖြစ်သည်။\nကိုဘိုကြည်က ''တွေ့သင့်တွေ့ထိုက်တဲ့ သူတွေနဲ့ တွေ့ခွင့်ရမယ်။ နိုင်ငံရေးအရ ကျနော်တို့ ပြောနိုင်ဆိုနိုင်ရင် ပြောနိုင်ဆိုနိုင်သလောက် ကျနော်တို့ နိုင်ငံအတွက်၊ လူ့အခွင့်အရေး လှုပ်ရှားမှုတွေအတွက် တော်တော်လေး အကျိုးသက်ရောက် နိုင်တယ်” ဟု ပြောသည်။\n''ဖြစ်ပျက်နေတာတွေက လူ့အခွင့်အရေး ချိုးဖောက်မှု တခုထဲလို့ ပြောလို့ မလုံလောက်ပါဘူး။ လူသားဖြစ်တည်မှု ရာဇဝတ်မှုကြီးကို ချိုးဖောက် နေတယ်လို့ ပြောလို့ရပါတယ်။ ဘာဖြစ်လို့လဲဆိုတော့ နိုင်ငံရေး အကျဉ်းသားတွေဟာ စစ်ကြောရေး စခန်းတွေမှာ၊ ထောင်ထဲမှာ နှိပ်စက်ခံရတယ်။ နယ်စပ်ဒေသတွေမှာလည်း တိုင်းရင်းသားတွေဟာ အဓမ္မပြုကျင့်ခံရ၊ အသတ်ခံနေရ၊ အဖမ်းခံရတာတွေက နေ့တဓူဝ ခံနေရတယ်။ ဒါတွေ ကျူးလွန်နေတာက စစ်အစိုးရ ကျူးလွန်တာ ဖြစ်တယ်'' ဟု AAPP (B) တွဲဘက် အတွင်းရေးမှူးက ဆက်ပြောသည်။\nကိုဘိုကြည်ကို ပြီးခဲ့သည့်နှစ်က ၂၀၀၈ လူ့အခွင့်အရေး ကာကွယ်သူများဆုကို HRW ကပင် ချီးမြှင့်ခဲ့သေးသည်။\nသက်တမ်း အနှစ် ၃၀ ခန့်ရှိ HRW သည် ကမ္ဘာတဝှမ်းရှိ လူထုများကို တရားမျှတရေးနှင့် လုံခြုံရေးအတွက် ရည်ရွယ်ကာ လူ့အခွင့်အရေး ချိုးဖောက်ခံရမှုများကို လေ့လာ စောင့်ကြည့်၍ နိုင်ငံတကာ အသိုင်းအဝိုင်းမှ အလေးဂရုပြုစေရန် ဖော်ထုတ်တင်ပြနေသည့် လွတ်လပ်သော အဖွဲ့အစည်းတရပ် ဖြစ်သည်။\nလူထုခေါင်းဆောင်ဒေါ်အောင်ဆန်းစုကြည်နှင့် ဦးအောင်ကြည် ထပ်မံတွေ့ဆုံ\nလူထု ခေါင်းဆောင် ဒေါ်အောင်ဆန်းစုကြည်နှင့် စစ်အစိုးရ ကိုယ်စားလှယ်\nဆက်ဆံရေးဝန်ကြီး ဦးအောင်ကြည်တို့သည် ယနေ့ မွန်းလွဲ ၁ နာရီတွင် ရန်ကုန်မြို့ စိမ်းလဲ့ကန်သာ\nရိပ်သာတွင် ဒေါ်အောင်ဆန်းစုကြည်က နအဖ အကြီးအကဲထံ ရေးသားပေးပို့သော စာနှင့် ပတ်သက်၍ ဒုတိယအကြိမ်မြောက် ဆွေးနွေးမှုသည် ၂၅ မိနစ်အကြာတွင် ပြီးဆုံးသွားခဲ့သည်။\nဒေါ်အောင်ဆန်းစုကြည်က ကမ်းလှမ်းချက်နှင့် သက်ဆိုင်သည်ဟူ၍ အန်အယ်ဒီ ပါတီ\nပြောခွင့်ရ ဦးဥာဏ်ဝင်းက အစောပိုင်းတွင် ပြောဆိုခဲ့သည်။\nPosted by မြတ်လေးငုံ at Wednesday, October 07, 2009\nအမေရိကန်နိုင်ငံသား ကိုညီညီအောင် အမှုအတွက် ရှေ့နေကြီး ဦးကြည်ဝင်းနှင့် ဦးဥာဏ်ဝင်းတို့ လိုက်ပါဆောင်ရွက်မည်။\nပြီးခဲ့တဲ့ စက်တင်ဘာလ ၃ရက်နေ့က ရန်ကုန်မင်္ဂလာဒုံလေဆိပ်၌ ဖမ်းဆီးခြင်းခံရပြီး အင်းစိန်ထောင်သို့ ပို့ဆောင်ခြင်းခံရသော အမေရိကန်နိုင်ငံသား အဖြစ်ခံယူထားတဲ့ ကိုကျော်ဇောလွင်(ခ) ကိုညီညီအောင် ၏အမှုအတွက် လိုက်ပါ ဆောင်ရွက်ပေးရန်ှ ဒေါ်အောင်ဆန်းစုကြည်၏ အကျိုးဆောင်ရှေ့နေကြီးများဖြစ်ကြသည့် ရှေ့နေကြီးဦးကြည်ဝင်း နှင့် ဦးဥာဏ်ဝင်းတို့အား အမေရိကန်သံရုံးမှ တိုက်ရိုက်တောင်းဆို လာပါတယ်။ ထို့အတွက်ကြောင့် ရှေ့နေကိုယ်စားလှယ် လွှဲစာသွားရောက် ယူဆောင်ခဲ့ကြောင်း ထိုအမှုတွင် လိုက်ပါဆောင်ရွက်မည့် အမျိုးသားဒီမိုကရေစီ အဖွဲ့ချုပ် ပြောခွင့်ရပုဂ္ဂိုလ် ရှေ့နေကြီးဦးဥာဏ်ဝင်းကပြောဆိုပါတယ်။\nဒီနေ့အန်ကယ်တို့ ကိုညီညီအောင် အမှုမှာလိုက်ပါဆောင်ရွက်ပေးဖို့ အမေရိကန်သံရုံးက တိုက်ရိုက် တောင်းဆိုလာတဲ့ အတွက် အမှုအတွက် အင်းစိန်ထောင်မှာ ကိုယ်စားလှယ်လွှဲစာ သွားရောက် ရယူပါတယ်။ အမေရိကန်သံရုံးက တောင်းဆိုလာတာပါ။ ဦးကြည်ဝင်းနဲ့ အန်ကယ်တို့နှစ်ဦး လိုက်ပါ ဆောင်ရွက်မှာပါ။ ကိုညီညီအောင်နဲ့တော့ တွေ့ခွင့်မရသေးပါဘူး။ တရားရုံးတင်ပြီးမှ တွေ့ခွင့်ရမှာပါ။ ဟိုတုန်းကတော့ ရှေ့နေတွေက အရင်တွေ့ခွင့်ရှိပါတယ်။ အခုတော့ တရားရုံးတင်ပြီးမှ တွေ့ခွင့်ရမှာပါ .......ဟု အမျိုးသားဒီမိုကရေစီ အဖွဲ့ချုပ် ပြောခွင့်ရပုဂ္ဂိုလ် ရှေ့နေကြီးဦးဥာဏ်ဝင်းက ပြောဆိုပါတယ်။\nမြန်မာနိုင်ငံမှာ မွေးဖွားပြီး အမေရိကန်နိုင်ငံသား အဖြစ်ခံယူထားတဲ့ ကိုကျော်ဇောလွင်(ခ)ကိုညီညီအောင်ဟာ ပြီးခဲ့တဲ့ စက်တင်ဘာလ၃ရက်နေ့က ရန်ကုန်မင်္ဂလာဒုံလေဆိပ်၌ ဖမ်းဆီးခြင်းခံရပြီး ၁၇ရက်နေ့က အင်းစိန်ထောင်သို့ ပို့ဆောင်ခြင်းခံခဲ့ရပါတယ်။ အင်းစိန်ထောင်အတွင်း ညှင်းပန်းနှိပ်စက်မှုမျိုးစုံ ခံခဲ့ရပြီး ၂၀ရက်နေ့မှာ အမေရိကန်သံရုံးမှ တွေ့ခွင့်ရခဲ့ပါတယ်။ ထောင်တွင်း ညှင်းပန်းနှိပ်စက်ခံရကြောင်း တွေ့ရှိရတဲ့ အတွက် အမေရိကန်သံရုံးနဲ့ လူ့အခွင့်အရေးအဖွဲ့များက ကန့်ကွက်ခဲ့ကြပါတယ်။ ၂၄ရက်နေ့ထုတ် စစ်အစိုးရသတင်းစာတွင် ကိုညီညီအောင်အား စွပ်စွဲချက်မျိုးစုံတပ်ပြီး အကြမ်းဖက်သမားတစ်ဦး အဖြစ်စွပ်စွဲခဲ့ပါတယ်။ ကိုညီညီအောင်ရဲ့ မိခင်ဖြစ်သူနှင့် မိသားစုဝင် ၅ဦးမှာလည်း နှစ်ရှည်ထောင်ဒဏ်များ ချမှတ်ခံနေရပါတယ်။\nဥပဒေချိုးဖောက်ပြီး ဒေါ်အောင်ဆန်းစုကြည် အိမ်အတွင်း ကျူးကျော်ဝင်ရောက်ခဲ့သော အမေရိကန်နိုင်ငံသား တစ်ဦးဖြစ်သည့် ဂျွန်ယက်တော အမှုတွင် ထောင်၇ နှစ်ချမှတ်ပြီးမှ အမေရိကန်လွှတ်တော်အမတ် ဂျင်မ်ဝက် ရောက်ရှိလာချိန်၌ စစ်အစိုးရမှ ပြန်လည်လွှတ်ပေးခဲ့ပါတယ်။ ယခုအမေရိကန်နိုင်ငံသား ကိုညီညီအောင် အမှုတွင်လည်း အမေရိကန်အစိုးရ နှင့်စစ်အစိုးရတို့ မည်သို့မည်ပုံ ဖြေရှင်းဆောင်ရွက်မည်ကို အကဲခတ်သူများက လေ့လာစောင်ကြည့်နေပါတယ်။\nအမျိုးသား ဒီမိုကရေစီအဖွဲ့ချုပ် စတင်တည်ထောင်ခြင်း။\nဆောင်းပါး ပေးပို့သူ.........ကိုဗလ(အမျိုးသားဒီမိုကရေစီအဖွဲ့ချုပ် )လွတ်မြောက်နယ်မြေ။\nPosted by မြတ်လေးငုံ at Tuesday, October 06, 2009\nအမျိုးသားဒီမိုကရေစီအဖွဲ့ချုပ် (လွတ်မြောက်နယ်မြေ) မလေးရှား။\nအမျိုးသားဒီမိုကရေစီ အဖွဲ့ချုပ် (လွတ်မြောက်နယ်မြေ) မလေးရှား ဌာနခွဲ၏ အမေ့ကျောင်းဖွင့်ပွဲ\nယနေ့ ၄.၁၀.၂၀၀၉ မနက် ၁၀း၀၀ နာရီခန့်က မလေးရှားနိုင်ငံ ၊ကွာလာလမ်ပူမြို့တော် ၊ကပ်ပုန်းနယ်မြေတွင် မြန်မာမိခင်နှင့် ကလေးသူငယ်များကာကွယ်စောင့်ရှောက်ရေး (MMCP) အဖွဲ့မှ အမေ့ကျောင်း အမည်ရှိ စာသင်ကျောင်းဖွင့်ပွဲ အခမ်းအနား ကျင်းပခဲ့ပါတယ်။ အခမ်းအနားကိုအမျိုးသားဒီမိုကရေစီအဖွဲ့ချုပ်(လွတ်မြောက်နယ်မြေ) မလေးရှားမှ ဥက္ကဌဦးကျော်ကျော်နှင့် MMCP ဥက္ကဌဒေါ်ကြင်သန်းတို့မှ ဖဲကြိုးဖြတ်ဖွင့်လှစ်ပေးပြီး အတွင်းရေးမှူးဦးသိန်းအောင် ၊ စီမံကိန်းဒါရိုက်တာဒေါ်အေးအေး တို့မှအသီးသီး အမှာစကားပြောကြားပြီး အမျိုးသမီးရေးရာ တာဝန်ခံ ဒေါ်အေးအေးချို မှအမျိုးသမီး ကာကွယ်စောင့်ရှောက်ရေး လုပ်ငန်းစဉ်များနှင့် ရည်ရွယ်ချက်များကို ရှင်းလင်းတင်ပြကြပါတယ် ။ ဆက်လက်ပြီး NLD (LA) MALAYSIA မှ အတွင်းရေးမှူး ကိုအောင်ကျော်ဆက် နှင့် ကြွရောက်လာကြသော ဧည့်သည်တော်များမှ ဂုဏ်ပြုစကားများပြောကြားပြီး အခမ်းအနားကို နေ့လည် ၁း၀၀ နာရီခန့်တွင် အမေ့ကျောင်း သီချင်းကို သံပြိုင်သီဆို၍ အောင်မြင်စွာ ရုတ်သိမ်းခဲ့ကြပါတယ် ။ အခမ်းအနားသို့ မြန်မာ့စေတနာရှင်များ NGOs အဖွဲ့အစည်းများ ဖိတ်ကြားထားသော ဧည့်သည်တော်များ လူဦးရေ (၈၀) ခန့် တက်ရောက်ကြပါတယ် ။ MMCP အဖွဲ့က မြန်မာကလေးများအတွက် မလေးရှားနိုင်ငံ ပြည်နယ်ဒေသအသီးသီးတွင်အမေ့ ကျောင်းများ ထပ်မံဖွင့်လှစ်သွားဦးမှာ ဖြစ်ပါတယ် ။.....။\nပေးပို့လာသူ....အမျိုးသားဒီမိုကရေစီ အဖွဲ့ချုပ် (လွတ်မြောက်နယ်မြေ) ဌာနခွဲမှ ဥက္ကဌ ကိုကျော်ကျော် အားကျေးဇူးတင်ပါသည်။\nဆရာတော်ဦးဥတ္တမ ဖောင်ဒေးရှင်း ရည်၇ွယ်ချက်။.\nPosted by မြတ်လေးငုံ at Monday, October 05, 2009\nဒေါ်အောင်ဆန်းစုကြည် တောင်းဆိုသည့် Sanction နှင့်ပတ်...\nသံတိုင်ကြားကN.L.D လူငယ်များရဲ့ ထောင်တွင်း မေ့လို့မ...\nနိုင်ငံရေး အကျဉ်းသားဟောင်း ကိုဘိုကြည် လူ့အခွင့်အေ...\nအမေရိကန်နိုင်ငံသား ကိုညီညီအောင် အမှုအတွက် ရှေ့နေကြ...\nအမျိုးသားဒီမိုကရေစီအဖွဲ့ချုပ် (လွတ်မြောက်နယ်မြေ) ...


ဧရာညီနောင်: hotfile, rapidshare, megaupload, download.speedbit, 4shared နှင့်အခြားသော hosting ဆိုက်တွေက ဖိုင်တွေကို စောင့်စရာမလိုဘဲ download လုပ်ရအောင်\nhotfile, rapidshare, megaupload, download.speedbit, 4shared နှင့်အခြားသော hosting ဆိုက်တွေက ဖိုင်တွေကို စောင့်စရာမလိုဘဲ download လုပ်ရအောင်\nဒီပို့စ်လေးကလည်း ပို့စ်အဟောင်းလေးထဲက တစ်ခုပါပဲ....... အရင်တစ်ခါ ကိုညီနေမင်း ဆိုဒ်ကိုရောက်ရင်းနဲ့ ဒီပို့စ်လေးကို ကြိုက်တာနဲ့ ယူလာခဲ့တာပါ.......အခုတော့ Download လုပ်ရတာအဆင်မပြေတာတွေ ရှိနေတယ်လို့ ထင်ရတာနဲ့ ဒီပို့စ်လေးကို ပြန်တင်ပေးခြင်းသာဖြစ်ပါတယ်.......Premium hosting တွေနဲ့ ဒေါင်းလော့မဆွဲ နိုင်တဲ့သူတွေ အတွက် ဒီပို့စ်လေးက အသုံးဝင်လိမ့်မယ်လို့ထင်ပါတယ်.......။ အားလုံးပဲအဆင်ပြေချောမွေ့စွာ Download လုပ်နိုင်ကြပါစေလို့ ဆုတောင်းပေးလိုက်ပါတယ်နော်.......။ ကိုယ်ရဲ့ အီးမေးလ်လိပ်စာလေးတော့ မှန်အောင်ဖြည့်ပေးကြနော်...... တစ်ဆင့်ချင်းဆီကို သေချာလေးလုပ်ဆောင်ပေးသွားပါဗျာ.......။\nအဲ့လိုဝင်လာမှာပါ . အောက်က http://www.fileflyer.com/view/gNChjBO ဆိုတာ မိမိ Download လုပ်မယ့် Link ပါပဲဗျာ . အဲ့ဒီ့ Link လေးကိုနှိပ်ပြီး Download ကိုသာရွေးပေးလိုက်ပါ...။


thinzar's blog: March 2007\nတစ်နေ့ကပေါ့။ ညနေစာစားနေတုန်း South Africa က ဆိုတဲ့ အစ်ကိုကြီးတစ်ယောက်နဲ့ စကားပြောဖြစ်တယ်။ ဘယ်နိုင်ငံကလဲ လို့မေးတော့ မြန်မာပြည်က လို့ဖြေလိုက်တာ။ အဲဒီမှာ သူက အရမ်းဝမ်းသာသွားပြီး သူကျောင်းပြီးသွားလို့ အလုပ်ရပြီးရင် အလည်အသွားချင်ဆုံးနိုင်ငံက မြန်မာပြည်တဲ့။\nကျွန်မလည်း နည်းနည်းတော့ အံံ့ဩသွားတာပေါ့။ အကြောင်းအရင်းကို သိချင်လို့ ဆက်ပြီး စပ်စုတယ်ဆိုပါတော့။ သူကပြောတယ်.. မြန်မာလူမျိုးတွေက ထူးဆန်းလို့တဲ့။ သူပြောတော့ နည်းနည်းတောင် ကြောင်သွားတယ်။ ကိုယ့်ကိုကိုယ်တော့ ထူးဆန်းတယ်လို့ မထင်မိပါဘူး။ သူဘာပြောလဲဆိုတော့ ဒီကျောင်းမှာတင် သူတွေ့တာ မြန်မာ တော်တော်များများ ရှိပြီ၊ ဒါပေမယ့် အားလုံးက တစ်ယောက်ကို ရုပ်တစ်မျိုးစီ ဖြစ်နေတယ်တဲ့။\nသူတို့ရဲ့ အမြင်မှာ တစ်ချို့ မြန်မာက အန္ဒိယနဲ့တူတယ်။ တစ်ချို့က ဘင်္ဂါလီနဲ့ ဆင်တယ်။ တရုတ်တွေလည်းရှိတယ်။ ရှမ်းတွေကိုကြတော့ ထိုင်းတွေနဲ့ တူတယ်တဲ့။ တစ်ချို့ကိုကြတော့ မလေးစစ်စစ်ရုပ်တဲ့။ အင်ဒိုနဲ့လည်း တစ်ချို့ တူနေပြန်ရော။ အာရပ်နဲ့ တူတာတွေလည်း ရှိသေးတယ်။အားလုံး ဝိုင်းထိုင်ပြီး စကားပြောနေရင် သူတို့ ပိုလို့တောင် အံ့ဩသေးတယ်။ ဒါတောင် အယောက် ၃၀၊ ၄ဝ လောက်ဘဲ မြင်သေးလို့။ မြန်မာပြည်လာပြီး ကချင်၊ ကယား၊ ကရင် တွေ အကုန်တွေ့သွားလို့ကတော့ မြန်မာပြည်မှာဘဲ ဆက်နေပြီး သူ စာတမ်းတစ်စောင် ရေးဖြစ်သွားနိုင်တယ်။\nဒီတော့ သူက လာလည်ဖြစ်အောင်တော့ လာလည်ဦးမယ်တဲ့။\nLabels: jokes, posts in english\nကောင်လေးတစ်ယောက် မက်ဒေါ်နယ်လ် မှာ အလုပ်လျှောက်တဲ့စာ တဲ့။ တကယ် အလုပ်ရသွားတာနော်။ သူ့လို စမ်းလျှောက် ကြည့်ပါလား။\nThis is an actual job application thata17-year-old boy submittedataMcDonald’s restaurant in Florida, and they hired him because he was so honest and funny!\nMOST NOTABLE ACHIEVMENT: My incredible collection of stolen pens and post-it-notes.\nPREFERRED HOURS: 1:30-3:30 p.m., Monday, Tuesday and Thursday.\nDO YOU HAVE ANY PHYSICAL CONDITIONS THAT WOULD PROHIBIT YOU FROM LIFTING UP TO 50LBS?: Of what?\nDO YOU HAVE A CAR?: I think the more appropriate question here would be “Do you haveacare that runs?”.\nWHAT WOULD YOU LIKE TO BE DOING IN FIVE YEARS?: Living in the Bahamas withafaulousl wealthy dumb sexy blonde super model who thinks I’m the greatest thing since sliced bred. Actually, I’d like to be doing that now.\nDO YOU CERTIFY THAT THE ABOVE IS TRUE AND COMPLETE TO THE BEST OF YOUR KNOWLEDGE?: Yes, absolutely.\nမနေ့က ကျောင်းမှာ Computer Science ကျောင်းသားတွေရဲ့ Final Year Project showcase ကို သွားကြည့်ဖြစ်တယ်။ ကိုယ်လည်း နောက် semester ကြ Project လုပ်ရင် အိုင်ဒီယာလေး ဘာလေး ရအောင်လို့ဆိုပြီး။ အဲ.. ပြီးလည်းပြီးရော လူကိုတော်တော်မူးသွားတာဘဲ။ information overload ဖြစ်သွားတာ။ တစ်ချို့ ကြိုက်တဲ့ ပရောဂျက်တွေကို review ရေးလိုက်ပါတယ်။\nဒီ term ကို မနေ့က ပထမဆုံး ကြားဖူးလိုက်တာဘဲ။ traffic အရမ်းများတဲ့ web server တွေရဲ့ load ကို cache server သုံးပြီး လျှော့ချပေးတာဆိုဘဲ။ သူတို့သုံးတဲ့ tools တွေကတော့ Simple Machine Forum (SMF), Apache flood, Web Crawler, Multi Router Traffic Grapher (MRTG), Zenoss Monitoring System တဲ့။ open source သမားများ ဒီနေရာ ဆက်လက်ပြီး လေ့လာနိုင်ပါတယ်။\n၂။ Bluetooth chat\nJ2ME နဲ့ ရေးထားတာတဲ့။ Nokia, Sony Ericsson နဲ့ Motorola phone တွေမှာ သုံးလို့ရအောင် လုပ်ထားတဲ့ mobile application လေးပါ။ ဒါပေမယ့် ကြည့်လေ စဉ်းစားလို့မရလေဘဲ။ ဘာလို့ အဲဒီ application ကို ရေးသလဲဆိုတာ။ Bluetooth က ပေ ၃ဝ အတွင်းမှာဘဲ အလုပ်လုပ်တာကို chat ဦးမယ်တဲ့လား။ လူတွေက သိပ်စကားမပြောချင် ကြတော့ဘူးထင်တယ်။ လူကို အရှေ့မှာထားပြီး အတင်းချဖို့လည်း ဖြစ်နိုင်တယ်။ ဘယ်လိုလူမျိုးတွေ သုံးမလဲဆိုတာ အရမ်းသိချင်ပေမယ့် အားနာလို့ မမေးခဲ့လိုက်မိဘူး။\n၃။ Smart Home\nEmbedded system မေဂျာက မမတွေ လုပ်တဲ့ ပရောဂျက်ပေါ့။ smart home ဆိုပေမယ့် အခုထိတော့ အဝေးကနေ မီးဘဲ ဖွင့်လို့ရသေးတယ်။\n၄။ Plagiarism detection software\nဒီဆော့ဖ်ဝဲသာ ကျောင်းမှာသုံးလို့ကတော့ ငါတော့သေပီ။ assignment တွေ ကော်ပီ ပေ့စ် လုပ်လို့ ရတော့မှာ မဟုတ်ဘူး။\n၅။ IPv4 vs. IPv6: QoS in Multimedia Streaming\nဒီလိုပရောဂျက်တော့ လုပ်တဲ့သူတော်တော်များများ တွေ ့ဖူးပါတယ်။ ဒါပေမယ့် Cisco router အကြီးကြီး နှစ်ခုသုံးထားလို့ အထူးအဆန်းလုပ်ပြီးတော့ ကြည့်ခဲ့သေးတယ်။\nဒါပါဘဲ။ သူတို့ကိုကြည့်ပြီး ကိုယ့်အလှည့် ဘာလုပ်ရင် ကောင်းမလဲ သိတော့ဘူး။\nကိုယ့်ရဲ့ general knowledge ကို တစ်မိနစ်လောက် အချိန်ယူပြီး test လုပ်ကြည့်ပါလား။\nအူကြောင်ကြောင်ပါလားလို့ မထင်လိုက်ပါနဲ့။ ကဲ.. ဆက်ဖြေကြည့်ပါ။\nငါ့ကို ကလေးများထင်နေသလား လို့များ တွေးနေသလား။ ဆက်ဖြေကြည့်ပါဦး။\nဒါလေးများ…ဆိုပြီးလုပ်နေရင် နောက်တစ်ခုထပ်ဖြေကြည့်ပါ။ အဖြေကို မှတ်ထားဦးနော်။ ပြီးရင် အဖြေတိုက်လို့ရအောင်။\nကဲ.. ပြီးရင် အဖြေတိုက်ကြမယ်။ comment ထဲမှာ အဖြေတွေရှိတယ်နော်။\nTop Coder Forum\nAlgorithm တို့ coding တို့နဲ့ ပါတ်သက်လို့ အကောင်းဆုံး ဖိုရမ်လေးပါ။ တစ်ခါတစ်လေ assignment တွေ ဘာတွေ လုပ်လို့မရတော့ရင် အဲဒီ ဖိုရမ်မှာသာ ဝင်မေးလိုက်။ တစ်ခါတည်း အဖြေရသွားရော။ ဖြေပေးတာတော်တော် မြန်တယ်။ တစ်ခါတစ်လေဆို ၁၅မိနစ်လောက် အတွင်းမှာ ငါးယောက်လောက် ဝင်ဖြေပေးသွားတယ်။\nဒီတစ်ခုကတော့ Linux and System Admin course ယူတုန်းက အသုံးအရမ်းဝင်ခဲ့တဲ့ ကယ်တင်ရှင် website လေးပါ။ ကျောင်းမှာက Fedora Core သုံးတော့ ဒီ site လေးမှာ installation ကစပြီး တော်တော်များများ အသုံးဝင်တာတွေရှိပါတယ်။\nဘာခေါင်းစဉ် တပ်ရမှာလဲ မသိလို့ အင်္ဂလိပ်စာကို မြန်မာလို ရေးလိုက်တော့ "ကလုန်းကလောင်း" ဖြစ်သွားတာ။ Blog သာထားထားတာ။ အခုထိ ကြည့်လိုက်ရင် ဘာမှ ဟုတ်တိပတ်တိ မရေးနိုင်သေးဘူး ဖြစ်နေတယ်။ ဒါကြောင့် ဒီသီချင်းလေးကိုဘဲ ဖွင့်ပြီး နားထောင်နေမိတယ်။ အားလုံးကိုတော့နားမလည်ဘူး။ ရီတော့ ရီရတယ်။ မြန်မာ့ဂီတလောကနဲ့ ဝေးနေတာ တော်တော်ကြာသွား ပြီ ဆိုတော့ နောက်အသစ် ထွက်တဲ့သူတွေကို မသိတော့ဘူး။ ဒါကြောင့် နားထောင်ကြည့်ပြီး တစ်ချက် ရှင်းပြပေးပါလား။\n(email တစ်ခုက ရတာပါ။)\ndownload link: မူဟန်သွယ်သွယ် ဆိုကြမယ်။ (1.1MB)\nEOT ..EOT ဆိုပြီး ကြားနေတာတော့ ကြာပြီ။ မလုပ်ဖြစ်ဘူးဖြစ်နေတယ်။ ဒီနေ့တော့ လုပ်လိုက်ပါဦးမယ် ဆိုပြီး ကိုမောင်လှ ရဲ့ EOT လုပ်ရအောင် post ကို ဖတ်ပြီး လုပ်လိုက်တာ ရသွားပြီလို့တော့ထင်တာဘဲ။ ကျောင်းရောက်မှ lab တွေထဲမှာ လိုက်စမ်းရမယ်။ ရသွားတဲ့အကြောင်း ကူစမ်းပေးချင်တဲ့သူများရှိရင် ကူညီကြပါ။\np.s. ကိုမောင်လှကိုကျေးဇူးတင်ပါကြောင်း (တစ်ခုခုမှားနေရင်တော့ လာမေးဦးမယ်။)\nလုပ်နည်း အပြည့်အစုံကိုတော့ ကိုမောင်လှ ရဲ့ page မှာ ဖတ်ကြည့်လိုက်ပါ။ ကိုမောင်လှ ကတော့ eot.htm ကို font ပုံစံ လေးမျိုးနဲ့ လုပ်ထားတာဆိုတော့ .eot file လေးခုထွက်လာပါလိမ့်မယ်။ ကျွန်မကတော့ တစ်ခုထဲနဲ့ စမ်းကြည့်ထားတယ်။ loading time ကြာမှာစိုးလို့။ ကျွန်မရဲ့ eot.htm ကတော့ ဒီလိုပါ။\nအဲဒီ အပေါ်က ကုဒ်ကို notepad မှာရေးပြီး save as -> eot.htm ဆိုပြီး save လိုက်ပါတယ်။ ကိုမောင်လှရဲ့ steps တွေ အတိုင်း follow လုပ်လိုက်တော့ ZAWGYIO0.eot ဆိုပြီး ဖိုင်တစ်ဖိုင်ဘဲ ထွက်လာပါတယ်။ ကုဒ်ကတော့ အောက်ကအတိုင်းပါ။\nZAWGYIO0.eot ဆိုတဲ့ ဖိုင်ကို Upload လုပ်ဖို့ ကျွန်မ google pages ကို ရွေးပါတယ်။ account တွေ အများကြီး လိုက်ဖွင့်နေစရာ မလိုတဲ့ အပြင် upload လုပ်ရတာ အရမ်းအဆင်ပြေပါတယ်။ ကိုယ့်ရဲ့ gmail account ကို သုံးရုံပါဘဲ။\nအပေါ်က googlepage screenshot ပါ။\nအဲဒီခေတ်ကတည်း က လေယာဉ်ရှိနေပြီဘဲ... (ငှက် နေမှာပါ။ )\nဪ...အရပ်ပုတော့လည်း ဒီလို အကြံအဖန်လုပ်ရတာပေါ့။\npirates လည်း brand အစွဲ ရှိတယ်နေမယ်။ adidas မှ adidas\n(email တစ်ခုကနေ ရတဲ့ ပုံလေးတွေပါ။)\nဒီနေ့ Haloscan ကို subscribe လုပ်ပြီး template မှာ ထည့်လိုက်တာ။ နဂိုရှိနေတဲ့ comment တွေ အကုန်ပျောက်ကုန်ရော။ အရင် comment ချန်ခဲ့တဲ့ blog friends တွေကို အားလည်းနာတယ်။\nblog တွေဆက်ရေးဖြစ်သွားတာကလည်း ဒီလို comment ပေးတဲ့သူတွေရှိလို့နဲ့ cbox မှာ လာနှုတ်ဆက်တဲ့ သူတွေကြောင့်ပါဘဲ။ ဒါပေမယ့် ဘာမှလည်း လုပ်လို ့မရဘူး။ တစ်ကပြန်စကြတာပေါ့နော်။\nReference: ကို CMS's ရဲ့ဘလော့ဂါ ဖိုရမ်မှ post\nAdmin တင်၍ yanaung ဘာသာပြန်သော ဘလော့ဂါဖိုရမ်မှ post\nဒီနေ့မနက် ဘလော့ကို ဝင်ကြည့်မိပါတယ်။ ဘယ်သူတစ်ယောက်လည်းမသိ cbox ထဲမှာ ပေါက်ကရတွေလာရေးသွားတယ်။ စောစောစီးစီး ဒါကြီးကိုမြင်လိုက်တော့ တော်တော်စိတ်ညစ်သွားတာ။ မြန်မာလိုရေးသွားတယ်ဆိုတော့ မြန်မာပေါ့။ IP ကို trace လုပ်ကြည့်တော့ Denmark Vestsjalland ကတဲ့။ (တစ်ခြားအဲဒီရောက်နေတဲ့သူတွေကို ရည်ရွယ်တာ မဟုတ်ပါဘူး။ No offence plz!)\nဘာလို ့များ သူများသားသမီးကို စိတ်ညစ်အောင် လုပ်ချင်ရတာလဲမသိဘူး။ကိုယ့်ကိုတောင်စဉ်းစားကြည့်တယ်။ ဘယ်သူနဲ့များ ရန်ညှိုုး ငြိုှးရှိလဲလို့။ ရန်ညှိုး ငြှိုးရှိရအောင်လည်း ကျွန်မက သူငယ်ချင်းတောင် ဆယ်ယောက်ပြည့်အောင်ရှိတာ မဟုတ်ဘူး။ ကျွန်မ blog စလုပ်တာ သိပ်မကြာသေးပါဘူး။ ဘယ်သူ ့ကိုမှလည်း လာဖတ်ပါလို့အတင်းမခိုင်းဖူးဘူး။ address ကိုလည်း ဘယ်မှာမှ မတင်ဘူး။ ဟိုသွားဒီသွား comment ချတာလောက်ဘဲရှိတယ်။ လာဖတ်တဲ့သူ လာပြီးcomment ပေးတဲ့ blog friends တွေကို တော့ အရမ်းကျေးဇူးတင်တယ်။\nအခု အရမ်းစိတ်ဆိုးနေလို့ဆက်လည်းမရေးနိုင်တော့ဘူး။ လာရေးသွားသူခင်ဗျား... နောက်ဒီလိုမလုပ်ပါနဲ့။ ဘယ်သူမှ ကိုယ့်ကို ပေါက်ကရလာပြောရင် မကြိုက်ပါဘူး။ အဲဒီလိုရေးပြီးသွားတော့ကော တော်တော်ပျော်သွားလား။\nP.S.. နောက်မှသိရတာကတော့ ဘလော့ဂ်တော်တော်များများကို တစ်ဆက်တည်း ဝင်ပြီး မဟုတ်က ဟုတ်က ရေးသွားသတဲ့။ ဒါကို ignore လုပ်ရင်လုပ်၊ မလုပ်နိုင်ရင်တော့ cbox ဖြုတ်ထားတာဘဲ အကောင်းဆုံးဖြစ်လိမ့်မယ်။\nဝမ်းသာရမှာလား ဝမ်းနည်းရမှာလား မသိတော့ဘူး။ အခု ဒီsemester မှာ attachment (training) ဆင်းနေတာ။ စုစုပေါင်း ၅လပေါ့။ အခုဆိုရင် ၃လခွဲတောင် ပြီးသွားပြီ။ ၆ပါတ်ဘဲ ကျန်တော့တယ်။ ကျောင်းက တစ်ခြားသူငယ်ချင်းတွေ အခုဆိုရင် final exam အတွက် လုံးပန်းနေတဲ့ အချိန်မှ ကိုယ်ကအိပ်လိုက်စားလိုက် ဆိုတော့ ပျော်စရာကြီး။\nဒါပေမယ့် final report ထပ်ရမှာနဲ့ presentation လုပ်ရမှာကို စဉ်းစားလိုက် ရင် စိတ်ညစ်လာပြန်ရော…\nကျောင်းသားတော့ ကျောင်းသာဘဲ။ စာလုံးဝ ကျက်စရာမလိုတဲ့ ဘဝကြတော့လည်း ကောင်းနေပြန်ရော..\nတစ်နေ့၈နာရီလောက် ကွန်ပျူတာရှေ့ငုတ်တုတ်ထိုင်နေရတာကြတော့လည်း ပျင်းဖို့ ကောင်းပြန်ရော…\nprogram တွေ compile success ဖြစ်သွားရင် ပျော်ရပြန်ရော…\nအဲ..တစ်နေရာရာမှာများ တစ်သွားပြီဆိုရင်တော့ “today is not my day” ဘဲ.. debug လုပ်ရတာလောက် စိတ်ညစ်ဖို့ကောင်းတာ မရှိတော့ဘူး။\nကျောင်းမတက်ရတာကြာတော့လည်း ကျောင်းကိုလွမ်းသလိုလိုတော့ရှိသား။ ကျောင်းတက်နေပြန်ရင်လည်း ဘယ်တော့မှ ကျောင်းပြီးမှာလဲ..အလုပ်လုပ်ချင်လာပြီ ဆိုပြီး ဖြစ်ပြန်ရော..\nတစ်ကယ်ကို မသိတော့ပါဘူး။ နောက် semester ကြရင်လည်း Final Year Project လုပ်ရဦးမယ်။ အခုထိ ဘာလုပ်သင့်သလဲ စဉ်းစားလို့မရသေးဘူး။ အကြံပေးကြပါဦး။\nသိတယ်မလား ဘယ်နားလည်းဆိုတာ။ 1.3 Mpx ဆိုတော့ သိပ်တော့မကြည်ဘူး။ မိုးကလည်း အုံ ့နေတော့ ပိုဆိုးတယ်။ နေသာတဲ့တစ်နေ ့မှ ထပ်ရိုက်ဦးမယ်။


အင်တာနက်ဆိုင်မှာ အီးမေးလ်အသုံးပြုသူများ လုံခြုံမှုရှိစေရန်\nကိုဇော်နိုင် က March 31, 2011 နေ့မှာ 10:55pm အချိန်တွင် တင်ခဲ့တယ်\nပြတိုက်မှသူငယ်ချင်းများအတွက် အင်တာနက်ဆိုင်မှာ အသုံးပြုတဲ့အခါ သတိထားမိစေဖို့ အတွက် ကိုစိုင်းဝဏ္ဏ(မြန်မာဆိုက်ဘာ)ရဲ့ \nကျွန်တော်အခုပြောပြမဲ့အကြောင်းအရာကတော့ အင်တာနက်ဆိုင်မှာသုံးတဲ့သူများအတွက်ပါ။ အရေးကြီးလားမကြီး ဘူးလားတော့ မသိဘူးဗျ။ကျွန်တော်တို့ Gtalk သုံးပြီး sign out တဲ့အခါ username မှာ ကျွန်တော်တို့အသုံးပြုခဲ့တဲ့နာမည်တွေကို ကျန်ခဲ့မှာ စိုးလို့ လျှောက်ရိုက်ပြီး ထွက်တတ်ကြပါတယ်။ကျွန်တော်တစ်နေ့ကregistery ထဲဝင်ကလိရင်းနဲ့ တွေ့သွားတာပါ။ အဲလို as ပေးပြီးပိတ်ခဲ့လဲ registery မှာ Gtalk ကိုဘယ်userတွေသုံးခဲ့လဲဆိုတာပြန်ကြည့်လို့ရ တယ်ဗျ။(အင်တာနက်ဆိုင်မှာ လုပ်တဲ့သူများကောင် မလေးချောချောလေး လာသုံးလို့ gtalk သိချင်ရင်လဲကြည့်လို့ရတာပေါ့ ကောင်မလေးများဆိုရင်တော့ကောင်လေးချောချောလေးကို\nမှတ်မှာပေါ့နော် ) ကျွန်တော်အခုဒီပိုစ်လေးရေးတာအဲလိုလုပ်ဖို့တော့မဟုတ်ပါဘူးဗျ။ အဲဒါကိုကာကွယ်ဖို့နည်းလေးပါ။ဒီပိုစ်လေးကိုဖတ်ပြီး ကိုယ့် gtalk ကိုသူများတွေလာကြည့်လို့မရအောင်ကာကွယ်ဖို့သက်သက်ပါ။\nကဲအဲဒါလေးကိုဘယ်လိုကာကွယ်မလဲဆိုတော့။ win+R နှိပ်ပါ။ box ထဲမှာ regedit ရိုက်ထည့်ပါ။ အဲဒီကနေ HKEY_CURRENT_USER==>Software==>Google==>Google Talk==Accounts ကိုထောက်လိုက်ပါ။ညာဘက်မှာ o ဆိုတာတွေ့ပါမယ်။ အဲဒါကို double Click နှိပ်ပါ။ Value data: အောက်မှာ gtalk သုံးခဲ့တဲ့ username တွေကိုတွေ့ရပါမယ်။ ကိုယ်နာမည်ပါရင်ဖျက်ခဲ့ပေါ့။ ကူညီချင်တယ်ဆိုရင်တော့သူများနာမည်တွေပါဖျက်ပေးခဲ့ရင် ပိုကောင်းတာပေါ့ ။ အဲဒါပြီးရင် မပြီးသေးဘူးဗျ စောစောက Accounts ကိုကြည့်နေတယ်မလား အပေါ်ကအဆင့်ပြီးရင် အဲဒီ +Accounts ဆိုတာရှိတယ်မလား အဲဒီ + လေးကိုနှိပ်လိုက်ပါ။ အဲဒီမှာ ကိုယ်ဝင်ထားတဲ့ Username တွေရှိပါသေးတယ်။ ကိုယ့် Username ပေါ် click ထောက်လိုက်ပါ။ right click==>delete နဲ့ဖျက်လိုက်ပါ။ ဒါဆိုရင်တော့လုံခြုံပြီပေ့ါ ။\nမော်ဇီလာမှာ တစ်ချို့တစ်လေ က ပတ်စ်ဝပ်တွေကျန်တာတွေရှိပါတယ်။ အဓိက ဆိုက်ဖာ ကာဖေးတွေမှာ ဖြစ်တတ်ပါတယ်။ အများသုံးလေ။ ဒါကြောင့် ကိုယ့် ၀င်တဲ့ ၀က်ဆိုက်မှာ ကိုယ့်အကောင့် ကျန်တာတို့ မဖြစ်အောင်။ ဂျီမေးလ် နဲ့အခြားအရေး ကြီး ဆိုက်တွေ မှာ လုံခြုံမှုရှိအောင် အသုံးပြုပြီးတိုင်း၊ ဘရောက်ဇာမပိတ်ခင်မှာ ကိုယ်ဘာဝက်ဆိုက်တွေ ဖွင့်ထားခဲ့တယ် ဆိုတာ scholl bar မှာ မတွေ့ရအောင်။ အသုံးပြုပြီးတိုင်း Ctrl+Shift+Del ကို နှိပ်ပါ။\nအားလုံးကို ဖျက်ဖို့ ကလစ် အကုန်ပေးပါ ဒါပြီးရင် Clear Private Data ပေးလိုက်ပါ။ နောက်လူက ဘာမှ မသိနိုင်တော့ပါဘူး ။\nနောက်တစ်ချက်က မော်ဇီလာမှာ အသုံးပြုခဲ့တဲ့ ပတ်စ်ဝပ်များ ကို သေချာ အသုံးပြုပါ ပတ်စ်ဝပ်ဆေ့ဖ်မှာလား ဆို No ဘဲပေးပါ။ ဒါမှ မယုံကြည်သေးရင် မော်ဇီလာက Tools--------> Option------> Security-------->\nSavepassword ဆိုတာရှိပါတယ်။ အဲ့ဒီမှာ ကိုယ့်ပတ်စ်ဝပ်က ကျန်မကျန်ကြည့်လို့ရပါတယ်။ မာစတာ ပတ်စ်ဝပ်ခံထားရင်တော့ ကြည့်လို့မ၇ပါဘူး။ မာစတာ ပတ်စ်ဝပ်ရှိမှ သိနိုင်ပါတယ်။ ဒါကတော့ သေချာပြန်စစ်ဘို့လိုမယ့်အချက်လေးတွေပါ။ ဖိုရမ်တွေဝင် ရင်ပိုဆိုးပါတယ်။ ကိုယ့် အကောင့်နဲ့တခြား သူတွေက ၀င်ပြီး မဟုတ်တာတွေ စွတ်လုပ်သွားရင် ကိုယ်ဘဲ နာမည်ပျက်မှာပါ။ ကိုယ့်ရဲ့ပေါ့လျော့မှုကြောင့် မဖြစ်ရအောင် ကျွန်တော်ပြောတာလေးကို သေချာလုပ်ပေးကြဘို့ ပြောလိုပါတယ်။\nကဲပြတိုက်မှသူငယ်ချင်းများ အရာရာ အန္တရာယ်ကင်းနိုင်ကြပါစေ။\nPosted by sawamon at 08:30\nGtalkတွင် Mail icon ကို နှိပ်ပြီး Mozilla ဖြင့် တိ...\nGtalk ကိုမှ Crazy ဖြစ်ပါတယ်ဆိုတဲ့ သူတွေအတွက် (Gtal...\nWelcome To IT Bank: မိမိ Gtalk မှာ စာရိုက်နေပါသည်....\nTalk it! A talking computer Software ဝွံမိက်ဂွံတ...\nအင်တာနက်ဆိုင်မှာ အီးမေးလ်အသုံးပြုသူများ လုံခြုံမှ...


1 NXT သို့ CHF ᐈ စျေးနှုန်း 1 Nxt တွင် ဆွစ် ဖရန့်\n1 NXT သို့ CHF\nသငျသညျပြောင်းလဲပါပြီ 1 Nxt သို့ 🇨🇭 ဆွစ် ဖရန့်. သငျသညျအရှိဆုံးတိကျမှုရလဒ်ပြသနိုင်ဖို့ကျနော်တို့ကနိုင်ငံတကာငွေလဲလှယ်နှုန်းကိုအသုံးပြုပါ. ငွေကြေးပြောင်း 1 NXT သို့ CHF. ဘယ်လောက်လဲ 1 Nxt သို့ ဆွစ် ဖရန့်? — SFr.0.00892 CHF.ယင်းကိုကြည့်ပါ ပြောင်းပြန်သင်တန်း CHF သို့ NXT.ဖြစ်ကောင်းဖြစ်နိုင်သင်၌စိတ်ဝင်စားဖြစ်နိုင်သည် NXT CHF သမိုင်းဆိုင်ရာဇယား, နှင့် NXT CHF သမိုင်းဆိုင်ရာမှာ data ငွေလဲနှုန်းကို၏. ကြိုးစားကြဖို့အခမဲ့ခံစားရ ပိုပြီးပြောင်း...\nစျေးနှုန်း 1 Nxt သို့ ဆွစ် ဖရန့်\nမှုနှုန်းခြင်းအားဖြင့်: SFr.0.00892 CHF (-0.000060)-0.657%\nပြောင်းပြန်: 112.159 NXT\nမင်းသိလား? တစ်ဦးကလွန်ခဲ့သောတစ်နှစ်, ထိုနေ့၌, ငွေကြေးနှုန်းကို Nxt ရန် ဆွစ် ဖရန့် ခဲ့: SFr.0.0376. ထိုအချိန်မှစ. ငွေလဲနှုန်းရှိပါတယ် အားဖြင့်ယုတ်လျော့ -0.0287 CHF (-76.31%).\n50 Nxt သို့ ဆွစ် ဖရန့်100 Nxt သို့ ဆွစ် ဖရန့်150 Nxt သို့ ဆွစ် ဖရန့်200 Nxt သို့ ဆွစ် ဖရန့်250 Nxt သို့ ဆွစ် ဖရန့်500 Nxt သို့ ဆွစ် ဖရန့်1000 Nxt သို့ ဆွစ် ဖရန့်2000 Nxt သို့ ဆွစ် ဖရန့်4000 Nxt သို့ ဆွစ် ဖရန့်8000 Nxt သို့ ဆွစ် ဖရန့်405500000 အီရတ် ဒီနား သို့ အမေရိကန် ဒေါ်လာ1 ယူရို သို့ အာဖဂန်အာဖဂါနီ287 ဘရာဇီး ရီးယဲ သို့ အမေရိကန် ဒေါ်လာ1 Core Group Asset သို့ ယူရို18.99 နော်ဝေ ခရိုဏာ သို့ အမေရိကန် ဒေါ်လာ1000 အမေရိကန် ဒေါ်လာ သို့ ဆွီဒင် ခရိုဏာ30 အမေရိကန် ဒေါ်လာ သို့ ဩစတြေးလျ ဒေါ်လာ1 အမေရိကန် ဒေါ်လာ သို့ အီရန်ရီအော်လ်524 အီရန်ရီအော်လ် သို့ အမေရိကန် ဒေါ်လာ145000 ဟောင်ကောင် ဒေါ်လာ သို့ ယူရို2050 အစ္စရေးရှဲကလ်အသစ် သို့ အမေရိကန် ဒေါ်လာ28 အမေရိကန် ဒေါ်လာ သို့ ကနေဒါ ဒေါ်လာ3.7 မက္ကဆီကို ပီဆို သို့ ယူရို1 Binance Coin သို့ ရုရှ ရူဘယ်\nငွေလဲနှုန်းကိုနောက်ဆုံးရေးသားချိန်: Thu, 09 Apr 2020 11:55:02 +0000.


ငါမုန်းတဲ့သူများ | ကျွန်မ၏ခံစားမှုများ သီကုံးရာ လွတ်လပ်ခြင်းအနုပညာ\nOctober 23, 2006, 8:03 am\nFiled under: Lin Let Kyal Sin, True Feelings\n၁) အာဏာရှင်ဆန်တဲ့ လူတွေကို ခါးသက်နေအောင်မုန်းတယ်\n၂) စောက်စကားကို မလိုအပ်ဘဲပြောပြီး သူများအကြောင်းကို မလိုအပ်ဘဲ အားအားယားယား ထိုင်ပြောတဲ့ မိန်းမတွေကိုမုန်းတယ်.. အဲဒါကြောင့်ငါ့ကို အချို့သူများက မိန်းမလို့မထင်တာ.. မြင်ရင်တော့ မိန်းကလေး သိပ်ဆန်တော့ အံ့သြကြတယ်.. ရေးတဲ့စာတွေကပြင်းတာကိုး..\n၃) သူများ အကျိုးစီးပွားကိုပျက်အောင်လုပ် ၊ သူများနာမည်သိက္ခာကို လိုက်ချတဲ့ လူတွေကိုမုန်းတယ်\n၄) တခုခုဝယ်ဖို့လုပ်တိုင်း အမြဲ တမေ့တမောတန်းစီရတဲ့ ဒီနိုင်ငံကိုလည်းမုန်းတယ်\n၅) ငါ့ကို အပေါ်ယံရှပ်ခင်ပြီး စိတ်ထဲကနေ အမုန်းပွားနေတဲ့ လာလာပြီးဟန်ဆောင်ပေါင်းနေတဲ့ မြေခွေးမတွေ မြေခွေးထီးတွေကိုမုန်းတယ်. သူတို့ဟန်ဆောင်တော့ ကိုယ်က မသိသလို လိုက်ပြုံးပြနေရတာ မောလွန်းလို့\n၆) ဘာပြသနာမှမရှိဘဲ ငါက တခါတလေ ခင်လို့လိုက်နောက်တာကို သိသားနဲ့ ဘလိုင်းကြီး လာဖောင်းတဲ့ စင်ကာပူက အပျိုကြီး၂ယောက်ကိုမုန်းတယ် ( ပေါ်တင်ပဲ)\n၇) ငါဘယ်သူ ဘယ်ဝါမှန်းသိတာ တအားနည်းတဲ့ ဒီအွန်လိုင်းလောကမှာ ငါ့နာမည်ကို ဖျက်နေတဲ့ မကောင်းဆိုးဝါးတွေကိုမုန်းတယ်… မာနဆိုတာ အရှင်သခင်လို မကောင်းဆိုးဝါးတွေနဲ့ ပတ်သတ်လာရင် ကိုးကွယ်တဲ့ငါ့ကို ငါ့စာဖတ်ပရိတ်သတ်တွေ အထင်အမြင်သေးအောင် လိုက်ပြီး အချိန်ယူ ဖျက်ဆီးနေတဲ့ မနာလိုသော မိစ္ဆာတွေကိုမုန်းတယ်။\n၈) ရိသလို သဲ့သလိုလိုနဲ့ နောက်ကွယ်ရာမှာ အတင်းပြောတဲ့ ယောက်ျားမဆန်သော အခြောက်တွေကို မုန်းတယ်\n၉) ကိုယ်တိုင်တော့ ဘာမှမဟုတ်ဘဲ အွန်လိုင်းပေါ်မှာ လေကျယ်နေတဲ့ ဒေါ်စ်ိန်မမအဖွဲ့ကိုကြည့်မရဘူး\n၁၀) ဘာမဟုတ်တဲ့နာမည်လေး တစ်ခုကို ရယူပိုင်ဆိုင်ထားတဲ့ငါ့မှာ ဘ၀င်ဆိုတာမရှီဘဲ ငါဘ၀င်မြင့်တယ်လို့ လိုက်ဖွနေတဲ့ အကောင်တွေကိုမုန်းတယ်\n၁၁) အတင်းပြောတဲ့မိန်းမတွေငါမုန်းတယ်.. ငါကိုယ်တိုင် မကျေနပ်ရင် ပေါ်တင်ပြောတယ်. နောက်ကွယ်မှာ `ဟိုတယောက်ကဟိုလိုကြီးဘာဘာညာညာ´ဆိုပြီး တိုးတိုးတိတ်တိတ် ကပ်ပြောတာ ၀ါသနာမပါဘူး\n၁၂) အဆင့်အတန်း သိပ်ခွဲခြားထားတဲ့ တခုခုဝယ်ရင်တောင် citizenship ကိုကြည့်ပြီး ခွဲထားတဲ့ ဒီနိုင်ငံ ဥပဒေကို မုန်းတယ်\n၁၃) ပြည်ပမှာနေပြီး ပညာနည်းနည်းတတ်လာရင် ထောင်ကြွနေတဲ့ လူတွေကိုမုန်းတယ် … အထဲကလူတွေကို နှီမ်ပြောတာ မြင်ဖူးနေလို့\n၁၄) ကိုယ်တိုင်မလုပ်နိုင်သောအရာ သူများလုပ်နေရင် မနာလိုစိတ်နဲ့ဖျက်ဆီးသူတွေကို မုန်းတယ်\n၁၅) သံရုံးအသိုင်းဝိုင်းကဆိုပြီး လေကျယ်နေတဲ့ မကြာခင်ဂျောင်းရမယ့်ဟာတွေကို မုန်းတယ်\n၁၆) ပေါ်တင်မပြောရဲဘဲ နောက်ကွယ်ကနေ စိန်ခေါ်တဲ့ လူတွေကိုမုန်းတယ်\nဒီလောက်ပဲရေးအုန်းမယ်.. ထပ်သတိရရင်ထပ်ဖြည့်မယ်.. နာမည်အတိအကျ ပြောချင်လည်း ထည့်ပြောမယ်.. ဒီလိုမျိုးအကြောင်းကို တခြားဘလော့ခ်ဂါတွေလည်း ရေးခဲ့ဖူးတာ တွေ့ဖူးသလိုပဲ… ကိုယ့်စိတ်ထဲရှိတာ ရေးနေခြင်းပါပဲ.. ခိုးယူတယ်လို့အော်ချင်တဲ့သူ ဖင်နဲ့ခေါင်းဆောင့်သေလိုက်..